
        
            
                
            
        

    Die lyfwag
BETS SMITH

www.lapa.co.za



Een
Ika Freylinck se hele liggaam bewe. Sy weet dis eintlik van woede, maar die trane sit ook vlak. Sy knip hulle ongeduldig weg en raps ’n haastige taptoe teen haar vriendin Ryna de Necker se voordeur. Sy sal nie huil nie, al is sy hoe teleurgesteld.
“Ek weet hoekom jou oë so blink. Hugo Slabbert het jou uiteindelik ’n bestuurspos by Beyers en Vennote aangebied, nes ek voorspel het. Of hy het die groot vraag gevra? Of al twee?” Ryna ruk die deur wyer oop en omhels haar. “Kom in en vertel my als.”
Ika byt op haar tande en stap in. Hierdie keer maak Ryna ’n fout.
“Nee wat, Ryn, ek is moeg vir die resies tussen die korporatiewe rotte. Ek klim van die wieletjie af. Ek het uit my pos bedank,” laat val sy ongeërg, asof dit nie ’n aardskuddende besluit was wat sy op die ingewing van die oomblik geneem het nie.
“Nee!” Ryna probeer geskok klink, maar haar oë glinster van onderdrukte opwinding. “Wat het gebeur? Het een van die junior argitekte jou tussen die skaalmodelle vasgedruk en is dit jou manier om hom tot sy sinne te bring?”
“Moenie laf wees nie, Ryna, jy weet seker hoekom ek bedank het.”
“Ja, ja, want die argitekfirma word beman deur ’n klomp verstokte siele wat nog nie lekker vatplek gekry het aan die moderne konsep van interne en industriële ontwerp nie,” vee Ryna haar kollegas se optrede ongeërg van die tafel af. “Maar hulle sal gou genoeg agterkom dis bloot goeie besigheid. Hulle het jou nodig om te oorleef, soos hulle sekerlik nou die dag besef het toe Adriaan Herzelman jou innoverende uitleg verkies het bo Hugo Slabbert se verouderde voorlegging.”
“Miskien sal hulle my later nodig kry, maar hulle het dit nog nie ingesien nie en geen mens weet wanneer hulle uit die donker eeue gaan bykom nie,” maak Ika duidelik hoekom sy nie langer kan wag nie. “Al wat die hele fiasko my geleer het, is dat Hugo nie van mededinging hou nie. Ek’s bevrees, ons verhouding gaan nie sommer herstel van die skok dat ek die prys gekry het wat hy begeer het nie.”
“En is jou hart nou gebreek?” Ryna kyk haar deurdringend aan.
“Nie regtig nie.” Al is dit die waarheid, sit daar tog ’n stukkie seer in Ika vas. ’n Mens verbreek nie ’n jare lange verhouding sonder dat iets anders ook kraak of splinter nie.
“Nou ja, as sy ontwerpe prosaïes is, sê dit veel van sy verbeelding,” troos Ryna. “Dink net hoe saai die lewe saam met hom sal wees. En jy is nog te jonk om sekuriteit bo klappertandopwinding te kies.”
Ika weet dis waar, maar sy skud haar kop heftig. Hul verhouding was wel nie vol witwarm passie wat haar hart tydig en ontydig op loop laat gaan het nie, maar sy het gewoond geraak aan die idee dat haar en Hugo Slabbert se vennootskap ook na hul privaat lewe sal oorloop. Sy wik en weeg voor sy haar vriendin antwoord.
“Ek kan jou netsowel die hele storie vertel, Ryna. Oubaas Beyers se dogter het die bestuurspos gekry en dien boonop nou in die direksie.”
“Aha! ’n Bres word tog vir feminisme geslaan,” juig Ryna oordramaties. Ika antwoord liewer nie daarop nie, sê ook nie dat Hugo Slabbert die nuwe situasie met, vir haar, vernederende belangstelling dophou nie. “En wat is jou planne nou?”
“’n Aanvaarbare kennisperiode – miskien drie maande terwyl ek elke sent spaar wat ek kan. Dan begin ek my eie onderneming: persoonlikheids- en beeldkonsultant vir vroue in die korporatiewe wêreld,” pak sy uiteindelik haar heimlike ideale voor haar vriendin uit. “Daarin kan ek my graad én my stokperdjie kombineer. Ek ontwerp vroue se sakepersele, hul persoonlike kantoorruimte én hul woon- en leefruimte, selfs hul klerekas, as hulle in daardie afdeling ook ’n nuwe gesig wil opsit.”
“Dis ’n uitstekende plan,” raak Ryna dadelik opgewonde. “Maar jy gaan geld nodig hê om jou onderneming in mededinging met die dinosourusse op die been te bring én om ’n ruk lank te oorleef, Ika. ’n Hele klomp geld … meer as drie maande se afknypspaargeldjies.”
“Dis sagkens gestel,” sê Ika en trek ’n wrang gesig. “Jy weet goed my finansies is eintlik benard vandat ek daardie studiowoonstel in die middestadprojek gekoop het. Ek het seker ’n bietjie oorboord gegaan toe ek dit na my smaak ingerig het.”
“Miskien, maar jou deel van daardie ou, gerestoureerde fabriek lyk nou na iets uit ’n Hollywoodproduksie,” herinner sy haar. “Miskien moet jy dit vir eers as jou kantoor gebruik. Dit sal ’n goeie advertensie wees.”
“Dit lyk nogal goed, nè?“ Ika kan maar nie help om trots te wees op dié stukkie werk nie. “Niemand sal my glo as ek hulle vertel hoe duur dit is om soveel eenvoud bymekaar te sit nie. Met Beyers en Vennote se maandelikse tjek sou ek darem van maand tot maand kon oorleef. Maar nou …”
“Toemaar, dit sal nie lank wees voor die geld begin inrol nie.”
“Ek is bly jý dink so. Miskien moet ek jou as verwysing gebruik wanneer ek om ’n lening aansoek doen,” sê sy tong in die kies.
“Jy kan nie gaan geld leen nie! Die rentekoerse gaan jou moor,” maak Ryna beswaar. Sy is wel die miljoenêrsakeman, Cornelius de Necker, se enigste erfgenaam, maar die familie se sakesin is blykbaar in hul gene gegiet: sy is self ’n suksesvolle sakevrou en finansiële foendi. “Ek kan altyd geld in jou onderneming belê. Of sommer vir jou geld leen …”
“Jy weet ek kan nie so ’n aanbod aanvaar nie, Ryn,” wys Ika die aanbod beslis van die hand. “Dankie, maar nee, dankie. Vriendskap gemeng met geld is ’n besliste nee-nee.”
“Nou goed, dan sal ek jou net ’n goue getuigskrif gee, as tevrede kliënt, natuurlik,” gee Ryna toe – besonder maklik ook, besef Ika agterdogtig. Dis die enigste gereelde twispunt wat ooit tussen hulle opduik: Ryna se onkeerbare begeerte om haar aardse skatte met haar vriende te deel en Ika wat weier om dit te aanvaar. “Maar wat sal jy sê as jy ’n koel miljoen kan wen en my terselfdertyd ’n guns kan bewys?”
“Aha, ek het gedink jy gee te maklik bes. Het iemand jou ’n gat in die kop gepraat om in een of ander twyfelagtige piramideskema of skaduprojek te belê, Ryna?”
“Natuurlik nie!” protesteer Ryna dadelik verontwaardig. “Heeltemal die teenoorgestelde. Dis eintlik Victor se idee …”
“Ek dog jou jongste aanhanger is Gerhard?”
“O, hy is lankal ou nuus. Maar Victor het dit in sy kop gekry dat hy self ’n miljoenêr moet wees voor my pa sal aanvaar hy is nie agter my en Edelcor se geld aan nie. Hy is ’n man met ’n plan, toe doen hy aansoek om aan een van hierdie gewilde TV-realiteitsprogramme deel te neem.”
Ika trek onwillekeurig ’n gesig. “Waarvan praat jy, Ryna?” vra sy afgemete sodat sy Ryna se geesdrif kan probeer demp en haar terselfdertyd tot haar sinne kan bring. Dit werk ook.
“Van Eko-Survivor: Bergvesting, natuurlik. ’n Miljoen Amerikaanse dollar aan prysgeld, ’n splinternuwe viertrekvoertuig en allerhande ander pryse en voordele …”
“Lekker vir hom, maar hoe help dit my? Met een of ander slenter?”
“Gee kans, jong. G’n skelmstreke nie. Die hele ding is wettig. Ek het sommer vir die pret aansoek gedoen. As ek daar was, sou dit hom seker ook ’n bietjie bevoordeel het. Jy weet mos, vorm bondgenootskappe, praat ander om om Victor te steun, stel vas wie teen hom gaan stem …” Sy lyk ’n oomblik skuldig.
“En dís nie skelmstreke nie?” vra Ika tong in die kies.
“Nee, dis juis die idee. Almal doen dit, dis deel van die spel. En dis juis hoekom jy ’n goeie kans het om te wen. Jy lees mense maklik, jy kan kop hou in ’n krisis, jy kan mense om jou pinkie draai sonder dat hulle dit eens agterkom. Boonop is jy fiks en jy hou van stap en die natuur en so aan.”
“Behalwe dat jy vreeslike aandik, het jy my nou heeltemal verloor. Hoe gaan ék daar kom as Victor gekies is om deel te neem?”
“Moenie jou dig hou nie, Ika. Ek sou ook deelneem, maar jy neem my plek in, natuurlik, want ek gaan beslis nie meer nie. Ek het die uitsoekman onder droommanne ontmoet … Victor moet nou maar vir homself sorg, want ek gaan saam met Kurt na die Seychelle toe. As iemand die miljoen moet wen, kan dit netsowel jy wees. Dis nie te versmaai nie, jong. Die hele uitstappie genees jou dalk ook van jou slaaploosheid. Jy weet mos, al die oefening, die vars lug, die gebrek aan spanning …”
Ika sit stom.
”Wat lyk jy so geskok? Victor is groot genoeg om sonder my hulp reg te kom. As ’n mens na hom luister, sou jy dink hy het klaar gewen, want hy beplan al ekspedisies met die viertrekvoertuig. Toe, man, Ika, daar is ’n miljoen, ’n 4x4 en nog allerhande ander span- en individuele pryse om te wen.”
Dit duur ’n rukkie om al die relevante inligting uit Ryna te kry, maar Ika kry tog die vae gevoel dat heelwat verswyg word.
“Soos ek gesê het, Kurt is ’n droom van ’n man, ’n regte hartsmelter wat ’n vrou op die wolke kan laat loop,” dring Ryna aan. “Hy sou nooit daaraan dink om my bergop te sleep sodat ek hom kan help om ’n kompetisie te wen nie. Hy sou Everest eerder alleen uitklim om my te oortuig van sy liefde.” Sy kry ’n dromerige kyk in haar oë en raak weg in haar eie wêreld tot Ika hard keelskoonmaak om haar terug te bring aarde toe.
“Wel, ja … Victor is nie meer my probleem nie, en as jy nou in my plek gaan, is die hele kwessie opgelos. Ek sê mos jy het ’n goeie kans om te wen, ’n beter kans as enigiemand anders waaraan ek kan dink. Jy ken mense en jy is subtiel, jy sal die ander deelnemers maklik hanteer.”
“As jy met hanteer eintlik manipuleer bedoel, maak jy ’n fout. Dis dan juis waaraan ek so ’n hekel het. Verstaan ek jou nou reg? Victor het Gerhard se plek in jou hart vervang, maar nou is Victor ook weer onder aan jou lys van geliefdes?” maak Ika seker van haar feite.
“Ek het gelukkig my fout agtergekom … Hy kan ’n bietjie eenrigting raak, jy weet,” maak Ryna die hele ding nog raaiselagtiger. “Kurt … as jy hom ontmoet, sal jy sommer verstaan. En hy is stinkryk. Op dieselfde vlak as my pa. Is dit nie romanties nie?”
“Kanselleer dan net jou plek in die kompetisie. Dit sal tog makliker wees as om my as jou plaasvervanger te probeer indruk.”
“Maar kan jy nie insien dat dit juis die ideale geleentheid vir ons al twee is nie?” smeek Ryna en steek haar hand uit om Ika dringend aan die elmboog te vat. “My pa kry ’n toeval as hy hoor ek het van plan verander nadat ek hom weke lank gekapittel het om saam met Victor te gaan. As hy boonop moet agterkom dat daar nou weer iemand heeltemal anders is wie se agtergrond hy moet oopkarring, kry hy ’n dubbele toeval.”
Sy kyk oorredend na Ika. “Om hom al die pyn en lyding te spaar, gaan jy in my plek berge toe. Jy kry kans om die geld te wen, ek gaan vir twee weke na die Seychelle toe en wen die man – en my pa weet van niks voor alles oor en verby is nie. Sien, dis ’n wen-wen-situasie,” steel sy die Amerikaanse uitdrukking. “Terwyl ek kamstig in die berge sit, waarskynlik veilig onder die oog van een van my pa se uitsoeklyfwagte, sal hy hom nie verder oor my bekommer nie.”
“Dit klink wonderlik, Ryna. Daar is net een klein probleempie: ek is nie jy nie en die organiseerders sal dit dadelik weet. Die lyfwag ook.”
“Nee, hulle sal nie. Die onderwysers het ons maklik genoeg omgeruil en dit was destyds nie te moeilik om nuwe kêrels lekker te verwar nie,” herinner Ryna haar hoe hul vriendskap ontstaan het.
“Dit gaan tog hier om meer as oppervlakkige ooreenkomste, Ryn. Wat van name en ID-dokumente …”
“Dis juis die beauty van die ding: ek het jou naam en agtergrond ingestuur saam met daardie foto waarop ek meer na jou as na myself lyk …”
“Liewe hemel, Ryna!”
“Verstaan tog, jong, as die organiseerders geweet het wie ek is, sou hulle my mos nooit as deelnemer gekeur het nie. Cornelius de Necker, miljoenêreienaar van Edelcor se dogter? Dink net aan die kopseer met sekuriteit, die eindelose moontlikhede vir ontvoerders. En wat die lyfwagkwessie betref: as my pa wel een stuur, soos ek byna doodseker is hy sal, kan ek nie dink dat hy een van die oppassers sal stuur wat my al ontmoet het nie. Hy sal ’n nuwe, onbekende een stuur wat ook geflous sal wees deur die sterk ooreenkoms tussen ons twee.”
“Die hele ding is malligheid. Dis moeilikheid soek.” Maar sy weet dat sy eintlik meer as halfpad oorreed is. ’n Miljoen dollar bly ’n ongelooflik aanloklike bedrag. En Ryna se oë glinster, asof sy weet dat Ika tog uiteindelik gaan instem tot die oëverblindery.
In die drie weke voor die kompetisie se afskopdatum oortuig Ika haarself tog dat dit die regte ding is om te doen. Maar omdat dit nie in haar aard is om haar hele toekoms op net ’n twyfelagtige dobbelspel soos die kompetisie te bou nie, is sy in vertwyfeling toe sy ’n uitstekende aanbod van AH-konstruksies kry. Al is Ryna baie seker dat sy ’n uitstekende kans het om te wen, verkies Ika om stewiger grond onder haar voete te hê. Om die bestuurder te wees van die ontwerpafdeling van AH-konstruksies se Kaapstadse kantoor, sal beslis ’n aanvaarbare keuse wees as sy dan nie die kompetisie wen en haar eie onderneming kan begin nie.
Adriaan Herzelman se indrukwekkende kantoor, sy aanloklike werkaanbod, sy sjarmante vrou se warm vriendelikheid … Op die ou end is sy tog bly dat sy haar tentatiewe afspraak met Adriaan Herzelman bevestig en nagekom het. Sy kuier so lekker dat sy byna besluit om eenvoudig nie by die wegspring op te daag nie.
Byna …
Asof dit nie reeds erg genoeg is dat sy twyfel nie, is die wegspringpunt vir Eko-Surviver: Bergvesting ’n heldergeel tent wat op ’n stil stukkie strand aan die soom van Valsbaai opgeslaan is. Al is sy reeds laat, huiwer sy nog ’n paar oomblikke buite.
Dis nie omdat sy bang is die organiseerders van die oorlewinguitdaging sal haar as Ryna se plaasvervanger herken nie. Sy het al dikwels genoeg vir Ryna ingestaan wanneer sy haar uit ’n verknorsing moes help: dieselfde beenstruktuur en hul haar- en velkleur wat baie ooreenstem, was op skool al genoeg om verwarring te veroorsaak. Al was hulle nie familie nie, al het hul persoonlikhede hemelsbreed verskil, kon hulle mense wat hulle nie baie goed ken nie, per geleentheid flous.
So ’n bietjie grimering was al wat vandag nodig was om daardie ooreenkomste te beklemtoon en die verskille te verbloem. Victor kan miskien ’n probleem wees, maar sy maak staat daarop dat hy haar eerder sal probeer manipuleer as van die kompetisie sal laat afskop.
Maar die oomblik toe sy die geel tent binnestap, weet sy dat sy ’n allemintige fout gemaak het. Ryna was reg toe sy gesê het sy ken mense en lees hulle gewoonlik sonder veel moeite. En wat sy met die eerste oogopslag sien van die stuk of veertig mense wat om die opslaantafel saamgeskaar is, laat al wat waarskuwingsklok in haar kop lui. Sy het gedink sy kom weg van die Neanderdalmentaliteit, maar die eerste kyk vertel haar sy’s verkeerd.
Die meeste van die klomp wat in groepies en pare by mekaar geskaar staan, lyk vir haar na een of ander nabyfamilielid van dié spesie: mans en vroue mooi gelykop verdeel sodat die sterk kêrels die swak vroue kan beskerm. Hier sal ’n vrou ook maar kliphard moet baklei vir gelyke staanplek, besef sy. Dit lyk asof almal eenvoudig verwag dat die vroulike lede ooreenkomste met een of meer van die manne sal moet sluit, dat hulle uiteraard nie op eie houtjie gaan probeer wen nie.
Wat nog erger is, pas byna al die mans soos ’n sleutel in ’n slot by Ryna se beskrywing van die tipiese lyfwag – breed van bors, bonkig, sterk in die arm. Baie manlik, al is hulle nie noodwendig opvallend aantreklik nie. Omtrent almal is bruingebrand, lyk superfiks. Regte militêre tipes, haarstyl en al, as sy op skraps inligting en Ryna se vooroordeel moet reken.
Selfs Victor lyk soos ’n lyfwag, herken sy hom tussen die ander na aanleiding van die foto wat Ryna haar gewys het. Toe hy haar sien, trek sy oë op skrefies en sy besef dat die ooreenkoms tussen haar en Ryna glad nie so opvallend is as wat hulle twee meen nie. Sy bruin hare is korter as op die foto, hy lyk bonkiger in die skouer, maar verder is dit onmiskenbaar hy: gewapen met ’n effe meerderwaardige glimlag en beslis vol selfvertroue.
Vir die lyfwag, wie dit ook al is, moet sy ligloop. Sy moet oortuigend Ryna wees, ’n miljoenêr wat voorgee dat sy ’n gewone salaristrekker is. Sy moet Victor kamma ken, maar ignoreer asof hulle mekaar juis nié ken nie. En selfs sonder dié komplikasies sal ’n lyfwag haar nie veel beweegruimte gee nie. Dit sal sy werk te moeilik maak. En as dinge regtig skeefloop, kan hy haar bedrog op die lappe bring.
Een man val haar op juis omdat hy opvallend anders as die ander manlike deelnemers lyk. Haar eerste gedagte is dat hy heeltemal té gesofistikeerd vir dié soort pret is, al is hy soos die res in ontspanningsdrag. Of dit toevallig of doelbewus is, kan sy nie met een kyk agterkom nie, maar hy is omring deur vroulike deelnemers wat almal in sy rigting gedraai is. Hul liggaamstaal vertel haar dat hulle baie beïndruk is en ná net ’n paar minute meer as halfpad onder sy betowering is. Dis genoeg om haar vir hom versigtig te maak.
Hy is lank, skraler gebou as die ander. ’n Sterk gesig – en hy probeer nie eens sy pret wegsteek toe hy haar ondersoekende blik onderskep nie. Hy glimlag breed en knik sjarmant in haar rigting, asof hy weet presies watter gedagtes deur haar kop jaag.
Sy wil haar eers opruk oor die ligte spot in sy oë, maar bedink haar liewer toe sy besluit dat hy die programaanbieder en kontinuïteitsman moet wees.
Haar oë skram weg na ’n groepie vroue wat ook lyk asof hulle lag-lag deur die weermag se keuringsproses gedraf het. Voor sy verder kan ontleed, maak een van die mans hom los van die bondel en stap vorentoe.
“Aha, ons vermiste deelnemer.” Hy steek sy hand na haar uit. “Ek is Des Olivier, julle deeltydse gasheer vir die volgende klompie dae.”
Hul programaanbieder is toe ook ’n fris buitelugtipe en in denim geklee. Dis net sy ooglopend nuwe hardloopskoene wat hom van die ander onderskei. Die skraal, aantreklike man moet dan ’n deelnemer wees. So ’n jappietipe gaan voorwaar enige moontlike hulp nodig hê om ’n voorsprong te bewerkstellig. Dis miskien hoekom hy klaar begin voorbrand maak onder die vroue. Dit herinner haar daaraan dat sy self soos ’n vis op droë grond moet uitstaan. Want behalwe dat sy teen haar aard en gewoonte ’n ronde halfuur laat is, het sy nie tyd gehad om te verklee nie.
“Jammer ek is laat, meneer Olivier.” Sy hou by haar ma se motto dat ’n mens net verskoning maak as jy ongeskik was, net verduidelik as iemand ’n rede vra. Hoekom moet sy verduidelik as almal tog gaan glo presies wat hulle wil?
In die ontwerperspakkie wat sy spesiaal vir die onderhoud vroeër die oggend met Herzelman gekoop het, voel sy reeds soos ’n tiener wat in ’n aandrok by ’n pajamapartytjie opgedaag het. Hoekom dit vererger deur dit te probeer verklaar? Maar die ander se gemaklike slenterdrag lyk skielik vir haar ongelooflik begeerlik. Hulle het blykbaar klaar die formaliteite afgehandel en hul vere reggeskud vir die wegspring.
“Wel, ja …” Des is ’n oomblik sonder taal, asof hý ’n breedvoeriger verskoning of ten minste ’n verduideliking verwag het. “Noem my asseblief Des. Die ander is klaar in borgspanne ingedeel. Dis net een span wat nog hul vyfde lid kort. Die ekstras is die kameraspanne en die beamptes. Jy kan solank jou spanmaats gaan ontmoet. Net voorname, onthou. Maar moenie lank sloer nie. Ek dink ons moet eers die reëls en formaliteite afhandel sodat julle kan vertrek.”
Des wuif haar ongeërg in die rigting waar die lang, aantreklike man staan en haar hart val tot in haar fyn hoëhakskoene. Toneelspel is nie haar sterk punt nie. Voorgee en pretensie is ook nie haar styl nie. Maar sy byt op haar tande, sleep haar moed uit die modder uit en stap op knikkende knieë in haar modieuse skoene na waar haar spanmaats om hom geskaar staan.
Sy sit haar rugsak ongeërg by die ander neer, wat met gevoude arms hul afstand hou, en trek haar ontwerperspakkie reg. Toe sy weer opkyk, sien sy hoe die lang, gesofistikeerde man se twee sjokoladebruin oë openlik bewonderend vir haar lag.
Sy kyk sy pret bestudeerd mis, ignoreer die meisie se opgetrekte wenkbroue en stel haar voor. Op die agtergrond staan Victor. Sy donker frons waarsku haar dat sy dáár vure sal moet doodslaan. Sy luister intussen na Des Olivier se verduidelikings terwyl sy die indrukke toelaat om vanself te kom.
“Dit gaan om oorlewing, maar natuurlik sonder moderne hulpmiddels. Geen selfone, geen GPS, geen skootrekenaars nie …” Des Olivier lag geamuseerd. “Ongelukkig ook geen kompasse, Switserse weermagmesse, skeermesse, of enige ander wapens van enige aard nie.”
Al hierdie bepalings is vooraf genoem, daarom hou Ika die groepdinamika van haar spanmaats onderlangs dop terwyl Des praat. Dit bevestig wat sy met die intrapslag gesien het: liggaamstaal en plasing van die mans in verhouding tot die vroue voorspel duidelik wat sy in die loop van die kompetisie kan verwag – en dit stel haar nie gerus nie.
Sonder dat iemand ’n woord hoef te sê weet sy dat die oerkonsep van die dominante man ook in hul kleiner groep kliphard gaan praat. Deirdre, die ander meisie in hul span, is nie ’n tipiese amasone nie, maar haar kuite is gespierd en daar is nie ’n gram ekstra gewig aan haar lyf nie. Ten spyte van haar opvallend fisieke vermoëns, kan Ika sien sy sal nie daarteen skop as die mans die leiding wil neem nie, al is sy ook hoe fiks en paraat en liberaal. Sy gaan óf daarby inval óf probeer om dit tot haar voordeel te manipuleer.
Die ander lid van hul span is ’n blonde reus met ’n innemende glimlag, ’n man wat haar dadelik herinner aan die gewilde mening dat intimiderende grootte dikwels met ’n sagte hart saamloop.
Net een man laat hom nie in enige kategorie indwing nie en sy weier om weer na sy kant te kyk, al voel sy sy oë op haar brand. Sy is doodseker dat hy eerder op sjarme as brute krag gaan staatmaak om hier ’n voordeel te bewerkstellig. Sy kan ten minste seker wees dat hy nie Ryna se lyfwag is nie, troos sy haar.
“Julle kan julle paspoorte daar oorkant ingee om nagegaan te word. Julle kry hulle weer by die eindpunt. Om te verseker dat niemand kul nie, word die rugsakke geweeg en deur daardie X-straalmasjien gestoot.”
Almal kyk na die masjien wat kil en klinies eenkant staan. Des Olivier is steeds sjarmant, maar sy hele houding sê dat hy geen uitsonderings gaan maak nie. Besigheid is besigheid, en ’n miljoen dollar kontant, ’n hele klomp groot pryse plus sy integriteit is hier op die spel. “Julle mag nog julle persoonlike noodvoorraad saamneem, maar kom sit dit eers hier op die klein skaaltjie sodat ons kan sien of julle nie die gewig oorskry nie.”
Terwyl almal hul paspoorte ingee, twee rye vorm by die X-straalmasjien en die inweeg van die noodvoorraad, luister sy na die los gesprekke om haar.
“Ek het nie tyd om vir jou te wag net omdat jy Ryna se vriendin is nie,” praat iemand by haar oor, hard genoeg dat net sy dit kan hoor. Sonder om om te kyk besef sy dit moet Victor wees. “As sy hier was, was dit ’n ander saak, maar nou is dit elkeen vir homself. Al het Ryna kop uitgetrek, is ek nog van plan om te wen. Dit sal haar wys hoe ernstig ek is. Sorg jy maar net dat jy nie my kanse bederf of in my pad kom nie.”
“Is jy seker dat ek in jou pad sal kom en nie jy in myne nie?”
“Ek twyfel nie eens daaraan nie.”
Sy kyk om. Sy opgetrekte wenkbroue daag haar uit terwyl sy oë van haar gesig, oor haar hele liggaam tot by haar voete en toe weer terug na haar oë gaan. Die gedagtes agter die blik is onmiskenbaar. Sy word vuurwarm voor die belediging en moet ’n bitsige antwoord met moeite terugsluk, daarom draai sy liewer haar rug na hom.
“Dink jy dis die Heksrivierberge, of die Groot Swartberge? Dit moet tog een van die reekse hier in die Kaap wees,” gesels Deirdre met ’n meisie in ’n ander span. “Stewige stapstewels, ’n reënbestande windjekker of parka, ’n donsslaapsak – dis by al die Kaapse bergreekse nog koud genoeg vir dié goed wat ons mag saamneem.”
“Daardie reekse is nie afgeleë genoeg nie. As ons so naby die beskawing is, sal dit te maklik wees om hulp te gaan vra.”
“Wat van die Drakensberge, of Thaba Bosio in Lesotho?”
“Dis weer te ooglopend: Bergvesting. En onthou, daar is baie stap- en klimroetes in baie dele van die Drakensberge,” meen Bald.
“Niemand het gesê dis hier in Suid-Afrika nie, Bald,” herinner ’n ander hom. “Dit kan selfs op ’n eiland wees. Hulle het ons paspoorte. Wat van Gough-eiland met sy weerstasie? Die Suid-Afrikaanse span werk juis op die oomblik daar.”
“Is dit nie die plek waar ons in die jare sestig twee weermanne verloor het nie? Hulle het verdwaal en is aan blootstelling dood, as ek my nie misgis nie?”
“Einste.”
“Ek hoop julle is verkeerd, want dis nog bitter koud daar. Ek het nogal daarop gereken dat dit nêrens in Suid-Afrika regtig meer onleefbaar koud sal wees nie, behalwe miskien snags. Dis tog amper lente. Hoekom is die bestemming in elk geval so ’n vreeslike geheim?”
“Kan jy jou voorstel watse toeloop van nuuskieriges daar sal wees as die hele land se buitelugfanatici gou ’n kykie wil kry op wat by ons plaaslike weergawe van Survivor aangaan?”
Dis ’n rukkie stil, asof almal die implikasies verwerk. Die ry waarin Ika is, beweeg vorentoe en sy hoor nie meer die geselskap nie.
“Wat is in jou noodvoorraad?” praat iemand verder vorentoe.
“Dis my geheim, maar ek het goeie wenke in ’n boek oor oorlewing gekry.” En toe meer gedemp, maar nog hoorbaar vir Ika: “Ek gee jou drie raaie wat die blonde bom in háre het.”
“As dit jou plan was om vandag ’n impak te maak, het jy dit voorwaar reggekry, prinses,” praat ’n geamuseerde stem by Ika se oor, asof hy meen hulle is besig om haar te bespreek.
Sy weet wie dit is sonder om om te kyk. Die man se stem klink soos wat sy oë lyk: pure sjokoladelikeur. Ryk, romerig, met onverwagte skop. ’n Rilling glip soos ’n voorbode by haar rug af.
“Ek is Lourens.” Hy steek sy hand uit om te groet toe sy omdraai. “Bald, Deirdre en Victor is ook hier iewers.” Sy stewige greep is koel, maar sy stem nie. “Dit gaan ’n merkwaardig interessante paar dae wees.”
“Paar dae? Is dit nie twee weke nie?”
“Niks langer as veertien dae nie, ja, maar dit kan ook korter wees. Die borge het aangedring op ’n wedloop om dit opwindender te maak. Ek is beslis van plan om dit in minder as veertien dae kaf te draf, en ek is seker die meeste ander deelnemers is net so vasbeslote,” kondig Deirdre met ’n tikkie leedvermaak aan. “As jy natuurlik op jou tyd wil aankruie …”
Sy soek rond vir ondersteuning.
“Dit staan jou vry om jou eie pas te kies, Deirdre,” laat Bald ongestoord hoor. “Maar dit sal seker beter wees as ons as span kan saamstaan. Ons ding met ses ander spanne mee, want ’n paar deelnemers het hulle onttrek. Ook maar goed, anders was daar te veel vir die finale stemgeleentheid.”
“Jy kan ook nog … kop uittrek, bedoel ek,” daag Lourens Ika uit om boedel oor te gee.
Juis dit maak haar rug reguit en laat haar voorneme stewiger staan. Sy het gelukkig nie nodig om op sy stemtoon of op sy woorde te reageer nie, want Des Olivier is weer aan die woord.
“Omdat dit ’n wedloop is, gaan ’n kameraman nie heeltyd saam met die deelnemers beweeg nie. Kameraspanne en beamptes wag by uitkykpunte van waar hulle interessante dele van die onderskeie roetes kan verfilm, sonder dat julle daarvan weet. Met die mikrofone en senders wat elke spanlid ten minste twaalf uur per dag moet dra, bly ons op die hoogte van die spandinamiek. Ons sal dus dadelik weet as daar beserings is, of as een van die spanlede wil kop uittrek. Dan is daar ook helikopters wat die vordering van redelik hoog kan monitor en kan laat weet waarheen die kameras kan skuif. So maak ons die hele ding vaartbelyner.”
Ika wonder benoud of sy nie tog die uitdaging moet afwys en moet agterbly nie. Sy weet sy is fiks, maar dink nie sy is só fiks nie. Dit was nog altyd frustrasie eerder as toewyding wat haar elke aand gim toe gedryf het. Toe onthou sy dat Ryna ook nie juis een van die wêreld se oefenfanatici is nie. En hierdie kompetisie klink al hoe meer na ’n uitstappie vir fiksheidsmaniakke.
“Al neem borgspanne as ’n eenheid vir sekere borgpryse deel, is dit steeds ’n individu wat vir die groot prys in aanmerking sal kom. Maar die kompetisie maak spanlede tog afhanklik van mekaar. As een lid langs die pad uitval, kan dit die hele span benadeel. Daar is dele van die roete wat so moeilik is dat spanlede mekaar sal móét help, so al vyf is daar noodsaaklik. Maar met ’n bietjie uithouvermoë en harde werk, kan julle seker die agterstand van ’n verlore spanlid oorbrug.” Dis byna asof Des haar gedagtes gelees het en Ika sluk droog.
“Die eerste been van die wedren is drie kilometer strandlangs na waar julle kano’s vir julle wag.”
“Kano’s? Ons kan nie met kano’s by ’n berg kom nie!” merk iemand laggend op.
“Nee, julle kan nie. Maar julle kan roei na waar drie groot vissersbote vir julle wag. Elke boot neem twee spanne op die volgende been van die reis.”
“Na ’n eiland?”
“Dis vir my om te weet en vir julle om oor te wonder,” laat hy geheimsinnig hoor. “Wanneer die bote hul spanne opgelaai het, vertrek hulle. Die span wat sewende eindig, val ongelukkig uit – maar dis hoe dinge op hierdie vinnige uitklopbasis werk.”
Hy wys by die deur uit na die baai waar die skepe voor anker lê. “Daar wag vir elke span ’n fotograaf op die vissersboot. Nou ja, waarvoor wag julle?”
Protes klink dadelik op, kliphard en van alle kante. Dis net hier en daar dat iemand dadelik vervaard na sy rugsak gryp. Ika is te lam geskrik om eens aan protes te dink. Sy moes ná die onderhoud eerder verklee het, maar die tyd …
Haar verbeelding neem oor, tower ’n beeld op van hoe sy rugsak op die blad met ontwerperspakkie en pikante hoë hakke deur die sand voortswik na ’n kano toe. Maar hoe sy met ’n velstyfmini in ’n wankelrige vaartuigie gaan klim, is te veel vir haar gemoed.
Die lag wat onkeerbaar opborrel, is meer histerie as pret, en dis heeltemal die verkeerde oomblik om in Lourens se koers te kyk. Snaaks genoeg staan ook hy bewegingloos en hou dinge sonder om ’n woord te sê dop, maar volgens die kyk in sy oë, deel hy blykbaar haar pret.
Des hou sy hande in oorgawe in die lug en lag.
“Ek is bly hý dink dis snaaks!” brom Deirdre onderlangs.
“Goed, goed! Dis ’n flou grap. Die borge se spandrag is daar oorkant uitgesit. Julle kan agter daardie skerms verklee.”
Ika sien nou eers die diskrete bordjies wat die mans- en vroue-aantrekhokkies aankondig.
“As daar iets is wat julle wil terugstuur hoofbasis toe, kan julle dit vir my bring. Die amptelike wegspring is oor tien minute.”
Toe sy tien minute later saam met haar spanmaats wag vir die skoot om te klap, kan Ika haar hart in haar ore hoor klop. Die kameraspanne beweeg in motorbote waterlangs om hul vordering op film vas te lê.
“Dis dan hoekom die vismaatskappy se naam op die lys van borge is. Ek het gehoop ons kry ’n heerlike seekosete as beloning ná een van die uitdaagkompetisies wanneer ons al goed uitgehonger is,” begin Lourens sommer met die wegspring gesels.
“Spaar tog jou asem, of jy haal nie die paal nie. En as jý die oorsaak is dat ons span sommer vandag al uitval …” waarsku Victor hom dreigend. Hy swaai weg en begin dadelik op ’n professionele drafstap aanstryk, met Deirdre soos ’n getroue sekondant op sy spoor. Klaar opgesweep in die gees van die kompetisie, besluit Ika wrang.
Ika kan sommer sien dat hulle ’n goeie span is: min geduld met enigiemand wat lyk asof hulle nie besef hoe ernstig die saak is nie. Sy is dankbaar dat daar nie vir Victor tyd was om Des van Ryna se kullery te sê nie. Sy maak haar reg daarvoor dat hy dit wel later aan die hare gaan bysleep, maar sy het ten minste tyd tot dan om haar storie agtermekaar te kry. Hopelik pas dit hom om liewer enduit stil te bly.
Die sand klou verbete aan haar sole sodat sy skaars by Lourens kan bly. Hy het met die grootste gemak begin aanstryk, asof hy al die tyd in die wêreld het. Bald is ’n ent voor hulle.
“Kyk mooi, daardie klomp voorlopers gaan hulle netnoumaar uitbrand,” voorspel hy van twee groepe wat met ’n vurige pas gou meters sand tussen hulle en die res sit.
Ika besluit om haar pas aan Lourens s’n te meet. As die span dan iemand vir hul agterstand wil verwyt, sal sy ten minste nie alleen wees nie. Maar sy kom baie gou agter dat sy ononderbroke geskerts en sy trae slentergang ewe bedrieglik is. Hul treë sit ’n verstommende hoeveelheid sand agter hulle, en die afstand tussen hulle en die voorlopers krimp vinnig.
Hulle kom by die kano’s toe die ander drie spanlede ’n driemantuig die branders instoot.
“Nou ja, dan roei ons tweetjies maar alleen. Ek hoop jy ken jou storie, prinses. Dis twee teen drie, en ons beter bybly, of liewe Victor voer ons vir die haaie.”
Sy wil nog protesteer omdat hy haar prinses noem, maar haar asem is te min. Al sê hy dit nie, weet sy dat sy hul kanse heeltemal kan weggooi as sy sy roeiritme verongeluk. Hy behandel haar asof hulle jare al in ’n span saamroei: gee geen voorskrifte, geen vermanings nie, kyk net na haar met ’n na-die-duiwel-met-die-wêreld-glimlag. Dit maak ’n roekeloosheid in haar wakker wat sy nie geweet het sy besit nie.
“Waarvoor wag ons nog?” beantwoord sy die uitdaging.
Sy haal eenvoudig alles uit om net by die ritme te bly. Die skouers voor haar is veel breër as wat sy gedink het: hulle sny haar uitsig na die ander heeltemal af. Toe word sy bewus van die spiere wat soepel onder die katoen van die T-hemp beweeg. Sy staar gehipnotiseer, sien hoe ’n klam V-vlek stadig van sy skouers na sy ruggraat loop, besef dat sy gemaklike ritme glad nie so sonder inspanning is as wat dit lyk nie.
Sy uitgelate lag skok haar terug uit haar droomwêreld. Alles is blykbaar vir hom ’n reusegrap. En sy was op die punt om haar lot by syne in te gooi. Hy gaan ’n te wispelturige vennoot wees, besluit sy. Iemand wat moeilik ernstig oor enigiets raak.
Toe sien sy hulle is langs hul spanmaats, bly met gemak by, trek selfs onder hulle uit vorentoe. Of dit is omdat hulle met ’n ligter vrag nie so diep in die water lê as die ander drie nie, of omdat Lourens besonder sterk roei, weet sy nie. Maar dis genoeg om haar al haar krag te laat insit.
“Ek hoop julle het vir ons ’n driegangmaaltyd met yskoue wyn gereed.” Die geamuseerde uitlating in die reeds bekende stem kom ’n oomblik voor Lourens ophou roei.
“Hoe het jy geraai?” antwoord ’n stem van die groot vissersboot se reling af. ’n Hangleer sak teen die kant af. Lourens hou hul kano stil sodat sy eerste kan opklim, maar sy kry nie haar arms opgelig nie. Daar is eenvoudig nie ’n druppel energie in haar lyf oor nie. Hy gee haar net een kyk voor hy haar rugsak ongeërg van haar skouers aflig.
“Vat ’n bietjie aan, of is dit deel van die kompetisie dat ons eiehandig bo moet kom?” wil hy weet.
“Hier mag ons nog help. Dis met die deftige seekosete dat julle sonder hulp moet regkom.”
Terwyl gewillige hande haar rugsak vat, praat die sjokoladestem by haar oor: “Kan jy self opklim, of moet ek jou oor my skouer gooi en boontoe help, prinses?”
“Ek is nie jou of enigiemand se prinses nie!”
Net die gedagte aan sy arms om haar, daai skouer onder haar ribbes, steel die laaste krieseltjie asem uit haar longe en daarmee saam die krag uit haar knieë. Toe skop die adrenalien in – of dit van skok, van vrees, of in reaksie op ’n uitdaging is, weet sy nie. Sy weet ook nie hoe sy die houtsparre raak vat nie, maar tien tellings later staan sy aan boord. Een asemteug later staan Lourens langs haar, sy glimlag enigmaties.
“Welkom aan boord. Of julle oor twee dae nog so plesierig gaan voel, weet ek nie,” verwelkom ’n bemanningslid hulle. “Die seekosete wag, so vars as wat ’n mens kan droom: dit wat julle self met handlyne uit die see trek, is die enigste vaste kos wat julle op hierdie been van julle reis gaan kry.”



Twee
Ika onthou daardie woorde toe sy ’n dag en ’n half later teen die boonste kantreling van die boot staan en afkyk op die laer dek. Hier bo is die visreuk nie so oorweldigend nie. Maar daar onder word vis gevang, en op groot skaal – net nie deur haar nie!
Haar staanplek gee haar ’n goeie uitsig oor die hele dek en die bedrywigheid onder die professionele vissers.
Haar blik skram weg na die blougrys deining wat soos ’n riffelkombers onder die sonlig oopsprei. Die onderhoud met Adriaan Herzelman wat sy net voor haar vertrek gehad het, voel ligjare ver.
Noudat sy tyd gehad het om oor alles na te dink, ook oor Herzelman se aanbod én die besonderse verhouding tussen hom en sy vrou, Mirra, het sy sommer ook klarigheid oor Hugo Slabbert. Dit wat tussen haar en Hugo was, was net ’n flou verskoning vir die ware Jakob. Toegeneentheid kan nooit ware liefde vervang nie.
Maar al weet sy dat ’n baie goeie werk in die Kaap op haar wag as sy teruggaan, wil sy tog graag die miljoen wen. Sy sal enigiets doen om dit reg te kry – binne perke, natuurlik – al is dit net om iets aan haarself te bewys.
Sy is nou wel nie fisiek so sterk soos ’n man nie, maar innerlike krag is ’n ander storie. Ongelukkig is dit iets wat nog nooit regtig getoets is nie. Dan is daar die veranderlikes en toevallighede. Sy het byvoorbeeld geen idee gehad hoe haar liggaam op die boot se beweging óf op die konstante visreuk sou reageer nie. Haar ondervinding is beperk tot rustige seiljaguitstappies op kalm, binnelandse water.
“Ek sien jou maag is nog bestand teen die boot se geskommel,” laat Bald by haar elmboog hoor. Vandat hulle op die boot is, word hulle twee nogal dikwels saamgegooi, miskien juis omdat sy Lourens probeer vermy.
“Verbasend genoeg, ja,” erken sy.
Sy glimlag onwillekeurig. Die tyd begin al klaar sy spore op hulle almal laat – Bald se blonde baard glinster in die son.
“Ek dink die ander meisies voel dis ’n persoonlike nederlaag dat hulle net buite die hawe moes swig voor die nagmerrie van die see,” gee Ika simpatiek toe. “Dit moet vreeslik wees om so siek te voel.”
“Hulle is ten minste nie honger nie, en ek is. Rasend. En die vis moet dit aanvoel, want hulle wil glad nie aan my hoeke byt nie,” kla Bald met ’n speelse frons.
Sy kan nie help om vir sy komiese uitdrukking te lag nie. Hy is oop en vriendelik. Dis miskien hoekom sy sommer gou in sy geselskap tuis en gemaklik gevoel het. By hom kan sy haarself wees, waarskynlik omdat sy aanvoel dat hy self nie voorgee nie. As hy die een is wat Cornelius de Necker saamgestuur het om Ryna te beskerm, gee sy nie regtig om om in Ryna se skoene te staan nie.
“Die vis hou ook nie van my nie,” erken sy.
Uit die hoek van haar oog sien sy hoe Lourens, wat teen die reling van die laer dek staan en hengel, na hulle opkyk. Lourens is heeltemal anders as Bald. Al is die man ook natuurlik en op sy gemak, kry sy die idee dat iets hom heeltyd amuseer. En al kon sy nog altyd vir haarself lag, is dit nie lekker as jy vermoed dat jy die oorsaak is van iemand anders se binnepret nie.
Op daardie oomblik wuif hy ’n saluut met die linkerhand. Hy het vandag sukses met die hengel. Van sesuur die oggend af haak hy gereeld ’n blinklyf uit die water – die enigste van die twee groepe op hierdie boot wat dit regkry.
“Hy is ten minste vandag in sy element,” verwoord Bald droogweg haar gedagtes toe Lourens nog ’n vis uittrek – hierdie keer ’n mooi grote.
“Ek vermoed hy is altyd in sy element. Ek wonder net hoe lank sy humorsin gaan hou as dinge regtig wild begin raak.”
By die wegspringpunt het dit gelyk of die ander meisies die man se oorvloed selfvertroue opwindend vind, maar dit grief Ika vandat sy hom ontmoet het, al kan sy dit nie verklaar nie.
“Wat het jy teen Lourens, Ika? Hy was nog net uiters sjarmant teenoor jou en die ander meisies. Meer as sjarmant …”
“Ja, ja, ek is jammer. Hy sal ons op die hande dra as hy die kans kry. Maar jy weet so goed soos ek watse man Lourens is.”
“Nou hoe sal ek weet?” laat Bald gemaak onskuldig hoor, sy wenkbroue komies opgetrek. “Volgens my is hy ’n man onder die manne, een wat ’n mens net kan beny … vir sy slag met die vis én met die meisies.”
“Net jammer dat die see sy potensiële werkveld so veilig uit sy hande hou,” proeslag sy. “Al wat vroumens is, lê van gister af in ’n donker kajuit, te siek om op die vleitaal en verleiding van enige man te reageer, hoe bedrewe hy ook al is. Ek wens hy wil nou maar ophou om sy slag op my te oefen.”
“Jy is tog nie ernstig nie? Vlei hy regtig so oorvloedig? Ek weet net hy moet baie sjarmant wees as ek kyk hoe die vroue op hom reageer het … vóór hulle onkapabel geraak het, natuurlik. Maar dis so deel van hom soos om asem te haal. Ontspan net en geniet dit. Hy kan waarskynlik nie anders nie.”
“Sê hom tog ek het kennis geneem van sy vaardigheid en hy het my oortuig: sy taktiek werk goed op vroumense. As ek nie iemand anders gehad het wat by die huis vir my wag nie …” Sy laat die sin doelbewus onklaar. “Hy moet net nog ’n rukkie geduldig wees, die ander vroumense sal gou genoeg hul seebene kry, dan kan hy hom met hulle vermaak.”
“Haai, Ika, ons doen maar almal ons bes om ’n spangevoel te kweek. Ek dink die meeste van ons het boonop die idee van bondgenootskappe in die agterkop, al is hierdie weergawe van die oorlewingskompetisie eintlik ’n wedloop. Vandaar ons almal se vriendelikheid met die mense in die ander span. Maar van onweerstaanbaar gepraat, dáár is nou iemand wat elke oomblik van die kamera bewus is en vir ’n skoot regstaan.”
Sy kyk na waar Victor op die boot se agterstewe besig is met sy oggendritueel. Sy spiere span, die breë bors blink glad en haarloos in die oggendson terwyl hy die karate-kata afgemete soos ’n gechoreografeerde ballet uitvoer. Hy is duidelik bewus van die oë op hom.
“Ek moet toegee, sy me-Tarzan-you-Jane-benadering is nogal moeilik om te sluk.”
Sy moet net genoeg met Victor gesels om ’n potensiële lyfwag te oortuig dat sy hom goed ken, maar die verhouding vir ander probeer wegsteek. Dis nogal ’n moeilike onderskeid om te tref, en Victor se houding maak dit nie makliker nie. Daarby hou die kameraman hulle, tot haar ontsteltenis, voortdurend dop, asof hy iewers ’n sameswering ruik. Alle pogings om hul mikrofone ’n oomblik af te skakel om die Ryna-kwessie te bespreek is nou onmoontlik.
Maar die gedagte aan Victor se oerwoudbenadering kielie tog haar lagspiere. Sy vou haar handpalm oor haar mond om die half histeriese lag te smoor. Toe ’n stukkie pret tog in ’n hik uit haar keel glip, sit Bald sy arm om haar skouers en trek haar tot teen sy ribbes. Onder haar oor rammel die lag in sy borskas. Of hy haar pret probeer wegsteek, of sy eie, sal net hy weet.
“Dis ’n bietjie vroeg in die dag vir sulke dingetjies, my vriend,” praat Lourens net toe reg agter hulle.
Bald se arm ontspan, maar hy hou haar in die kromming teen hom vas. Ika kyk noodgedwonge op. Lourens se mond glimlag breed sodat die bruin vel tot by sy oë kreukel. Maar die blink kykers dra nie ’n teken van pret nie. Hoekom sy skielik voel soos ’n skoolmeisie wat betrap is waar sy agter die pawiljoen kafoefel, weet sy nie.
Sy probeer die blaam op hom pak. Sy is nes ’n skuldige skoolkind, besef sy, maar sy kan dit nie help nie: hy bekruip ’n mens doelbewus, daar is geen ander verklaring daarvoor nie, besluit sy. Al voel sy by tye met ’n byna bonatuurlike instink aan dat hy naby is, is dit nooit waarskuwing genoeg nie. Watter ander sterfling op die boot stap so vinnig en ongemerk in ’n mens se persoonlike ruimte in?
En vanoggend het haar oë haar gerusgestel: hy was nog ’n oomblik gelede op die onderste dek. ’n Oogknip later verskyn hy soos ’n skim uit die niet. Hy vang al heeloggend vis – hoekom waarsku ’n sterk vis- of aasreuk ’n mens dan nie dat hy naby is nie? Dis tog wat gebeur wanneer ’n mens windaf by een van die professionele vissers verbystap. Maar Lourens ruik na see en son en iets anders wat sy nie kan naam gee nie.
“Dis nooit te vroeg vir sulke dingetjies nie,” hoor sy Bald skerts. “Jy is net jaloers omdat sy my eerste raakgesien het.”
“Geniet jou voorsprong, maar wees gewaarsku: jy kan nie elke keer wen nie. Ika is ’n besonderse naam,” mik hy uit die bloute na haar. “Is dit ’n afleiding?”
“Nee, dit was ’n vernoeming,” antwoord sy sonder om te dink.
Toe haar antwoord uit is, skrik sy haar stil. Sy vraag was so terloops en tong in die kies dat sy nie mooi gedink het voor sy antwoord nie. Ryna het net een naam, en haar ma of ouma is beslis nie ’n Ika nie. As Bald of selfs Lourens die lyfwag is wat Ryna glo saam is op die ekspedisie, moet hulle tog iets weet van Ryna se agtergrond. En as ’n lyfwag besef sy is nie Ryna nie, is daar probleme.
Ika kan haar net die kabaal voorstel: die geskarrel om vas te stel waar die regte Ryna is, die beskuldigings van moontlike ontvoering … Haar verbeelding gaan behoorlik met haar op loop en sy kners op haar tande.
“Dis nie nodig om so kwaai te lyk nie,” troos Bald. “’n Vernoeming was nog nooit ’n skande nie, veral nie as dit so ’n besonderse familienaam is nie.”
“Ek het nou ook nie gesê ek is na ’n familielid vernoem nie, het ek?” Sy glimlag doelbewus skalks vir hom terwyl sy wild soek na nog ’n argument waarmee sy die naamkwessie oortuigend kan oplos. “Jou naam is tog seker nie regtig Bald nie, is dit? En wat van jou, Lourens? Is jy werklik wie jy sê jy is? Ons het ons mos reggemaak om hier ’n rol te speel. Party hou die rol net langer vol as ander.”
Daar blink iets in Lourens se oë. Of dit ’n waarskuwing of ’n uitdaging is, kan sy nie sê nie. “Net die tyd sal leer wat die waarheid is en watter deel voorgee, nè? Maar ons almal het prioriteite, en om te wys wat ek bedoel, net een vraag: Is julle honger?”
“Wat praat jy tog, Lourens? Ná byna vyftig uur met net bitter swart koffie oor my lippe, kan my knieë my lyf beswaarlik regop hou. Is dit ’n uitnodiging om saam te kom vis eet?”
“O ja. En dis ’n oop uitnodiging aan almal in die span.”
“Maar teen ’n prys natuurlik. Is ek reg?”
Hy lag haar sarkasme af. “Jy lees my soos ’n boek.”
Dis ’n kompetisie dié, herinner Ika haarself toe haar binnekant anders op dié antwoord reageer as wat sy verwag het. En die prysgeld is baie hoog. Niemand gaan onselfsugtig of offervaardig wees sonder dat hulle iets in ruil verwag nie.
“Ek mag die vis in die skeepskombuis gaarmaak, maar dis al,” herinner Lourens hulle. “Sonder ekstras sal dit redelik bleek smaak. Maar as daar iets in jou noodvoorraad is wat ons kan bygooi om die vis eetbaarder te maak beskou ek dit as ’n goeie ruil, Bald. ’n Bietjie sout, miskien? ’n Paar druppeltjies wyn of sjerrie? Enigiets wat die moeite werd is, is goed genoeg om ’n stewige porsie mee te koop.”
Toe buig hy swierig laag voor haar, soos ’n ridder wat pas sy opponent in die ridderspel met ’n lang lans van sy perd afgeklits het. “Maar die skone dames kan natuurlik kry soveel soos hulle kan eet, sonder om enigiets in ruil te gee. Ons moet die span se kragte opbou vir die volgende been.”
“Baie slim,” snip sy. “Maar jy weet goed dis net ek wat gaan eet. Deirdre is onkapabel.”
Sy lag dreun oor die dek. “As sy weet wat goed is vir haar, kom kry sy vinnig iets in haar omgekrapte magie sodat dit kans kry om te verteer voor daardie onweer ons tref,” laat hy droog hoor en beduie met sy duim oor sy skouer. Agter hom pak die wolke dik en dreigend op die horison saam. “En as jy gerus begin raak omdat jy immuun is teen die skommeling van die boot, nooi, het ek slegte nuus vir jou. Daai weertjie gaan selfs die stewigste seebene onder ’n mens uitvee.”
Sy het dit gehaat toe hy haar prinses noem, nou weet sy nie of nooi erger of beter is nie. Sy oë kuier terselfdertyd warm en onbeskaamd waarderend oor haar bene waar hulle onder haar kniebroek uitsteek. Haar knieë word op die plek lam voor daardie kyk, al het sy so dapper verklaar dat sy geoefende sjarme haar koud laat. As die see en die storm nie haar bene onder haar gaan uitvee nie, sal hierdie man dit beslis doen – tensy sy haarself vasvat en haar kop vinnig regruk.
Sy is nie hier om holderstebolder ’n slagoffer te word van ’n macho man met ’n reuse-ego wat boonop ly aan die oeroue manlike kwaal van kom-ons-sorg-mooi-vir-die-swak-vroutjies nie. Die man is ’n skaamtelose verleier, ’n oerjagter in murg en been, probeer sy haarself oortuig, al het hy haar nog glad nie rede gegee om so ’n afleiding te maak nie. Of hy ’n vrou aan die hare grot toe sal sleep soos die oermanne van toeka, kan sy ook nie sê nie. Maar dat die meisies op hierdie ekspedisie nie regtig gaan omgee as hy probeer nie, het by die wegspring al duidelik geword. Dalk sal hy eerder ’n rooibokblad – of vis – as ruilmiddel of omkoopmiddel gebruik!
Al wat redelik seker is, is dat die lede van die teenoorgestelde geslag glad nie sal omgee om hom te laat weet dat hulle trofeë is wat hy maar kan inpalm nie. Sy glo hy sal alles wat hy het, gebruik om sy doel te bereik, ook hierdie klein oorwinnings in die uitdaagkompetisie waarvan net hy weet.
Maar al is ’n man hoe sjarmant en aantreklik, sal sy haar nie aan haar hare na enige plek toe laat sleep nie, en dis klaar.
Solank sy dit net onthou, sal sy veilig wees. Al vermoed sy dit sal aanvanklik redelik pynloos wees om te swig sal die langtermyngevolge glad nie so plesierig wees nie.
Sy masseer haar kopvel nadenkend. Sy wens sy kan nee dankie sê vir sy verleidelike visete, maar sy is rasend honger, en goeie voornemens sal dit nie stil nie. Sy weet goed dat sy teen die volgende dag nie een voet voor die ander sal kan sit as sy nie binnekort iets in haar liggaam kry nie.
Lourens se woorde oor die onweer word waar. Eers klits die wind klein stukkies skuim uit die see. Teen sononder lig die branding hoër en vee dié wat nog regop is, se seebene ook onder hulle uit. Net om te kyk hoe hulle een na die ander ’n groen kleur kry en haastig verdwyn, is genoeg om Ika aan haar eie immuniteit te laat twyfel.
Sy gee haastig uit die kajuit pad om weg te kom van die sweterig bedompigheid, die reuk van vis en diesel. Op die dek tussen die boonste reling en die stuurkajuut se rand is daar plek waar sy haar stewig kan inwig.
Met die heldergeel reënpak tussen haar en die storm bly sy redelik droog. Dis net die wildste windvlae wat soms die kappie van haar kop afruk en yskoue waterstraaltjies teen haar nek en rug afdwing. Maar dis verfrissend en vreemd opwindend, want hier bo is dit net sy, die reuk van die see, die wildheid van die deining en die speling van weerlig tussen wolk en water.
Dit dwing haar gedagtes weg van haar ontevrede maag, van die probleme van haar werksituasie, van botsende emosies oor Hugo. Alles is skielik gestroop tot by die essensie.
En toe kom Lourens op die laer dek uit …
Asof dit ’n teken is, begin die reën by die emmers vol uit die hemel neergiet, selfs digter as voorheen. Sy leun instinktief terug sodat sy dieper in haar wegkruipplek verdwyn. Hier behoort hy nie eens die heldergeel van haar reënpak in die lig van die blitse te sien nie.
Terwyl sy haar nog bekommer oor hoe sigbaar sy is, stroop hy sy reënbaadjie van sy kaal bolyf af. Toe hy in sy kortbroek bly staan, sy arms wyd oopgesprei en sy gesig na die gietende reën gedraai, vlieg elke ander gedagte uit haar kop.
Sy sit vasgenael. Dis ’n beeld uit die oertyd: primitief en ekstaties en doodnatuurlik. Een helder oomblik lank verlig die weerlig sy sterk gelaatstrekke en die atletiese liggaam. Dis nie die soort bou wat jy dikwels in ’n gim sien nie, bonkig opgebou deur ’n strawwe oefenprogram met gewigte. Hy is lank en skraal, met nie ’n ons ekstra gewig iewers aan sy lyf nie. Maar gespierd is hy onteenseglik. Sy spiere is soepel, lank en lenig, soos dié van ’n swemmer, gebrei deur gebruik.
Voor sy skuldig kan voel omdat sy haar so aan die man verkyk, trek die grysblou donkerte ’n sluier oor hom.
Maar sy buitelyne bly tog ná elke weerligflits donker teen die helder deining afgeteken. En daar, voor haar verbaasde oë, begin hy die yskoue, gietende reën soos ’n stort gebruik: sjampoe, seep, de lot. Sy wil net wonder hoe hy die luuksheid van oordadige skuimbolle kon bekostig as elkeen van hulle gerantsoeneer is tot een koekie seep en een klein bottel sjampoe vir hul tyd in die veld. Maar toe onthou sy uiteindelik Victor se ruilmiddel vir sy porsie vis – en sy verstaan …
Die lug is blou en skoon met geen teken van die vorige nag se storm nie toe ’n groot Sikorski-vraghelikopter die volgende oggend op die boot se heliplatform land. Op die deining naby hulle sien sy die twee ander bote nader dobber. Al die spanne is binne ’n halfuur op hul boot.
“Ek dag die bote laai ons op die eiland af,” hoor sy ’n klagte.
“Dis ook maar goed hulle haal julle nou van die bote af, anders gaan party van julle net vel en been wees,” spot Ron, hul boot se kameraman. Hy beduie veelseggend oor sy skouer.
Toe sy die ander deelnemers goed bekyk, sien Ika hoe gehawend die meeste lyk en sy wonder watter indruk sý wek. Selfs ná so ’n kort rukkie van onseker etes sit haar klere los aan haar lyf. Die klein skeerspieëltjie in die skeepsbadkamer het gewys dat sy ten minste meer kleur in haar wange het as ’n paar van die ander.
Bald lyk ru en interessant, die donker mans lyk soos ontsnaptes uit die misdaadwêreld met hul swart stoppelbaarde. Die leste een, man en vrou, is ná die vorige nag se storm bleek en moeg. Almal behalwe Lourens, natuurlik.
Al het hy ook ’n donker baardskaduwee op sy kakebeen, lyk hy andersins onveranderd. Blykbaar is hy met seebene gebore.
“Nou ja, mense, hoe aangenaam julle seerit ook al was, dis tyd vir die res van die wedloop: elkeen op sy eie voete sonder die hulp van dieselenjins en skroewe.”
“Dankie tog!” juig Deirdre onbeskaamd. “Ek kan doen met ’n bietjie droë grond onder my voete.”
“Dit kan ek glo,” kom dit droog en byna onhoorbaar van Lourens. Ika se mond trek onwillekeurig in ’n glimlag.
“Maar ons is nog nie eens naby land nie!” protesteer een van die ander spanne se deelnemers geaffronteerd. Des ignoreer dit.
“Net ’n hop en ’n hik ver per helikopter.”
Dit maak die onderlangse gebrom gou genoeg stil.
“Ons vlieg die ses spanne twee-twee na die onderskeie wegspringplekke. Om die omgewing so min moontlik te versteur volg die spanne almal verskillende roetes, maar kom by dieselfde eindbestemming uit. Soms oorvleuel die roetes, soms beweeg julle baie ver van mekaar af. Maar die roetes se moeilikheidsgraad en afstande is ongeveer dieselfde.”
Binne ’n kort rukkie is almal op dek met hul rugsakke.
“Terwyl julle met die volgende been besig is, bekyk ek die kamerawerk om te soek na moontlike voorlopers,” kondig hy aan.
“Maar hoe …”
“Dis nie net krag en spoed wat die wenner gaan bepaal nie, dit weet julle mos lankal.”
En dis net daar waar die knoop lê, besluit Ika. Onder die twee spanne op hul boot moet Lourens loshande die voorloper wees. Haar verstand sê vir haar dis omdat hy dit werklik verdien – hy was die enigste een met die vaardigheid om vis met ’n handlyn dek toe te bring. Haar instink sê weer dis omdat hy die een is wat as leier uitstaan. Maar haar hart stry dwarsweg in ’n ander rigting, beweer kliphard dis bloot omdat hy toevallig goeie seebene het, vis kan vang – en natuurlik die vermoë het om met vroue se koppe te smokkel.
Die helikopter se skroef begin kort daarna flap. Dis gryp en skarrel om die rugsakke vasgevat te kry, maar uiteindelik sit sy saam met die lede van hul twee spanne vasgegespe en styg die helikopter op. Dit voel asof die reuse naaldekoker in ’n heel onverwagte rigting wegduik, iets wat haar nogal ontstel. Dit beteken dat sy heeltemal te maklik rigting verloor het.
Nog ontstellender is dat daar nie ’n venster of luik agter in die lyf van die ou vraghelikopter is nie. Daar is geen manier om haar weer op koers te kry deur verwysingspunte en bekende bakens op land nie.
Al is sy glad nie seker waarheen hulle koers nie, pak ’n vreemde opwinding Ika tog beet. Sy is verlig dat sy die ontwerperspakkie en deftige skoene daardie eerste dag veilig in Des Olivier se sorg kon los. Daarmee saam kon sy die deel van haar wat vasgevang was aan die reëls en regulasies van die korporatiewe wêreld afskud. Nou is dit net sy en hierdie uitdaging. Die volgende twee weke sal bewys waartoe sy regtig in staat is.
En skielik is dit nie meer net ’n oorlewingsoefening ter wille van ’n hele hoop geld nie.
Of die ander deelnemers haar opwinding deel, kan sy nie sê nie. Almal, ook die ander span se mense, sit met redelik uitdrukkinglose gesigte, asof hulle koersaanpassings en afstandlesing probeer maak.
“Ek dink ons kan ter wille van die goeie gees hierdie bottel vonkelwyn oopmaak,” kondig Ron aan. Hy sit sy kamera neer en haal bekers te voorskyn wat hy op die vloer uitpak. “Julle twee spanne kan ten minste op mekaar ’n heildronk drink, of hoe voel julle oor die saak?”
Sy doelbewuste opgeruimdheid laat die klomp tog ontspan. Terwyl hy bekertjies aangee, kyk sy vir die eerste keer behoorlik na die man. Noudat hy nie agter sy kamera wegkruip nie, sien ’n mens dat hy tog ’n heel aangename glimlag het. Dis asof die beklemming van die boot van hom afval, want hy praat baie meer as wat hy die hele tyd op die boot gepraat het.
Sy oë flikker ’n oomblik ondersoekend in haar rigting en asof hy weet wat sy dink, praat hy skielik minder.
“Nou ja, die ander spanne deel ook twee-twee ’n bottel,” gee hy toe.
Hulle lag almal verlig. Ika sluk die vonkelwyn en hoop maar dat die paar druppels nie reguit na haar kop toe sal gaan nie.
Wanneer hulle geland het, weet sy nie. Sy het tussen Bald en Lourens gesit toe hulle die vonkelwyn gedrink het, maar sy word tot haar ontsteltenis wakker met haar kop teen Lourens se skouer. Sy sit vinnig regop. Die wêreld kantel gevaarlik en haar maag draai. Min slaap, die vorige nag se lekker ete en die paar druppels vonkelwyn is blykbaar nie ’n goeie kombinasie nie. Haar kop het byna dadelik ná die bekertjie vonkelwyn begin knik, asof haar nekwerwels van rubber gemaak is.
Die ander groep is blykbaar reeds afgelaai. Daarvan onthou sy ook niks. Maar al kan sy nie die res van hul rit onthou nie, bly die herinnering aan die harde spiere onder haar wang ’n hele ruk daarna nog in haar gedagtes vassteek. Dis goed en wel om vir die eerste keer in ’n baie lang tyd maklik aan die slaap te raak, verwyt sy haarself, maar vernederend so teen ’n vreemdeling se skouer. Boonop haat sy die gevoel dat sy ’n hele stuk tyd verloor het terwyl sy glad nie in beheer was nie.
Die res van die groep lyk ook verkreukel en omgesukkel, asof almal geslaap het. Selfs Bald se andersins mooiweergeaardheid is bewolk. Lourens steek nie eens sy donderweerfrons weg nie. Ron en die vlieënier het reeds die rugsakke afgelaai en staan by ’n kartonhouer en wag toe sy uitklim.
“Toe-toe, ek moet nog terugvlieg om die ander spanne by die boot te gaan oppik en voor donker by hul bestemming kry,” kondig die vlieënier aan.
Ron begin voorraad uitdeel terwyl hy verduidelik: “Dis julle rantsoenpakke vir hierdie been van die kompetisie, ook julle roetekaart en aanwysings. Onthou die reëls: dié is bewaringsgebied. En as julle dink julle het ’n voorsprong omdat julle eerste afgelaai is, vergeet daarvan. Ter wille van regverdigheid is die aflaaipunte en roetekaarte aangepas by die hoeveelheid tyd wat elke span het. As julle geen kontrolepersoneel iewers raakloop nie, moenie bekommerd wees nie. Ons sal elke oomblik weet waar julle is, al weet julle nie waar ons is nie.” Die gedagte verskaf Ron blykbaar besondere pret, want sy glimlag is breed.
“Waar ís ons?” wil Deirdre dadelik weet.
“Vir my om te weet en vir julle om agter te kom,” skerts hy met meer as ’n tikkie venyn.
Ika roer haar skouers onrustig. Is dit nou nodig dat hy dinge vir hulle nog moeiliker maak? Of miskien is dit ’n omgekeerde vorm van jaloesie omdat hy nie een van die deelnemers is nie.
“Daar is vollediger aanwysings en ’n kaart in julle rantsoenpakke, ook pamflette oor beskermde wild. Julle sal sien dat die pakkies kos julle beslis nie baie lank met ’n stywe pas op julle voete gaan hou nie.” Hy grinnik. “Julle sal van die veld af moet leef. Hier is twee kampstofies vir die span, met brandstof vir sowat twee uur. As julle langer wil kook, sal julle self vuurmaakgoed moet soek. Hier is ook twee groterige grondseile. Wie die ekstra gewig gaan dra, moet julle self besluit.”
“Geen tente nie?”
“Nie op hierdie been nie. Onthou, julle moet die mikrofoontjies ’n minimum van twaalf uur per dag aangeskakel hou. Hulle gebruik nie veel krag nie, want hulle word deur stembandvibrasie geaktiveer.”
Hy demonstreer weer hoe die klein sendertjie teen die keel pas. “Des sal ekstra batterye vir die mikrofone iewers op julle roete vir julle los as hy agterkom die batterye is besig om te groet. Hy bly natuurlik in kontak met die choppers en ligte vliegtuigies wat die spanne se vordering dophou. Ek sal met my kamera op een van hulle wees.”
Ron sien hoe hulle onseker na mekaar kyk. “Toemaar, julle sal ons waarskynlik hoor aankom voor die spesiale kameras julle kan sien. Die teleskope kan julle so naby bring dat dit sal lyk asof ons op die grond by julle is. Is daar enige vrae?”
Maar die vrae wat hulle wel het, wil of kan hy nie antwoord nie. Toe die helikopter hom uit hul geledere weglig, vou Bald die kaart op die gras oop. Die span hurk in ’n kring om hom.
Die handgetekende kaart gee net skraps tipografiese detail en bakens, onder meer hul huidige ligging en die skaal waarvolgens afstande uitgewerk kan word. Daar is geen dorp- of plekname nie, nie eens die gebruiklike pyltjie wat noord aandui nie.
“Om dié afstand teen daardie helling in die gegewe tyd in te pas sal ons met ’n moordende pas moet stap,” mymer Bald.
“Miskien moordend vir jou, maar ek sal dit maklik kan volhou,” verklaar Victor. “Julle mors net tyd met hierdie doellose beplanningsessie. Hoe gouer ons wegspring hoe beter. Ons kan in die loop sien wat die beste roete sal wees.”
Die spiere oor Lourens se kakebeen bult, asof hy emosie, én woorde, met inspanning terughou.
“Miskien,” gee Bald haastig toe, asof hy ’n dreigende tweestryd wil keer. “Maar ’n mens kan tog aan die kontoere sien waar die logiese roete behoort te lê. Dit sal dom wees as ons nou oorhaastig besluit en later sien ons moet op ons spore teruggaan. Ons kan nie tyd mors deur ons iewers vas te loop nie. Ek stem saam dat ons elke dag so ver moontlik moet stap. Dis beter as om later agter te kom dat ons ver agter is.”
Dis so logies dat Ika nie daarteen kan stry nie. Maar die gekoukus wat volg, bly gespanne. Die oornagplek wat hulle vir daardie dag kies, is tog ver en gaan ’n stywe pas vra.
“Iemand gaan seerkry of uitsak as ons julle plan volg,” voorspel Deirdre.
“Kom ons kyk maar hoe dit gaan. Ons kan wel ons pas aanpas. Maar stem almal saam dat ons sover moontlik by mekaar bly? As daar hindernisse is, kan die sterkeres die swakkeres help …”
“Ek stem nie saam nie. Hoekom sal ek my kanse belemmer deur vir die swakkeres te wag? Hulle het mos geweet wat die wedloop inhou en kon beter voorberei het.” Victor steek nie eens sy ontevredenheid weg nie en Ika onthou met ’n beklemming hul ietwat eensydige gesprek met die wegspring.
Ergernis flits weer in Lourens se blinkbruin oë. “As jy so voel, is dit beter dat jy dan maar die pad vat. Ons ander wat by Bald se voorstel wil inval, sal wel sonder jou kan klaarkom.”
“Wag, wag nou eers. Ons kry liewer ’n middeweg,” paai Bald. “As jy vooruit wil verken en vir ons wil wag waar jy vasbrand, behoort dit in die haak te wees. Sal ons ook vandag kyk hoe lyk die omgewing en watse veldkos beskikbaar is om ons kospakkies mee aan te vul? Dan kan ons die voorraad môre begin rantsoeneer,” stel hy haastig voor. “Stem julle saam?”
“Teen die tyd dat my kos klaar is, is ek so naby die eindpunt dat dit nie regtig gaan saak maak nie.” Victor loop steeds oor van selfvertroue. “Ek sal eerder dán rondkyk vir veldkos. Ek stel voor elkeen rantsoeneer homself volgens sy eie vordering en sy eie behoeftes.”
“Kom ons kyk hoe almal by die eerste rusplek voel, dan verdeel ons die rantsoene daar.”
Dis vir Ika vreemd dat Lourens nie omgee om die leiding aan Bald oor te laat nie. Sedert hulle op droë grond is, is die aura van gesag wat sy voorheen net vermoed het daar is, baie duideliker. Dis moeilik definieerbaar, en dit krap alles deurmekaar. Elke keer as sy dink sy kan hom peil, tree hy anders op as wat sy verwag.
Maar sy houding teenoor Victor wys duidelik dat hy nie besluite op hom sal laat afdwing as dit nie met sy idees strook nie. En van daar af spring haar gedagtes in ’n heeltemal ander koers.
Het Cornelius de Necker regtig ’n uitsoeklyfwag gehuur om sy dogter te beskerm terwyl sy aan hierdie kompetisie deelneem? ’n Vreemdeling? Een wat Ryna nie ken nie? Een wat sy nie dadelik sou verdink dat hy haar vryheid gaan inperk nie? Een wat daarom ook nie dadelik sal agterkom dat sy, Ika, ’n plaasvervanger is nie? Dit voel vir haar al hoe onwaarskynliker.
Met Ryna se beskrywing in haar agterkop, meet sy weer die mans noudat sy hulle beter ken. Dit kan nie Victor wees nie: hy het tog ’n verhouding met Ryna gehad. Maar nie een van die ander twee wil regtig nommerpas in die hokkie inskuif nie. Militêre haarstyle: ja – om mee te begin, ten minste. Gespierde liggaamsbou: dit ook. Glad geskeerde, vierkantige kakebeen: vierkantig, ja, maar nie meer so glad geskeer nie, kry haar humorsin weer die oorhand.
Maar dis by die oë waar dinge regtig verkeerd loop. Want volgens Ryna moet dit ’n paar uitdrukkinglose oë wees. Oë wat min oogkontak maak omdat hulle heeltyd rondsoek na ’n moontlike vyand in die skare, onder die omstanders, op die horison.
Bald se oë is ’n vriendelike hemelsblou wat ’n barshou kyk. Victor s’n soek heeltyd na bewondering of goedkeuring.
En dan is daar Lourens. Sy kykers is heeltyd vol pret, sy kyk skram nooit weg nie, nie van die vroue of van die mans se oë nie. Maar tot dusver het hy veral die vroue onbeskaamd in die visier gehou, ook dié in die ander spanne.
Sy onthou die eerste dag by die wegspringtent en later op die boot. Al sien hy ’n vrou bepaald nie as vyandige teiken nie, is daardie kyk dodelik. Sy moet haar dwing om nie ook ’n slagoffer daarvan te word noudat net sy en Deirdre onder skoot kom nie. Sy dwing haar gedagtes weg van dié ongemaklike moontlikheid.
Dis net nou dat sy iets in sy oë raaksien wat miskien waaksaamheid kan wees, besef sy skielik. Maar dis dalk omdat Victor so dwarstrek en Lourens sy humeur probeer beteuel. Ten spyte van alles voel dit vir haar asof hy elke oomblik presies weet wat elkeen in die groep dink, doen – én beplan.
Haar kop is nog met dié haakplekke besig toe haar voete die eerste stuk pad begin loop. Haar asem word gou min, asof haar liggaam haar vertel dat sy nie so fiks en sterk is as wat sy graag sou wou dink nie. Want dit ís onfiksheid of gebrek aan gereelde kos wat die skuld moet kry, besluit sy. Die ander alternatief is onaanvaarbaar: dat iemand haar kortasem maak – meer spesifiek, die man voor haar!
Die spiere wat onder die T-hemp oor daardie paar skouers speel, is genoeg om enigiemand na asem te laat snak, troos sy haar. Die soet, vars lug brand haar longe en sy het skielik meer moeite om haar fluitende asemstote weg te steek.
Sy moet haar doelbewus dwing om stadiger en dieper asem te haal. In en uit, reëlmatig, afgemete. Dit raak tog makliker namate hulle vorder en Ika se gemoed word ligter. Maar al volg daar op elke steil bult ’n afdraande, is die afdraandes korter as die opdraandes sodat haar voete – en haar longe – haar vertel dat hulle beslis klim.
Op die horison wissel heuwels, valleie en pieke mekaar af, die een buitelyn agter die ander ingepas soos kartonberge in ’n diorama. Op die verste silhoeët is daar duidelike smeersels wit wat net sneeu kan wees. Die wintergeel bulte slaan tog plek-plek groen deur, al lê die kontoere van die heuwels stewig omarm deur die skimmelwit skanse. Die verlatenheid, die grootsheid en die feit dat sy geen benul het waar sy is nie, is so intimiderend dat die haartjies op haar voorarms regop staan.
Vir die eerste keer in haar lewe weet sy hoe dit voel om sonder vaste ruitverwysings in ’n vreemde landskap te stap. Toe Deirdre van agter in haar vasloop, besef sy dat dié wete haar voete tot stilstand gedwing het. Sy maak deur die wind verskoning en stryk weer aan.
Sy troos haar daaraan dat een van die ander wel sou opgelet het in watter rigting die helikopter van die boot af gekoers het. Iemand sal weet of hulle op ’n eiland of op die vasteland is, of dit Suid-Afrika of ’n buurland is, of daar ’n dorp of nedersetting naby is … Sy hoef nie uit te vra nie, kan net luister wanneer hulle dit bespreek, want dis ondenkbaar dat iemand soos Lourens agteroor sal sit terwyl hy na ’n wildvreemde bestemming geneem word. Daarvoor is hy te in beheer, al kry hy dit amper reg om die neiging om leiding te neem agter sy lighartige flankeerdery en geskerts weg te steek.
Haar gemoed word weer lig en sy kyk op en soek om haar rond. Al ken sy haar spanmaats nog net ’n paar dae, is hulle darem redelik bekende verwysingspunte. Bald, groot en breedgeskouer, ’n betroubare steunpilaar, sorg op die agterhoede dat niemand te ver agter raak nie. Victor, korter en stewiger, gee voor die pas aan, op voorwaarde dat hy vir niemand hoef te wag nie. Lourens, skraal en atleties, stap in die middel – reg voor Ika, maar in sig van Deirdre ook: die spreekwoordelike wortel voor die neus om hulle twee swakkeres te motiveer.
Die son brand warm op die vel, asof die witgevlekte pieke so geverf is om ’n mens te kul, te laat dink dis nog winter. Lourens stap gemaklik in ’n kortbroek en kortmouhemp. Haar eie langbroek het vroeër na so ’n goeie keuse gelyk, maar nou dreig dit om ongemaklik warm te raak.
Voordat Ika haar te veel daaroor kan kwel, stap Deirdre sonder omkyk by haar verby tot langs Lourens. Dit kielie Ika se lagspiere en haar binnepret kry dadelik vastrapplek: die wortel is al klaar aan die werk! Dit kan ook nie anders nie: die man is nou maar eenmaal ’n beeld, al werk sy persoonlikheid soos skuurpapier op haar gemoed.
Terwyl hy na Deirdre oorbuig en aandagtig luister na wat sy sê, en op sy beurt in ’n lae stemtoon saamgesels, besef sy dat daardie stem en oë enige vrou sonder moeite sal laat vergeet van honger, ongemak en uitputting.
Al kan sy nie hoor waaroor hulle praat nie, is sy seker Deirdre is reeds besig om aanvoorwerk te doen vir ’n samewerkingsooreenkoms. Sy kyk onderlangs rond en is geamuseerd oor die uitwerking wat hierdie verwikkeling op die ander spanlede het. Wat sy van hul uitdrukkings kan sien, saam met dit wat sy reeds van elkeen weet, gee haar genoeg stof om haarself te vermaak sodat sy van haar moeë lyf en honger maag vergeet.
“En wat glimlag jy so asof jy die geheim van ’n maklike oorwinning ontdek het?”
Dis Lourens wat vraend na haar kyk. Sy was so vasgevang in haar eie wêreld dat sy nie eens agtergekom het Deirdre stap nou voor langs Victor nie. Dié vrou verspil ook geen oomblik om ’n stewige vastrapplek by al die mans te verseker nie.
“Ag wat …” Sy oorweeg ’n afjak, besluit dan dat sy nie meer ’n kind is nie. Sy kan ook die spel speel, daarom maak sy ’n vae gebaar met haar hande na die ongerepte landskap wat na alle kante uitstrek. “Dis pragtig, wyd en ongeskonde.”
“Op die oog af ongeskonde, ja. Maar as ’n mens dieper kyk, sien jy tog die mens se voetspore. Jy moet net weet waarna om te soek.”
“En al is jy ’n beleggingsadviseur, weet jy natuurlik presies waarna jy op die uitkyk moet wees, nè?” onthou sy die bietjie inligting wat gedurende die feitlik doodstil visete tog uitgelek het.
“O ja, ek weet waarna om te kyk. En wie sê dis ten spyte van my werk? Dalk is dit juis as gevolg van my werk. Ek het nooit gesê met watse beleggings ek werk nie. Dalk het ek gepraat van grootskaalse, plattelandse ontwikkelings. Of dalk abstrakte beleggings – ’n belegging in die mens se toekoms, in die mensdom se oorlewing. Ek aanvaar ook dat jou idee van sakevrou wees nie noodwendig dieselfde as myne is nie.”
Sy woorde en die lag in sy oë maak haar voorlopig stil.
“Maar al die abstrakte redenasies bring ons nêrens nie,” gee sy dan toe. “Weet jy waar ons is?”
“Ek het ’n vae idee, maar ek is glad nie seker nie. Net die tyd sal leer.”
“Maar het jy nie gesien of die helikopter op ’n eiland of op die vasteland gaan land het toe die ander span afgelaai is nie?”
“Nee, ek het nie.” Sy antwoord is ongewoon kortaf en sy trek haar wenkbroue op. “Hoe twyfel jy dan nog? Jy het dan met jou kop op my skouer wakker geword, nooi,” verander sy luim onverwags.
Sy snak vererg na haar asem, maar voor sy iets kan sê, praat hy paaiend verder: “Ek was net soos die res van julle heeltyd agter in die vragruim. Ron en die vlieënier wou niemand voor toelaat nie.”
“Maar as jy in ag neem hoe lank ons gevlieg het …”
“Jy vergeet, niemand het horlosies nie. Ek kan maar net skat, en dis nooit goed genoeg nie. ’n Mens het ’n vaste verwysingspunt nodig.”
Al kyk sy oë doodeerlik in hare, kry sy die eienaardige gevoel dat hy minder as openlik is.
“Ek dink buitendien daardie vonkelwyn was besónder … potent, of miskien was dit jou betowering wat my vir ’n kishou geslaan het,” verwar hy haar weer.
“Wat bedoel jy? Dink jy die vonkelwyn was gedokter? Maar hoekom doen hulle soveel moeite om ons van stryk te bring?”
“Ek kan verkeerd wees oor die vonkelwyn, die ander het niks gesê nie. Maar die organiseerders probeer miskien ons bestemming so lank moontlik geheim hou. Wanneer jy nie weet waar jy is nie, is dit moeiliker om jou te oriënteer. Dit gee jou ’n sielkundige agterstand, hou jou soort van afhanklik van die lede van jou groep omdat jy nie weet hoe ver of hoe naby ander menslike kontak is nie. Dis seker ook hoekom ons nie presies weet waarlangs die ander groepe se roetes loop nie.”
“Maar wat van die helikopters wat ons vordering gaan monitor?”
“As ons hulle hoor of sien, sal dit eerder die adrenalien laat drafstap en die stresvlakke opjaag. Die idee dat Big Brother jou heeltyd dophou en presies weet waar die ander spanne is, gaan jou daaraan herinner hoe graag jy en jou span wil wen. Ons vyf gaan mekaar nog baie nodig kry, hoor wat ek jou sê.”
“Dit maak sin,” erken sy hardop, maar heimlik wonder sy of die organiseerders nie die teorie op die verkeerde kandidate toets nie. Sy kan haar nie voorstel dat Victor of Lourens, of selfs Bald, ooit van die groep afhanklik kan raak nie. Die teenoorgestelde is eerder waar: hulle twee meisies sal waarskynlik van die manne se krag en hulp afhanklik wees. Al is dit vir haar hoe moeilik, moet sy dit sommer nou al erken.



Drie
Die son is ver verby die twaalfuurmerk toe Bald halt roep vir ete, en hy kon skaars ’n beter rusplek gekies het. Dis ’n vlak vallei tussen ruwe heuwels, met ’n skraal waterval wat oor blinkgladde rotse in ’n diepgroen waterpoel afstort. Die stroom verdwyn ’n entjie verder tussen blougroen varings. Yl oewergewasse en skoongewaste klippe val dan nog ’n terras na ’n onsigbare bestemming laer af.
“Ideaal!” Victor het blykbaar afgesien van sy begeerte om sonder ruskans aan te hou – of hy is nie so fiks soos wat hy graag sou wou voorgee nie. “Ons kan sommer bad en van die laaste visreuk ontslae raak.”
Lourens se vingers rus ’n oomblik warm op Ika se vel, toe lig hy haar rugsak van haar skouers af. Sy val byna om, asof die gewig al was wat haar nog regop en aan die aarde vasgehou het. Sy wil haar eers opruk omdat hy so duidelik verklaar sy is lid van die swákker geslag, en dit sonder dat hy ’n woord sê. Toe sien sy dat hy Bald ook uit sy rugsak help terwyl dié op sy beurt vir Deirdre help.
“Swem gerus, Victor, maar as ek jou kan raad gee, moenie met seep naby daardie water kom nie.”
“Hoekom nie?” wil Deirdre koketterig weet. “Ek kan nie wag om my met seep te smeer totdat elke sentimeter van my vel daarvan blinkglad is nie. Dit sal heerlik wees om ’n slag goed skoon te kom.”
Victor se oë raak glasig by die gedagte daaraan en Ika kyk haastig weg, reguit in Lourens se geamuseerde blik.
“Dis bewaringsgebied,” herinner Bald hulle en knik terselfdertyd na die mikrofoontjie teen sy keel.
Ika kry lag toe ’n absurde beeld in haar kop vorm aanneem. Sy sien hoe drie monitorhelikopters ’n regsomkeer in hul rigting maak om die badsessie uit die lug te verfilm.
“Al weet ons nog nie presies waar ons is nie, kan ons darem aflei dat dit baie hoog bo seevlak moet wees. Die lug is dun, ’n mens raak gou moeg, haal moeilik asem …” sê Lourens toe Bald stilbly. “Dis tipies van die Alpynse gordel: kyk hoe skraps is die plantegroei. Struike is klein en verpot en hier is byna glad nie bome nie … Hierdie tipe ekosisteme is baie sensitief.”
“Ek stem saam,” voeg Bald by. “As jy seep of sjampoe wil gebruik, kan jy dit nie in die bergstroom afspoel nie. Skep water en spoel op droë grond af sodat die seep eers deur die grond gefiltreer kan word. Onthou wat Des gesê het oor die bewaringsgebied. As Big Brother jou op film betrap terwyl jy iets doms doen, benadeel jy jouself behoorlik.”
Ika kyk onwillekeurig na die skoon, blou lug bokant hulle, asof sy die kameraoog uit ’n onsigbare helikopter op haar kan voel fikseer. Die realiteit van die kompetisie is skielik weer tussen hulle. Bald kon stilgebly het sodat Victor en Deirdre hulle voor al die kykers in die voet skiet – ’n maklike manier om van individuele mededinging ontslae te raak. Maar hy het nie.
Saam met dié gedagte onthou sy dat Lourens ook help waarsku het, al was dit dalk om ’n heeltemal ander rede. Sy kyk onderlangs in sy rigting en betrap weer sy geamuseerde kyk op haar. Dis voorwaar die een deelnemer wat veral die vroulike kykers by die huis se harte gaan steel. Hy lyk nooit beswaard nie, nooit desperaat om indruk te maak nie, nooit eens ernstig geïnteresseerd in die miljoen nie. Eintlik heeltemal die teenoorgestelde – dit lyk die hele tyd asof hy dit terdeë geniet.
En dit maak hom juis die opponent om voor op te pas.
Haar oë skram dadelik weg na die ander. Hul gesigsuitdrukkings wys dat hulle, soos sy, nou eers getref word deur die volle implikasies van die mikrofone en die immer teenwoordige lugkameras wat enige oomblik oor die kruin van ’n krans kan verskyn. Miskien moes hulle nie so kliphard aangekondig het dat hulle wil bad nie. Uitputting en lae bloedsuiker steel ’n mens se konsentrasie net wanneer jy dit die nodigste het.
Niemand protesteer verder oor die seep-en-sjampoe-kwessie nie. Die mans besluit om die waterkuil laer af vir hul badsessie te gebruik.
Ika se voetsole wat vroeër soos vuur gebrand het, voel dood. Sy maak haar veters los en trek die stewels versigtig uit, toe die dik kouse. Haar sole is wit, waarskynlik van die ongewone drukking as gevolg van die swaar rugsak. Bo-op is haar voete plek-plek rooi geskaaf, maar gelukkig is daar nêrens blase nie.
Sy laat sak hulle stadig in die ysige water terwyl sy haar boklere vinnig uittrek, maar bly heeltyd op die uitkyk vir ’n helikopter, luister fyn vir die dreuning van ’n klein vliegtuigie. Gelukkig is die kloof redelik diep sodat sy net reg van bo sigbaar sal wees, en soos Ron gesê het, sy sal die dreuning betyds hoor.
Deirdre stroop sonder meer die mikrofoon en al haar klere af en duik in die water in, net om gillend terug na die oppervlak te skiet.
“Dis yskoud!” ril sy klappertand terwyl sy haastig uit die water stap om haar handdoek te kry, haar lus vir bad klaarblyklik heeltemal weg.
Gewaarsku, stap Ika stadiger die water in – nie dat dit die water juis warmer laat voel nie. Sy besef dit rek die uiteindelike skok net langer uit, maar byt op haar tande. Toe die water uiteindelik haar kop toemaak, voel dit asof haar kopvel haar skedel en brein inmekaar trek, asof die res van haar vel ineenkrimp tot daar nie genoeg is om haar hele skelet toe te maak nie.
Maar toe sy haar mond onder die oppervlak oopmaak, is die water soet op haar tong met ’n skoon, kruierige geur wat haar skerp herinner aan Lourens en die badtoneel op die boot waarvan sy die ongenooide getuie was.
Daardie episode is skielik so helder, asof dit op hierdie oomblik voor haar afspeel. Dit stuur ’n ekstra rilling teen haar rug af en ’n gloed oor haar vel wat die ergste koue verjaag. Sy kom proesend in die water regop.
“Kry jy nie vreeslik koud nie?” vra Deirdre bibberend.
“Dis nie so erg as jy eers daaraan gewoond is nie.”
Deirdre het haar op die wal ingeseep en gebruik nou haar beker om haar jillend mee af te spoel. Ika skep ’n hand vol fyn gruis uit die rivierbodem. Gemeng met die sandkorrels is blare, mos en haarwortels van die kleiner struike. Sy gebruik die mengsel as plaasvervanger vir seep en vryf dit vinnig oor haar arms en bene tot haar vel tintel. Die reuk is vars en nie onaangenaam nie en sy masseer dit selfs oor haar kopvel.
Maar dis moeilik om die mengsel uit haar hare gespoel te kry en sy is byna spyt oor haar impulsiwiteit toe sy so sukkel.
Toe sy uiteindelik op die wal uitstap, is Ika bly Deirdre is te besig om haar aan ander te steur, want haar tande klap onkeerbaar op mekaar. Daar is gelukkig geen helikopter in sig nie en die mans is ook nog weg. Die lugtemperatuur is gelukkig hoër as dié van die bergwater sodat sy dadelik warmer begin voel. Sy haal droë onderklere uit haar rugsak en trek haar nat kledingstukke onder die ruim voue van haar handdoek uit. Sy is besig om haar hare droog te vryf toe ’n lui stem agter haar praat.
“Jy is gelukkig dat die lug hier bo so droog is. Jou handdoek en daai klein stukkies klere sal gou genoeg droog wees.”
“Kan jy nie fluit of iets voor jy op ’n mens afsluip nie?” raas sy onwillekeurig met Lourens toe sy omvlieg. Al het sy klaar aangetrek, voel dit asof hy pas die beskermende handdoek uit haar hande gepluk het sodat sy sonder ’n draad daar staan.
Agter Lourens stap Bald en Victor. Nie een van hulle probeer eens hul pret wegsteek nie sodat haar vel baie warmer gloei as ná die massering met die gruis.
Lourens haal sy skouers op. “Ons het genoeg geraas om die geeste uit die onderwêreld op te roep. Ek kan nie help as jy water in jou ore het nie.”
“Ek is net spyt die helikopter het nie vir die badsessie opgedaag nie,” korswel Bald aspris. “Dis die soort ding wat kykergetalle die hoogte instuur, al het julle minder vel gewys as party meisies in swemklere.”
“Het julle ons afgeloer?” wil Deirdre skalks by Lourens weet.
“Nee, maar my verbeelding is sterk genoeg om beelde op te tower wat niemand anders kan sien nie,” laat hy droog hoor.
Die mans moes ook die badgeleentheid ten volle benut het, want hul hare is nog papnat. Handdoeke is blykbaar nie vir hulle ’n noodsaaklikheid nie.
“Kook die koffiewater al?” Victor stap na waar hy die kampstofie onder ’n ketel aangesteek het.
Die koffie is nektar, al maak Ika hare so flou as wat sy dit afgesluk kan kry sodat die kosbare poeier langer kan hou.
Lourens het ’n klompie droë blare in sy beker kookwater stukkend gedruk en dit ’n rukkie op ’n warm rots laat staan om te trek.
“Wat op aarde is dit? Bossietee?” wil Deirdre weet.
“Ja, maar nie rooibos soos jy dink nie. Dis blare van ’n kruisbessiebos wat ek hier onder gekry het. Dit maak heel skaflike tee, as ’n mens die verhoudings kan regkry, natuurlik. Wil jy proe?”
Ika weet nie of hy doelbewus probeer het om hulle te laat twyfel aan die brousel se drinkbaarheid nie, want die ander skud haastig kop. Dis miskien hoekom sy uit pure dwarsheid nader staan nadat sy haar koffie gesluk het.
“Wat nie doodmaak nie …” sê sy veelseggend.
Sy oë lag vir haar, asof hy presies weet hoekom sy die aanbod aanvaar het, maar sy mond bly op ’n ernstige plooi toe hy die beker na haar uithou. Sy vingers vee skraps teen hare in ’n skokkend aangename aanraking wat vergoed vir die vrankerige kruiesmaak van die tee. Hul oë ontmoet oor die rand van die beker. Al die lag verdwyn uit syne en hulle word pikswart voor hy wegdraai. Sy sluk haastig nog ’n bietjie en hou toe die beker na die ander uit.
“Hokaai nou! Ek sal eers wag en kyk of julle iets oorkom,” weier Bald laggend. “Terwyl my voorraad hou, drink ek liewer koffie.”
Daarna steek Ika haar hand in haar kospakkie. Die droë beskuitjie wat sy uithaal, is dik en haar honger is skoonveld nog voor sy dit klaar gekou en afgesluk het. Terwyl die ander al kouend in hul kospakkies rondsoek, eet Lourens klein, bruin vruggies een vir een met sy wysvinger en duim uit sy beker.
Sy het gesien hoe hy ’n sak vol van die verskrompelde vruggies in sy beker omkeer en die laaste kookwater daaroor giet nadat hy sy tee gedrink het. Die vruggies is nou effens uitgeswel en hy eet hulle met groot smaak terwyl die water en donker sap van sy vingers afdrup. Hy kyk op en vang haar blik vas, sy oë ’n oomblik smeulend warm. Toe verdwyn die hitte en hy hou die beker met ’n klein, uitnodigende gebaar na haar uit.
“Kruisbessies,” antwoord hy voor sy kan uitvra na die vruggies se herkoms. Hy buig oor na haar toe. “Jy kan sommer sien hoekom die oumense die struik ’n rosyntjiebos genoem het. Toe, probeer een. Dis nogal nie sleg nie. Oppas net vir te veel – dis ’n eetlusdemper,” waarsku hy met ’n fluisterstem en glimlag breed, maar sy oë is onleesbaar.
Sy vat een en kou versigtig.
“Dis ten minste lekkerder as die tee, dankie,” erken sy.
“Waag jy al weer jou lewe aan iets wat Lourens aanbeveel? Hoe weet jy dis nie sy manier om van die opposisie ontslae te raak nie?” wil Bald weet. Sy oë lag vir haar, asof hy haar daaraan wil herinner dat sy Lourens gister nog gewantrou het.
“As jy die plante en bossies herken, weet jy seker waar ons is?” wil Victor met verwyt in sy stem weet.
“Ek sal nie my lewe daarop verwed nie, maar ek is redelik seker ons is iewers in die Drakensberge. Miskien aan die Lesotho-kant, want ons het nog nie veel uitgetrapte voetpaaie gekry nie. Dis miskien hoekom ons die paspoorte moes ingee. Ons kan natuurlik ook in die meer afgeleë dele van die hoë Berg in KwaZulu-Natal wees. Maar soos ek gesê het, ek is nie seker nie.”
“Hoe weet jy dis nie op ’n eiland nie? Die paspoorte sou daarvoor ook nodig gewees het. En word die goed nie by die grensposte gestempel nie?”
“Vir daardie deel van die amptelike sake kan ek beslis nie instaan nie,” antwoord Lourens bedaard. “Miskien het hulle ’n spesiale reëling getref wat finansiële voordele vir die ander land kan inhou. Ek weet nie. Maar ek dink ons is in die Drakensberge in Lesotho, of baie naby aan die grens.”
Die blyplek van die draak, mymer Ika afwesig. Hoe gepas. Die ridders wil die skrikdier kom oorwin en neervel vir die reuse prys in hierdie ridderspel. Gaan hulle dit regkry, of gaan die draak onverwags sy stert swaai en hulle met een swiep oor die kranse van sy blyplek wegvee?
Sy onthou met skielike helderheid die afdruk wat in haar ouma Ika se voorhuis gehang het: Sint George in stryd met die draak. Maar ’n ander beeld skuif oor haar herinneringe. In hierdie beeld is die oë wat onder die ysterhelm uitloer nie blou en vol selflose ridderywer soos op die afdruk nie. Hulle is bruin en warm en vol pret.
“Ek sien julle het elkeen ’n klomp takke aangedra. Gaan ons hier kampeer?” dwing sy haastig die laggende, bruin kyk uit haar gedagtes.
“Nee eens naastenby nie,” antwoord Bald terwyl hy die stofie en ketel wegpak en sy rugsak optel. “Ek en Lourens het die pad vorentoe gaan verken. Daar is nog minder bome as waar ons vandaan kom. Nou dra ons liewer brandgoed saam as om dit langs die pad te probeer optel, want die stofies se brandstof gaan nie vir ewig hou nie.”
“En ons gaan vanaand beslis ’n kampvuur nodig hê,” gooi Victor ’n stuiwer in die armbeurs terwyl hy sy bondel hout boaan sy rugsak vasmaak en met ’n verwoede pas begin stap, asof hy wil vergoed vir die lang etenspouse.
“Victor is reg,” stem Bald ernstig saam. “Daardie misbank gaan ons voor vanaand inhaal.”
“Ek kan net nie verstaan hoekom die kompetisie se naam Eko-Survivor: Bergvesting is as hier van bergklim geen sprake is nie. Ons loop bultop en bultaf, maar hier is sowaar nie een krans of berg om van te praat nie,” merk Deirdre op.
“Ons is waarskynlik op die boonste plato, maar ons gaan beslis nog klim … en dit gaan nie ’n maklike klim wees nie. Jy hoef maar net na die kaart te kyk om dit te weet,” verduidelik Lourens.
Die mis haal hulle in soos Bald voorspel het: minder as twee uur ná hul middagete sak die bergmis in ’n verstikkend digte kombers op hulle toe. Die son verdwyn en word wit, ondeursigtige lig wat klank demp sodat ’n mens blind, doof en rigtingloos daarin ronddool.
Die draak blaas al klaar stoom af oor die indringers, ril Ika bygelowig. Net toe warrel Lourens uit die wit tot teen haar, trek die ander ook nader totdat almal in ’n digte kring staan.
“Ons sal moet seker maak niemand dwaal in hierdie mis af nie. Ons kan die tou gebruik wat hulle in ons rantsoenpakke gesit het. Twee lengtes sal genoeg wees.”
Ika verstaan uiteindelik die doel van die raaiselagtige rolletjie tou.
“Ek sal op die agterpunt loop,” bied Bald aan en haal sy tou uit. Niemand protesteer of sê ’n woord daaroor dat Victor verlore sou gewees het as hy op eie houtjie vooruitgestap het soos hy wou nie. “Die ander kan tussen my en Lourens stap en aan die tou vashou as die mis te dig raak om te sien wat vorentoe aangaan.”
Hy bind die twee lengtes aanmekaar en knoop die lang tou op ewe groot afstande tussenin.
“Victor, jy kan in die middel stap, met die meisies voor en agter jou. So sal ons maklik kan sorg dat hul pas nie te stadig word nie.” Die diplomatiese woordkeuse keer dat Victor teen die voorstel kapsie maak.
Al het die dominante-man-sindroom Ika daardie eerste dag op haar agtervoete gedwing, is sy nou bly dat Bald so sterk leiding neem. Sy het normaalweg nie probleme om rigting te hou nie, maar sy sal verlore wees as sy in hierdie blinde mis oor onbekende terrein moet voortstrompel – veral as iemand haar ook nog van koers af trek.
“Hou die tou gespan sonder om dit té styf te trek, want dit gaan almal in die ry se krag tap. Hou maar jou oë op die een voor jou se voete, ’n mens weet nooit wanneer ons op die rand van ’n afgrond beland nie. Ek is seker niemand wil nou ’n gebreekte enkel of been hê nie. Of erger nog, teen ’n krans afgesleep word omdat iemand sy voet op die verkeerde plek neergesit het.”
“Kom, jy stap agter my.” Lourens trek Ika aan die elmboog nader sonder om haar kans te gee om haar teë te sit. “Hou jou hand hier op die knoop en gee die tou ’n ligte plukkie as jy wil hê ek moet stadiger stap.”
“Stadiger stap? Sy beter eenvoudig byhou, anders het ons probleme,” hoor Ika Deirdre kapsie maak. Sy reken blykbaar Ika kan haar nie hoor nie omdat sy haar nie kan sien nie. “Hierdie mis gaan ons al klaar ’n klomp tyd kos sonder ’n trapsuutjie wat die pas voor aangee. As die ander groepe om daardie rede voor ons by die rendezvous-punt aankom, vergewe ek haar nooit nie.”
Niemand anders sê iets nie, maar Ika kan hul woordelose instemming aanvoel. Sy is sommer vies vir Lourens. Dis sý aanmerking wat hulle laat besluit het sý gaan hulle ophou.
Sy val in, met Victor agter haar. Al is die mis dig, stap Lourens met ’n vinnige pas, asof hy ten minste nie dink dat sy hulle sal ophou nie. Sy gemaklik vloeiende ritme maak haar ook nie uitasem nie. Sy is verbaas toe sy Victor agter haar hoor hyg en besef dat die pas vir die ander nie noodwendig maklik is nie. Kan dit wees dat sy ná haar oefensessies in die gim fikser is as wat sy gedink het? Of is haar liggaam net toevallig op dieselfde ritme as Lourens s’n ingestel?
Victor het hulle probeer oortuig dat hy hulle almal maklik onder die stof kan loop, maar daar is beslis ’n stremming op die tou, asof hy nie kan bybly nie.
Die helling raak skielik steiler en sy begin self soek na asem sodat sy haar nie verder oor hom kan bekommer nie. Sy bly vasberade by. Sy laat eerder die tou tussen haar en Victor styf span as om Lourens te laat dink dat sy probleme het.
By tye sien sy net die agterkant van Lourens se stewels voor haar uit die kort gras oplig en verdwyn, oplig en verdwyn. Soms wyk die mis lank genoeg sodat sy sy hele liggaam in silhoeët sien. Ander kere volg sy heeltemal blindweg, is die warreling in die dik, wit gordyn voor haar die enigste teken dat iemand voor haar uitstap.
Sy probeer iets anders kry om op te konsentreer sodat sy kan vergeet van haar lam bobeenspiere en brandende longe. Ongelukkig is twee bruin stewelnate ook net só interessant, al behoort die voete in die stewels aan ’n man soos Lourens. Sy maak haar oë toe. Die mis is in elk geval by tye so dig dat sy netsowel blind kan wees. Maar met toe oë is daar tog ’n verskil, kom sy agter.
Eers is dit net die klammigheid van mis wat sy ruik, maar ander nuanses kom geleidelik by: die soet reuk van gekneusde gras, stofnat grond en klip, katoen wat effens vog gekry het. Klam leer. Lourens se vae kruiereuk, wat nou al so bekend is.
Dis maklik om tussen die reuke te onderskei, want dis oorwegend skoon lug wat die reuke dra. Skoon, onbesoedelde lug.
Dan is dit tog waar dat ’n mens se ander sintuie verskerp as een buite aksie gedwing word, besef sy, al is die misblindheid net tydelik.
Dit laat haar wonder hoeveel ander aangename ontdekkings sy nog gaan maak terwyl sy hier op die berg ronddool.

Die mis sak laatnag af tot in die valleie en toe die maan opkom, is Ika steeds so moeg soos wat sy nooit voorheen in haar lewe was nie. Haar voete, bene en skouers pyn met ’n kloppende branderigheid, en die res van haar liggaam is lam – maar anders as wat sy gehoop het, bring dit nie slaap nie.
Soos soveel keer tevore lê sy doodstil en ontspanne en hoop dat die slaap vanself sal kom. Ongelukkig weet sy dat dit nie noodwendig gaan gebeur nie. Aan die ander kant het sy ook al geleer dat jou liggaam fisiek kan rus, al is jou gemoed wakker.
Die slaapgeluide verklap hoe ver die ander lede van haar span na droomland gevorder het. Bald snork met die ontspanne oorgawe van die diep slaper, die ander val by tye met halfhartige pogings in. Deirdre lê opgekrul soos ’n baba en haal diep asem, met fyn steungeluidjies af en toe. Ika maak haar oë toe en lag sag. As een van die ander wakker word, sal sy haar ten minste nie met ’n onvroulike gesnork in die verleentheid stel nie.
“Dis nie baie beleef om vir ander se swakhede te lag as hulle dit nie weet nie, Ika.”
Die stem is baie gedemp, byna onhoorbaar, maar sy skrik haar regop. Lourens se oë blink in die flou maanlig wat by die holkrans inskyn. Hy sit naby haar voete teen die agterste rotswand, sy arms op sy knieë gestut. Toe hy sy hand in uitnodiging na haar toe uithou, skuif sy asof gehipnotiseer uit die ry slapers wat dig teen mekaar lê.
“Moenie uit jou slaapsak klim nie, dis bitter koud.”
Toe sy langs hom gaan sit, trek hy die slaapsak se opgestopte donsvoue weerskante by haar ore verby en vou hulle dig teen haar wange toe.
“Sukkel jy altyd om te slaap?” verras hy haar weer. “Dit was nie moeilik om agter te kom nie – op die boot was jy feitlik nooit in jou kajuit nie,” verduidelik hy, asof hy haar verbasing aanvoel.
“Hoe weet jy dit?” wil sy onthuts weet.
Hy lag gedemp. “Ek het jou nie in die nag gaan opsoek as dit is wat jy dink nie. Jy is nie ’n meisie wat ’n mens maklik miskyk nie, al is dit donker. Glo jy regtig dat ek daardie aand van die storm nie van ál my klere ontslae sou geraak het as jy nie in jou hoekie daar op die bodek gesit het nie?”
Verleentheid slaan op haar wange uit en sy is bitter bly vir die donkerte. Tog soek sy toevlug in verontwaardiging.
“Wel, enigiemand anders sou liewer ’n afgesonderder plek loop soek het vir sy stortbad.”
“Is jy seker? Ek glo nie Victor sou die kans laat verbygaan het nie. Die ander kant van die dek was in elk geval windaf en beskut. Ek was nie van plan om net met skrapse reënvlae wat deur die wind nader gedwing is, af te spoel nie. En as jy regtig beswaar gehad het, kon jy my altyd laat weet het jy’s daar, of jy kon weggestap het.”
Dis natuurlik ook waar, besef sy, weer eens dankbaar dat die donker haar verleentheid wegsteek.
“En nee, ek is nie van nature ’n ekshibisionis nie. Ek verkies dit net om skoon te bly, op enige moontlike manier. Net soos wat ek dit verkies om ’n bietjie proteïene in my dieet in te sluit.”
“Wel ja, ek dink die ander verkies dit ook. Daardie kransduiwe wat jy vroeër vandag gevang het vir vanaand se ete was …”
Sy skrik haar stil toe sy arm met ’n vinnige sweepslagbeweging swaai en ’n dowwe plofgeluid by die bek van die holkrans opklink.
“Wat was dit?”
“’n Nagmuisie wat te nuuskierig was vir sy eie gesondheid.” Hy kom sonder om ’n geluid te maak op sy voete en hurk in die bek van die holkrans. Sy kan nie regtig sien wat hy doen nie, maar sit te knus om haar te roer. ’n Rukkie later hoor sy hom spat by die syferwater in die hoek, toe kom sit hy weer langs haar. “Die vleis sal hou. Die buitetemperatuur is koud genoeg.”
’n Rilling glip by haar ruggraat af toe sy besef wat sy kriptiese verduideliking beteken.
“Ja, ek weet. Dis nie cordon bleu-bestanddele nie, maar ons kan nie kieskeurig wees nie. Soos enige buitelugentoesias ken jy sekerlik die driemaaltafel vir oorlewing.”
“Suurstof, water, kos. ’n Mens kan nie langer as drie minute sonder lug, drie dae sonder water, drie weke sonder kos oorleef nie.”
’n Astrante duiweltjie fluister ongevraag in haar oor dat ’n hart ook net ’n kort rukkie sonder liefde kan oorleef, maar sy druk sy keel gou toe voor hy haar kan ontstel. Hugo Slabbert is ligjare van hier verwyder. Hy sou hierdie kompetisie in ’n pynlik moeisame ervaring verander het met sy obsessie dat mans die sterker geslag is. En sy het hom nie regtig liefgehad nie, anders sou sy hom nie so maklik laat gaan het nie.
Sy besef nou beter as ooit dat die verhouding bloot ’n gemaklike vriendskap was wat op pad was om in ’n gerieflike gewoonte te verander. Dis goed dat Hugo haar oë oopgedwing het voor sy haar in ’n bloedlose huwelik begewe het. As hy dit nie eens kon hanteer dat sy ’n werkopdrag voor sy neus weggeraap het nie, wat sou gebeur het as sy per ongeluk die miljoen dollar sou wen en hy nie?
“Ja. Sonder vars lug, water en kos kan geen mens oorleef nie,” dring Lourens se stem tot haar deur. “Vars lug en water is hier in oorvloed, net jammer albei is so koud. En ek weet wat jy gaan sê: al moet ons dit rantsoeneer, hét ons ten minste die kos in die pakkies. Maar as ons in hierdie wedloop voor wil kom en daar wil bly, sal ons meer proteïene nodig hê as wat ons gekry het. In hierdie temperature kan honger saam met uitputting dodelik wees. En Moeder Natuur gee nie regtig om of die jagter die prooi plattrek en of die prooi snags aan die jagter se tone knaag nie. Sy maak ewe goeie kompos van al twee, so sy is tevrede.”
Al sê hy dit skertsend, ril sy bygelowig oor die beeld wat dit oproep. Vir iemand met so ’n ligte aanslag kan hy ’n mens nogal dwing om reguit en sonder ’n pienk bril na die werklikheid te kyk.
“Maar ons gaan beslis nie so lank soos drie weke hier wees nie. Buitendien is dit al diep in die lente en dis net snags koud.”
“Ek het ’n voorgevoel dit gaan nog baie kouer word voor ons somertemperature kan verwag … en hier bo is dit nooit baie hoog nie.”
Die sterre wat buite die grot teen die blouswart hemel pryk, lyk skielik vir haar na yskristalle wat teen ’n rotswand glinster en sy ril.
“Het jy geweet die San glo sterre is die kampvure van verlore siele wat nou oor die uitspansel swerf en bestem is om vir ewig jagters van die lugruim te wees?” sluit sy woorde weer onverwags by haar onuitgesproke gedagtewêreld aan, asof hy kon sien in watter rigting sy kyk.
Sy antwoord nie, wonder net heimlik of dit die jagter in hom is wat sulke staaltjies onthou. Die jagter, in al die betekenisse van die woord, kom nou baie sterk in hom na vore – so sterk dat die gesofistikeerde jappie heeltemal verdring is.
“Van kampvure gepraat, ek hoop ons gaan elke dag genoeg brandhout bymekaarkry om ons kos gaar te kry. Proteïene is goed en wel, maar ek eet nie rou vleis nie!” verklaar sy.
Sy staar onwillekeurig na die aand se kookplek. Daar was nie brandhout vir ’n groot genoeg vuur om hulle deur die nag warm te hou nie, want hulle moes genoeg bêre vir ontbyt.
“Niks meer donker voorbodes nie. Vertel my liewer hoekom jy aan hierdie kompetisie deelneem, nooi. Jy lyk nie soos die tipiese kandidaat nie.”
“En hoe lyk die tipiese kandidaat miskien?” Sy weet nie of sy verontwaardig moet wees of nuuskierig nie. Net toe sy dink die Neanderdalmens-sindroom is dalk by hom afwesig, slaan dit soos masels uit: fyn vroutjies hoort by die huis, nie in gevaarlike omstandighede waar die manne hul slag moet wys nie.
“Soos Victor, en Deirdre: honger vir oorwinning, ongeduldig met enigeen wat hulle terughou, gretig om te bewys hoe sterk hulle is. Deirdre wil nog die wêreld, en haarself, vermoed ek, oortuig dat sy fisiek glad nie nodig het om terug te staan vir enige man nie. Sy lyk hoegenaamd nie soos jy nie.”
Sy wip haar dadelik oor die aweregse skimp, maar hoe sy ook al in haar kop rondsoek, is daar eintlik nie ’n manier waarop sy met veiligheid daarop kan reageer nie.
“En hoe lyk ek?” wil sy daarom versigtig weet.
“Soos ’n vrou wat weet dat haar krag op ’n ander vlak as die fisieke lê. Soos ’n suksesvolle, korporatiewe magnaat wat die hele petalje koudweg en onbetrokke van buite beoordeel. Asof ’n vertoning van krag haar glad nie interesseer nie … omdat sy eintlik seker is dat sy die enigste, moontlike wenner is,” verras hy haar met ’n onmiddellike antwoord en slaan haar teorie oor sy Neanderdalneigings plat. “Jy het nie regtig die geld nodig nie, het jy? Hoekom neem jy dan deel?”
Die vinnige, reguit antwoord met die strikvraag soos ’n nagedagte op sy stert, sit haar hart wild aan die galop. Het sy haar rol so oortuigend gespeel? Of het sy soveel ontspan dat sy juis nié haar rol goed genoeg gespeel het nie? Of is hy die lyfwag wat vir ’n feit weet dat Ryna nie die geld nodig het nie? Dan moet hy tog ook weet dat Ryna en Victor ’n verhouding gehad het. As hy die lyfwag is, wonder hy waarskynlik wat nou tussen hulle aangaan.
Maar hy mag natuurlik ook nie laat blyk dat hy van die verhouding weet nie, onthou sy. Cornelius de Necker sou hom gewaarsku het dat Ryna normaalweg alles in haar vermoë doen om haar lyfwagte af te skud.
Die hele deurmekaarspul met al sy kronkelende moontlikhede laat haar kop draai en die bloed ’n oomblik wild teen haar slape klop.
“Daardie ontwerperspakkie moes genoeg gekos het om ’n gesin van vier vir ’n maand kos te gee,” merk hy op en wys terselfdertyd dat hy heelwat van vroueklere weet.
Sy besluit om, soos sy reken ’n ryk vrou sou, op dié stelling te reageer. “Kan enigiemand ooit genoeg geld hê? Genoeg beteken buitendien nie vir almal dieselfde ding nie.”
“Dit kan jy weer sê!” Hy is ’n rukkie stil, asof hy haar antwoord ernstig oorweeg. “Ek dink nog jy is nie heeltemal eerlik nie. Of is dit jou kompetisiestrategie? Want as dit is, is dit baie effektief: niemand sien jou regtig as ’n bedreiging nie,” mymer hy.
Hy wag nie vir ’n antwoord nie, maar verander gladweg die onderwerp. Die gesprek loop tydsame draaie deur gemaklike onderwerpe waaroor gewone mense gesels wanneer hulle mekaar leer ken, al is hy so ver van gewoon as wat sy haar maar kan voorstel. Net wanneer sy dink sy het hom binne definieerbare grense vasgepen, skuif hy die bakens na die verrassende.
Hulle gesels oor musiek, toneel, boeke, stokperdjies, ditjies en datjies. Niks wat die skanse laat opgaan of die bloed laat kook nie. Maar telkens gee hy haar meer as genoeg om oor na te dink.
Sy ontspan geleidelik – meer as wat sy in jare kon. Sy skuif gemakliker, raak vaagweg bewus dat die koue rotswand teen haar agterkop en rug warm en toe, eienaardig genoeg, sag word, asof dit van tekstuur verander. Later draai sy skuins en leun met haar wang teen die warmte.
Toe sy van die nuwe gesprek bewus raak, weet sy dadelik dat dit al ’n rukkie aan die gang is.
“Is jy seker ’n mens kan dit eet?” wil Deirdre weet.
“Natuurlik. Dis hoëveldse nagmuise, beslis nie ’n bedreigde spesie nie.”
“Ek praat nie van hul voortbestaan nie. Ek wil weet of ék dit sal oorleef?” Haar mikrofoon is sekerlik nog nie geaktiveer nie.
“Hulle is nie baie groot nie, is hulle? Skaars ’n mond vol,” kom Victor se stem.
“Een is net ’n mond vol, ja, maar hier is ’n hele paar vir elkeen. Besluit self, maar ek kan nie waarborg dat ons vandag kransduiwe of dassies te ete sal kry nie.”
Ika skuif uit haar slaapsak. Die ander staan koulik om die vuur hul hande en warm maak. Die muise, Lourens se oes ná ’n slaaplose nag, is op dun stokke ingeryg. Die vreemde sosaties braai sissend oor gloeiende kole.
“Aha, Sleeping Beauty is uiteindelik met ons,” sien Bald haar raak en maak vir haar plek by die vuur.
“Ek weet nie hoe jy so lank op die harde grond kan lê en slaap nie,” laat Victor hoor. Sy stemtoon huiwer tussen verwyt en verwondering.
“Ek ook nie,” antwoord Ika doodeerlik en sien dat hy weet sy aanvaar die vredesoffer. Dalk is die wapenstilstand net tydelik, maar sy sal dit geniet terwyl dit hou.
By die bek van die grot vou ’n ongelooflike vista voor haar oop. Daar is geen teken van die vorige dag se mis nie. Die vroegoggendson gooi helder strepe oor die sagte grasbulte, trek donkerswart skaduwees in die voue tussenin, kaats blink terug van die wit pieke. Ver agtertoe, op die horison, versag pienk wolkslierte die strak lyne van die raam.
Haar asem pof wit wasem uit haar koffiebeker toe sy die vog ’n rukkie later koud blaas vir die eerste teug. Bald het die bros gebraaide stukkies vleis spottenderwys ’n eksotiese Franse naam gegee. Daarmee het haar kop haar maag oortuig dat dit heeltemal smaaklik behoort te wees, of ten minste eetbaar.
Terwyl sy eet, herkou haar gedagtes aan die ongemaklike vermoede dat sy gisternag teen Lourens se bors aan die slaap geraak het – al weer! Dis vir haar heeltemal onbegryplik. Haar kop beland gans te gereeld vir haar gemoedsrus teen daardie skouer. En as een van die ander spanlede dit moet agterkom, sal sy nooit die einde daarvan hoor nie.
Sy het ook nie aan die slaap geraak omdat die man haar verveel het nie. Die algehele teendeel is eintlik waar. Voor sy weggeraak het, was hy besig om te vertel van sy jare in Brittanje. Nou is sy glad nie seker hoeveel van die beelde in haar kop waarheid en hoeveel haar eie droomskeppings is nie. ’n Vae herinnering aan die rand van haar bewussyn wil staaltjies gelaai met opwinding iewers inlas.
Maar dan praat die werklikheid weer hard: daardie stem sal die saaiste ondervinding na ’n aksie-avontuur vol adrenalien en gevaar laat klink.
Toe almal later oor die kaart buk om die dag se roete te bestudeer sien sy dat die gevaar en adrenalien dié dag nie beperk gaan wees tot Lourens se stem nie. Maar aan die ander en haar eie gemoedstoestand kom sy ook agter dat daardie stem subtiel besig is om die groep tot eenheid saam te bind. Dat Bald op die oog af die leier is, maar dat die oor ’n ander storie vertel.
Selfs Victor, wat gister nog dwars soos ’n krap eenkant toe wou neig, laat hom nou voorsê, al vermoed sy die mak lammetjie is net ’n tydelike gedaante wat hy aantrek omdat dit hom nou pas.
“Ons beter wikkel voor die son hoër klim. Ek is bekommerd oor daardie wolke. Lesotho is bekend vir sy wispelturige weer.”
“Is dit nou finaal? Jy is uiteindelik seker ons is in Lesotho?” vra Deirdre.
“Nie doodseker nie, maar ons behoort een of ander tyd vandag te weet.”
“Moenie vir my sê ons lóóp die roete waar hulle al die jare die bekende tydren hou nie,” kom dit van Victor. “Ek het gesien hoe lyk dit daar: gebreekte klip, ’n moeilik begaanbare pad, selfs vir voertuie, meters sneeu as jy dit sleg tref … Hulle het dit nie verniet die Dak van Afrika genoem nie.”
“Daardie roete loop deur die bergreekse in die sentrale deel van Lesotho. Ek dink ons is nader aan die KwaZulu-Natal-grens. Miskien in die suidooste waar daar nou ’n nasionale park is.”
“Dit kan wees hoekom ons nog nie grensdrade teëgekom het nie,” stem Bald saam. “In die verlede het die Basotho-beesboere hul vee hierheen gebring as weiding skaars raak. Dalk kry ons onderdak in een van hul kliphutte.”
“Die grasdakke het seker al vergaan. En daarsonder sal die goed nie veel help teen die koue nie.”
“Klipdakke en klipmure vergaan nie sommer nie. Die veewagters het dikwels dié hutte onder holkranse gepak: die kranswand as dak en agtermuur, los klip as tydelike voorkant met ’n smal deuropening. Stewig genoeg dat hulle dit die volgende seisoen weer kan gebruik. As die weer regtig sleg word, kan ons daar skuiling soek,” beduie Bald.
“As die bobbejane en ander bergdiertjies die plekke nie onbewoonbaar bemors het nie. Ek’s nou klaar gewoond aan lekker, vars lug,” skerts Lourens.
Bald en Lourens hou deur die dag al skertsend ’n deurlopende inligtingsessie aan die gang. Maar as Ika mooi daaroor dink, besef sy die vloei van woorde kom veral wanneer moegheid haar keel toesnoer en haar asem laat fluit. Wanneer haar knikkende knieë haar moreel wil laat verdamp. Want die pas bly moordend. Die geskerts hou haar, en sy vermoed die ander ook, op haar voete tot hul roete teen ’n loodregte kransmuur stuit.
Dis een te veel en sy voel hoe haar knieë onder haar knak. Sy leun met haar rugsak teen die krans en sak stadig grond toe. Deirdre plof langs haar neer.
“Is julle seker julle het die kaart reg gelees? Want as julle dink ek klim vandag hiér uit, kan julle dit maar vergeet,” kondig sy kort en klaar aan.
“Hierdie handgetekende kaart van hulle lyk vir my ook nie kosjer nie,” wonder Ika hardop. “Vir ’n kompetisie met soveel borge en so ’n groot bedrag aan prysgeld, behoort hul kaart ten minste beter te lyk.”
“Ja,” sluit Deirdre geesdriftig daarby aan, “al is dit met die hand geteken, kon hulle dit ten minste met rekenaartegnologie gekamoefleer het om soos ’n skattejagkaart of ’n seerowerkaart te lyk.”
“Hallo!” herinner Victor haar sarkasties. “Ons is grootmense.”
“Hokaai nou,” paai Bald. “Sonder rugsak sal hierdie krans glad nie so erg wees nie,” bring hy hulle terug na die eintlike probleem. Hy weet klaarblyklik wanneer om toeskietlik te wees. “Lourens is die beste klimmer onder ons. Hy sal met ’n tou tot bo klim, die begaanbaarste roete merk en die rugsakke een-een teen die krans ophys.”
“Wat van ’n ompad?”
“Dit sal ons heeltemal te ver van koers af dwing. Ons kan nie langer tyd mors nie, ons sal teen die krans moet uit, al is ons hoe moeg. Toe-toe, op is julle! Ons het tou en twee van ons is bedrewe klimmers. Dit gaan kinderspeletjies wees, julle sal sien,” troos Lourens die groep, maar sy oë hou Ika s’n.
“Die krans pla my min, veral nie as jy agter my klim en vangnet speel nie,” kry Deirdre van iewers ’n sprankie humor vandaan. “Maar ek weier om vandag nog ’n tree te gee sonder kos. Ons moet ver genoeg voor wees, hier is nie ’n chopper in sig nie.”
“Dit beteken nie noodwendig dat ons voor is nie. Ons kan ook baie ver agter die ander wees,” waarsku Lourens terwyl hy vir haar ’n buisie kondensmelk gee. Dis seker ’n teken van hul uitputting dat nie een van hulle ’n gedagte gee aan die mikrofoontjies wat elke woord opvang nie.
Óf die soetigheid óf die waarskuwing werk soos ’n towermiddel: ’n paar minute later is Deirdre vuur en vlam vir die klim. Ika hoop net die energie-inspuiting hou tot aan die bopunt van die krans, anders het hulle regtig probleme.
Lourens begin sy verkenningstog. Ika staan stom voor die gemak waarmee hy teen die feitlik loodregte rotsmuur uitklim.
“Soos ’n vlieg teen ’n muur op,” asem Deirdre oorstelp.
“Nie ’n vlieg nie,” keer Ika instinktief. Nie eens ’n spinnekop nie, verwerp haar kop ook die volgende vergelyking. “Akkedis? Geitjie?”
Maar taal laat nie die gemaklik vloeiende vordering in woorde omsit nie. Dis ’n dans, ’n liefkosing, ’n gesprek waar twee totaal onversoenbare elemente mekaar in perfekte harmonie aanvul en ondersteun. Hy laat selfs die ophys van die rugsakke na ’n gechoreografeerde aksie lyk. Daar is soveel onverbloemde vreugde in elke beweging dat dit suiwer plesier is om dit te aanskou.
Ika kan op daardie oomblik glad nie dink waarom sy Lourens daardie eerste dag in die tent opgesom het as ’n uiters gesofistikeerde mens met min aanklank by die natuur nie.
“Kom, ou sussa,” praat hy skielik hier langs hulle. Hy moes weer vinnig ondertoe geklim het terwyl hulle staan en ginnegaap het. “Wys ons wat in julle twee steek.”
Bald en Lourens klim vry, kaalhand, liggaam teen rots sonder die hulp van toue. Sy en Deirdre is elkeen met ’n tou om die lyf aan een van hulle verbind. Van Lourens af lei die tou soos ’n naelstring na haar middel. Bald en Deirdre is op dieselfde manier verbind. Hulle klim in ’n los groepering tussen die mans. Wanneer Deirdre swartgallig raak, sorg Lourens en Bald om die beurt dat sy nuwe motivering kry. Ika bly morsdoodstil, onwillig om haar eie twyfel te verwoord. Maar sy luister na hul verbloemde motiverings, asof dit vir haar bedoel is.
“Hierdie twee leerlinge van ons is glad nie beenkoppe nie. As hulle vandag hier rasper, eet ek my hoed,” praat Bald in onverstaanbare kodetaal.
Lourens lag gedemp, maar verduidelik nie wat die insinuasie beteken nie. Hulle peper Deirdre met ’n mengsel van uitdaging en aanmoediging wat die adrenalien blykbaar wakker genoeg hou dat Deirdre kan vasbyt. Sy volg Bald soos iemand wat deur sy stem gehipnotiseer is.
“Ek het jou gesê jy gaan meer vleiskos nodig hê om jou krag op te bou,” treiter Lourens Deirdre toe sy weer vassteek. “Toe het jy mos fiemies! Wil nie jou mond oopmaak vir ’n stukkie onskadelike knaagdier nie.”
Rottevanger van Hameln, sien Ika skielik die skewe ooreenkoms en grinnik heimlik. Al sou sy ’n subtieler aanslag verkies het, kan sy sien hoe hul geterg Deirdre van haar ellendes laat vergeet.
Hul potpourri van dreigemente en aanmoediging is wel nie direk vir haar bedoel nie, maar dit praat heel effektief met haar lyf en seer spiere. Meer nog, dit praat met haar binneste, wat ook gedreig het om moed op te gee. Dit motiveer haar om self byna vlug van hand en voet teen die rotswand op te klouter.
Lourens se lag galm skielik met aansteeklike oorgawe teen die krans vas en bons met lang treë die diepte in, asof hy haar gedagtes van ’n paar oomblikke tevore uit die lug tussen hulle gegryp het. Haar lippe trek instinktief in ’n glimlag saam en sy kyk rond om te sien wat hom soveel onbevange pret gee as dit nie die gedagte aan die rottevanger is nie. Toe eers sien sy presies hoe hoog hulle gevorder het. En sy vries.
Sy knyp haar oë styf toe.
Iewers op die agtergrond dreun die ander se stemme vaagweg. Iewers, ver, ver weg, praat Bald van hul leerlinge as natuurlike klimmers wat reg is vir Everest.
Dis net sy en die rots en haar oorweldigende angs. As sy nog ’n sentimeter beweeg, val sy af, sy weet dit sommer.
“Krater” het Bald dit vroeër genoem. Volgens hom is dit wat bedrewe klimmers dit noem as ’n mens val en die veiligheidstou keer jou nie. Sy gaan krater, vertel haar kop haar. En skielik weet sy presies wat rasper beteken: as jy val en jou vel rasper letterlik teen die rotse af.
Haar vel trek instinktief in protes saam. Haar hart begin teen haar ribbes hamer tot dit daarvan pyn. Deur haar hemp voel sy hoe die skerper rotspunte teen haar borskas druk. Haar brein en verbeelding werk sonder grense verder, al wil haar lyf nie funksioneer nie. Dit tower drogbeelde op wat niks doen om haar angs minder te maak nie.
Sy is meteens te bang om uit te asem, te bang om in te asem, asof ’n teug vars lug haar te swaar sal maak, haar te ver van die swaartepunt sal skeur.
Sy sien haarself van die rotswand afskil, soos ’n flenter afdopverf die dieptes in fladder, teen uitstaande rotspunte wegbons. Sien die gebreekte lappop aan die onderpunt van die krans …
Yskoue druppels sweet gly gladweg teen haar rug af. ’n Straaltjie vorm op haar voorkop en loop oor haar wenkbrou tot in haar oog, brand fel voor dit een word met die trane wat dreig om oor te loop. Doodbeangs wag sy dat die klammigheid op haar hande uitslaan, wag sy dat haar vingerpunte van die rots moet begin losgly.
’n Warm greep maak toe om haar pols. ’n Lang liggaam skuif gerusstellend styf teen hare in, vollengte, en iets stut haar een klimstewel van onder. Toe vou ’n arm om haar middel en praat die sjokoladestem by haar oor.
Sy hoor nie dadelik wat hy sê nie, neem net gerusstelling in die stemtoon in.
“Haar hande is natgesweet!” roep hy boontoe, asof hy iets weet wat sy nie weet nie. “Ek help haar net gou om hulle droog te kry.”
Die antwoord verdamp in die dun lug voor dit haar begrip bereik.
“Jy weet jy gaan nie val nie,” paai hy by haar oor. “Ek sal dit nie toelaat nie. Nie een van ons sal dit toelaat nie.”
Sy glo hom. Met die klipharde spiere teen haar rug, haar kuite, haar arms, wéét sy dat sy nie sal val nie. Hy hok haar veilig in teen die rotswand, soos ’n menslike veiligheidsnet wat net vir haar gespan is. Die ys gee geleidelik uit haar murg pad, maar sy kan nog nie beweeg nie. Dis so verskriklik hoog van hier tot onder in die maag van die kloof …
“Vergeet wat verby is, vergeet van dit wat agter of onder lê. Kyk wat ’n kort entjie se klim is oor. En dis maklik in vergelyking met wat verby is. Deirdre is al byna bo.”
Sy kyk onwillekeurig op, sien hoe Deirdre langs Bald vorder, sien dat daar meer blou lug as swart rotswand boontoe sigbaar is.
“Droog jou handpalms om die beurt aan my T-hemp af.”
Sy gehoorsaam in ’n dwaal, is vaagweg verbaas dat die spiere onder haar vingerpunte ruk en tril soos dié van iemand wat onder geweldige inspanning verkeer. Hierdie poging van hom moet meer van hom verg as wat hy wil laat blyk.
“Moenie dink in terme van hoeveel meter boontoe oor is nie. Klim een sentimeter op ’n slag verder, dis ook genoeg.” Hy druk haar hand gerusstellend. “Ek’s die laaste man wat sal kla as dit die res van die dag duur.”
Sy asem is warm in haar nek, laat die haartjies teen haar vel roer. Maar dis die dubbelsinnige paar woorde wat hy laaste in ’n hees stemtoon aanlas, wat onmiskenbaar gelaai is. Dan het sy haar gruwelik misgis: sy hulp is glad nie so sonder bybedoelings soos sy gedink het nie.
Haar hele lyf gloei skielik – of dit van ergernis is oor sy uitbuiting van die situasie, of van verleentheid oor haar ontydige swakheid weet sy nie. Haar hart pomp ’n paar geweldige slae, toe skarrel sy onelegant onder hom uit teen die rotswand op tot heel bo.
Toe sy haar krag bymekaarmaak om haar bolyf en bene oor die boonste rand te sleep, vat Bald haar pols vas en trek haar regop. Sy hang ’n oomblik soos ’n stuk lap in die lug, toe kry haar voete grond. Bald glimlag breed en sê iets niksseggends, maar sy oë is ’n oomblik ernstig en vra ’n dringende vraag terwyl hy sy arm om haar skouer sit.
Haar oë soek haastig na Deirdre en Victor. Hulle staan ’n entjie daarvandaan en vergelyk die toestand van hul naels en vingerpunte met mekaar. Hulle kyk nie eens op nie, blykbaar heeltemal onbewus van haar oomblik van blinde paniek.
Voor sy Bald se onuitgesproke vraag kan beantwoord, kom Lourens skuins agter haar op sy voete. Dit steel die woorde uit haar kop, want sy gesig is wit onder die sonbrand. Die langsame kyk wat hy haar gee, lees dwarsdeur haar stywelipglimlag tot binne-in haar gedagtes.
Sy wag gelate vir die geterg om te begin, maar Lourens draai sonder ’n woord weg van haar en van die rand van die afgrond. Weer is dit sy wat die slegste daaraan toe is, besef sy. Dit sou beleef gewees het om dadelik dankie te sê, om net te erken dat sy ’n paar oomblikke sy hulp regtig nodig gehad en verskriklik waardeer het.
Sy skep asem om die dankie agter hom aan te roep, maar iets keer haar.
“Dis regtig nie wat hy nou wil hoor nie, glo my,” sluit Bald aan by haar instinktiewe huiwering. “Laat staan dit vir eers en gee hom kans om oor die skok te kom.”
“Skok? Het ek iets misgeloop terwyl ek paniekbevange daar bly hang het?” wil sy met selfspot weet.
Bald kyk haar fronsend aan, asof hy wil seker maak dat sy haar nie net dom hou nie. Toe fluit hy byna onhoorbaar deur sy tande.
“’n Oomblik daar het ons gedink jy gaan jou vashouplek kwytraak en afval tot in die kloof.”
Dit lyk asof hy nog iets wil sê, maar hy kyk nadenkend na waar Lourens teen ’n rots leun. Sy volg sy blik. Vir die eerste keer lyk Lourens vir haar soos ’n algehele buitestander, soos iemand wat geen belang by die groep of by hierdie wedloop het nie. Soos iemand wat hom van hulle afgesluit het en nie van plan is om ooit weer terug te kom nie.
Hy lyk yskoud en afsydig en heeltemal ongenaakbaar. Selfs Bald frons en sluk die verduideliking wat hy blykbaar van plan was om te gee. Sy onthou die trillende spiere onder haar handpalms en wonder verslae of skok eerder as inspanning daarvoor verantwoordelik was.
Terwyl sy nog die moontlikhede oorweeg, skud Lourens daardie vreemde deel van sy persoonlikheid voor haar oë van hom af, byna soos ’n sigbare kleed. Hy glimlag stout vir haar en Bald, stoot hom van die rots af regop en praat met ’n ligte spotstem.
“Nou het ons twee ’n bruikbare ruilmiddel, Bald, my vriend. As een van hierdie twee meisies wen, sal hulle hul skatte met ons moet deel. Dis net jammer dat die chopper te laat is om ons les in rotsklim op film vas te lê en aan die wye wêreld te verkondig.”
Sy weet eers nie of sy spyt of dankbaar moet wees dat hy haar swakheid so sonder om ’n oog te knip wegpraat nie. Dit voel asof dit haar nou op een of ander onverklaarbare manier dieper onder ’n verpligting plaas. Maar dit alles vervaag toe die bekende skroefslag van ’n helikopter hoorbaar word. Dit spoed om die rand van die naburige krans, maar kom nie regtig naby hulle nie. Tog is dit genoeg om die hele wedloop, die druk van die kompetisie en die nabyheid van duisende kykersoë skielik weer ’n onweerlegbare werklikheid te maak.
Al kan hulle die ander nie sien nie en al het hulle nog steeds nie direk kontak met hulle nie, voel dit asof hulle skielik tussen hulle stap. Dit hinder haar wel dat Des en sy kameramanne nie nader gekom het nie. Dit kan dalk wees dat hul toerusting sterk genoeg is om die afstand nietig te maak, maar tog …



Vyf
Die yskoue bergwater kikker Ika normaalweg op, maar nie eens haar laatmiddagbadsessie aan die einde van daardie dag is genoeg om haar beter te laat voel nie. Moegheid het tot diep in haar afgesak sodat dit voel asof dit deel is van haar skelet. Die laaste ding waarvoor sy lus het, is om heeltyd op haar hoede te wees. Toe hulle uiteindelik van die mikrofoontjies ontslae kan raak, is dit ’n gewig van haar skouers af.
Sy het gedink die teenwoordigheid van die helikopter sal die kompetisiegees weer in haar opwarm. Dat dit haar daaraan sal herinner dat die ander spanne iewers is, dat almal kliphard probeer om voor te kom. Maar iets het iewers verlore geraak. Haar innerlike batterye is nie herlaai nie.
“Daar was ’n oomblik vroeg vanoggend dat ek byna vergeet het ons neem aan ’n kompetisie deel,” erken Bald wrang toe hulle ná ete een-een gemaklik teen die rotswand van die holkrans gaan sit. “Ek begin dit eintlik geniet, al is die etes nou nie juis iets om oor huis toe te skryf nie.”
“Speak for yourself,” laat Victor droog hoor. “As dit nie vir die geld was nie, sou ek my nooit hierin begewe het nie. Ek hou van uitdaging en avontuur, maar binne perke. Ek is bly dit gaan nie vyf of ses weke aanhou nie, maar net so lank as wat dit gaan duur om die roete te voltooi – en die spertyd is korter as twee weke. Hoe gouer ons klaarmaak hoe beter.”
Dit pas nogal by Ika se opsomming van die man. Uitdaging en avontuur is alles goed en wel as dit binne voorspelbare perke val: uitgewerkte roetes vir viertrekentoesiaste deur afgebakende, reeds verkende wildernisgebiede, die Bergrivier-kanomarathon, miskien, die Argus-fietstoer … En altyd beter as die nuuskamera se alsiende oog byderhand is. Vermaak waaraan gesofistikeerde stadsmense ook deelneem.
Nou weet hy nooit of die helikopter betyds gaan opdaag en of die kamera hom op goeie voet sal verewig nie. Sy kan nie verstaan hoekom hy ooit vir hierdie kompetisie ingeskryf het nie. Hy moet die geld bitter graag wil hê. Miskien sou die mensgemaakte uitdaagkompetisies van die tradisionele Survivor-reekse hom beter gepas het, maar sy sien hom ook nie juis daar, in die uitgerekte blootstelling aan ander persoonlikhede en aan die elemente nie.
Dan betig Ika haarself. Miskien is sy heeltemal verkeerd oor die man. Ryna was baie beïndruk met hom – minstens vir ’n kort rukkie. Dis sekerlik nie sy skuld dat sy ’n hekel het aan mense wat dinge ter wille van vertoon doen nie. Dalk is hy net verdiep in sy karate-katas en soos die Oosterlinge so geestelik betrokke dat hoor en sien om hom kan vergaan.
Maar miskien voel Victor aan dat konflik in die omstandighede onvermydelik is. As dit gebeur, twyfel Ika of tyd veel daarmee te doen gaan hê. Persoonlikhede gaan onwillekeurig begin skuur wanneer spanning, moeilike omstandighede, enige krisis ’n situasie laat uitrafel. Net een plukkie aan so ’n rafelrand en gemoedere sal opvlam, daarvan is sy redelik seker.
“Dis ’n kwessie van smaak, nie waar nie?” laat Deirdre nadenkend hoor. “Saam met die regte mense kan ek enigiets hanteer.”
“Dis wat ek bedoel,” sê Bald. “Voor ons die helikopter gesien het, het ons groep lekker as ’n span begin funksioneer. Die geld het byna nie getel nie. Nou staan dit weer in die middel soos ’n groot kopseer.”
Dit lok redelik heftige reaksie van Victor uit. Die heen en weer gooi van ’n paar skerp uitlatings wys Ika dat die ander meestal soos sy voel, maar sy hou vredeshalwe haar mening vir haarself. Dis in elk geval baie interessanter om die ander dop te hou, te kyk of hulle inpas in die omgewing wat sy vir hulle skep.
Deirdre is ’n moderne vrou, maar nie so gesofistikeerd soos sy graag sou wou voorgee nie. Ika sien haar in ’n werkomgewing wat eerder prakties ingerig is as esteties. Geen nonsens of fieterjasies nie, maar ook nie die jongste, minimalistiese styl nie.
Bald sien sy in ’n omgewing met baie hout. As hy wel ’n kantoor het, moet daar baie houtpanele wees. En ou, deurleefde houtmeubels wat gemaklik sit. Niks met vernis nie, besluit sy, net die patina van natuurlike hout, blink gepoleer deur jare se hantering. En natuurlik die kepe en merke wat tyd daarop maak. Stoele met lekker, groot kussings, oorgetrek in natuurlike kleure.
Lourens, weer, pas so in hierdie bergomgewing dat sy hom moeilik na ’n ander situasie kan verplaas. Klip moet sy agtergrond wees. Klipmure, swaar, ruwe houtmeubels, deure beslaan met yster of koper, gietystergebruiksartikels. Maar meestal klip. Onversetlik. Onvernietigbaar.
’n Voorstel van Deirdre dwing haar aandag terug na die gesprek.
“Hoekom speel ons nie Truth or Dare nie?”
“Hoekom sal ons dit wil doen?” wil Victor kopsku weet.
“Sodat ons mekaar beter kan leer ken, kan sien wat ons aan ons spanmaats het, kan sien of die geld al is wat ons motiveer, en hoekom, en of dit nie ’n rol speel nie.”
“Hoekom sal ons dit wil doen?” herhaal hy.
“Dit behoort interessant te wees,” meen Lourens. “Daar is een en ander wat ek nogal graag van julle te wete sal wil kom.”
“Nou hoekom vra jy nie net nie? Hoekom ’n speletjie speel?” wil Bald weet. “Ek weet nie …”
“Hoekom nie? Dit behoort pret te wees,” antwoord Lourens.
“Jy bedoel eintlik dat niemand so in die halfdonker ooit doodseker sal wees as jy vir ons jok nie,” reageer Ika op instink.
“Maar niemand gaan jok nie,” besluit Deirdre. “Stem julle saam?”
“Beslis nie,” laat Lourens bedees hoor. Dat dit ’n baie dubbelsinnige antwoord is, gaan blykbaar by die ander verby.
En terwyl die ander allerhande onsinnige vrae uitryg wat net sulke onsinnige antwoorde ontlok, besef Ika die potensiaal van die spel. Sy wil agterkom wie die lyfwag is – as daar een op hierdie uitstappie is. Om absoluut vertrou te kan word moet ’n lyfwag tog ’n skoon rekord hê, dan nie? Cornelius de Necker sal beslis nie ’n man met ’n misdaadrekord huur om sy enigste dogter op te pas nie.
Deirdre het, sonder dat sy dit besef, vir haar die ideale forum gegee sodat sy vrae kan vra sonder dat iemand skeef opkyk.
Maar hoe weet ’n mens wanneer die antwoord die waarheid is?
Ika luister fyn terwyl die ander hul lighartige vrae vra. Sy besef ook dat sy ten spyte van die donker, of miskien juis as gevolg daarvan, kan hoor wanneer die antwoord die waarheid is. Dit lê in die stemtoon – ’n fyn verskil in toonhoogte, maar daar. Asof die keelspiere styf span saam met die leuen.
Die moegheid is skielik weg uit haar kop. Sy gooi nou en dan, baie versigtig en bitter terloops, ’n ernstiger vraag in die kookpot. So selde dat dit niemand op hul hoede stel nie.
“Het jy al ooit met die gereg gebots, Bald?” speel Deirdre reg in haar hande.
“Wie van ons het nie?” gooi Bald die vraag laggend terug. “Ek is lief vir spoed, wat kan ek sê?” antwoord hy meer direk. “Ek het al my kwota spoedkaartjies gekry.”
“H’m,” mymer Ika doelbewus langsaam. “Miskien moes jy liewer gevra het of hy al ooit in die tronk was, Deirdre.”
“Hei, wat dink jy van my?” protesteer Bald.
“Was jy al?” wil Deirdre nuuskierig weet.
“Nee!” antwoord hy beslis.
En dis die waarheid, besef Ika.
Hul weergawe volg lankal nie meer die tradisionele reëls van die spel nie, maar niemand maak kapsie nie, Ika ook nie. Of dalk is hulle, soos sy, te vasgevang om dit te besef.
“En jy, Victor?” gooi Ika die net wyer. Of Victor in die tronk was of nie, skeel haar min. Sy antwoord gaan by haar verby. Hy is in elk geval nie die lyfwag nie, maar om by Lourens te kom moet sy die kronkelpad volg.
“Het jy al ooit in die tronk geslaap, Lourens?”
“Ja.”
Kort en klaar en sonder enige detail. Daar is onmiskenbare lag in sy stem wat die ander miskien sal laat dink dat hy jok.
“Hoe lank?” wil Deirdre gefassineer weet.
“Langer as oornag, en korter as ’n leeftyd.”
“En wat beteken dit miskien?” wil sy weet.
“Presies wat dit sê. Sodra iets onhanteerbaar lank aanhou, voel dit mos na ’n leeftyd.”
Die ander vra gefassineer verder uit, maar hulle kry baie kriptiese antwoorde wat Ika net vaagweg hoor.
Hoe lank iets moet duur voor hý dit met moeite hanteer, kan sy glad nie raai nie. Sy kan haar nie voorstel dat enigiets, nie eens iets soos tronkstraf, hom ooit sal onderkry nie.
Miskien is dit hoekom sy hom instinktief teen die agtergrond van klip geplaas het: klipmure, ysterdeure, tralies … haar verbeelding neem oor, sien hom in ’n klipkelder, ’n Middeleeuse, ondergrondse kerker met fakkels in ystermuurhouers. ’n Swaar houtdeur wat toeslaan sodat die eggo dofweg deur klam gange weergalm. Kettings in klip vasgemessel, martelinstrumente …
Sy ruk haar verbeelding hardhandig terug uit sy dwaling sodat sy dít waarvoor sy besig is om weg te hardloop, in die oë kan kyk.
Want sy moet dit vierkant in die oë kyk – en aanvaar: Lourens se antwoord is die waarheid. Grappenderwys aangebied, ja, maar die waarheid. Lourens was al in die tronk. Dit glo sy sonder om ’n oomblik daaroor te twyfel.
Dis vir Ika genoeg. Sy wil skielik niks meer weet nie, nie wat hy gedoen het, presies hoe lank hy toegesluit was, wat hy daar beleef het nie, niks. Die ander skerts en karring nog half geskok, half beïndruk, probeer detail uit hom trek, maar sy luister nie eens verder nie.
“Dis hoekom ek dit so in die berge geniet,” vang sy tog ’n flentertjie van ’n ongeërgde antwoord op. “Die vryheid hier is wyd en soet.”
Dan is daar tog perke aan sy geduld, grense waarteen sy ingebore vermoë om die ligte kant van die lewe raak te sien, wel sal stuit. Sy onthou skielik helder hoe hy daar teen die ruwe rots gelyk het nadat hy haar teen die krans opgehelp het.
Sy weet nou wat sy wou geweet het: as daar ’n lyfwag saamgekom het, is dit beslis nie Lourens nie. En as hier ’n gevaarlike man deel van hul groep is, is Lourens die beste kandidaat. Waarom teleurstelling skielik fel deur haar kramp, kan sy nie verstaan nie. Bald is tog eintlik die een wat sy van die begin af vertrou, daarom is dit logies dat hy die lyfwag is.
Maar die onverklaarbare pyn van teleurstelling bly soos ’n donker gewig aan die punt van haar hart hang.
Toe hulle uiteindelik een-een regskuif om te slaap, weet sy wat wag. Slaap bly weg. Heeltemal. Sy is gewoond daaraan om in die stad ure slaaploos te lê. Maar sedert sy hier in die berge gekom het, is dit anders. Of miskien moet sy eerlik wees en erken dat Lourens baie daarmee te doen het dat sy hier beter begin slaap het omdat hy haar gedagtes van haar slaaploosheid weggedwing het.
Miskien herinner sy diep stem haar aan haar pa. Of dalk voer die hartklop onder haar oor haar terug na die dae voor haar geboorte en haar ma se gerusstellende polsslag. Want dat sy in een of ander stadium in die nag in die middel van ’n gesprek begin insluimer, en dan met haar kop teen sy skouer beland, is lankal meer as ’n vermoede. En vanaand mis sy dit, vreeslik.
Sy weet Lourens sit reg vir die middernagtelike geselsie, maar sy dwing dit uit haar kop en veins slaap. Sy sien eenvoudig nie kans om voor te gee dat niks skort nie. Want alles het verander. Sy het haarself nog nooit gesien as iemand met vooroordele nie. Die blote feit dat Lourens ’n kriminele rekord het, is seker nie so erg nie. Hy het in hierdie paar dae niks gedoen wat haar enigsins ongemaklik of onveilig laat voel het nie. Die teendeel is eintlik waar.
Sy worstel deur die nag met die raaisel: hoekom is sy so geskok en teleurgesteld? Al is Lourens ’n aartsverleier wat met al wat vrou is flankeer, het dit vir haar begin voel asof hy haar tog uitsonder vir ernstiger geselsies. Sy het véilig gevoel by hom, verdeksels, al het hy oorlog in haar binnekant veroorsaak.
Of is dit juis haar emosies wat haar kul, haar verbeelding wat haar vertel hy gee spesiale aandag aan haar omdat sy dit graag so wou hê? Voor hy so sonder om te skroom erken het dat hy al in die tronk was, het sy selfs begin speel met die romantiese moontlikheid dat Lourens die lyfwag is wat Cornelius de Necker saamgestuur het.
Toe die volmaan teen middernag sy helder lig by die grot se bek ingooi, aanvaar sy dat daardie verbeeldingsvlug regtig een van haar absurdste skeppings is. Lourens is niemand se lyfwag nie – nie met ’n misdaadrekord nie. Op sigself is dit nie so erg nie. Die lyfwag is tog iemand wat sy eintlik moet vermy.
En nou vermy sy hom.
Ika sien die geel en pienk sewejaartjies wat tussen die gras wegkruip net met een deel van haar bewussyn. Sy dink afwesig en half onbetrokke dat die besonderse blommetjies werklik taai moet wees om daar te oorleef. Sy stap in ’n dwaal, haar gedagtes glad nie by haar voete nie. Oorblyfsels van die nag se getob hang nog in haar kop rond.
Want haar verstand het haar allerhande dinge begin wysmaak wat in die silwer lig van die maan baie geloofwaardig gelyk het. Sê nou net die oorbeskermende Cornelius de Necker was hierdie keer reg toe hy ’n lyfwag op Ryna se spoor gestuur het? Hier in die berge, veral hier op die grens van ’n buurland, is enigiets moontlik. Selfs in die helder lig van die son.
Omdat sy weet van Lourens se rekord, moes sy verlede nag erken dat hy die enigste een in hul klein groepie is wat moontlik vir ’n skatryk erfgenaam ’n gevaar kan inhou. Hy kan sonder hulp in die berge oorleef, al onderspeel hy dit, is sy baie, baie seker daarvan. En as sy eerlik wil wees, moet sy erken dat nie Bald of Victor teen hom opgewasse sal wees as hy regtig daarop ingestel is om sy eie kop te volg nie.
As Lourens nie die lyfwag is nie, is hy dalk ’n skurk – as daar een op hierdie uitstappie saamgekom het. En dit wil sy ook nie hê nie.
Sy het in die vroegoggendure besluit dat sy heeltemal te veel absurde rillers oor ontvoerings en spioenasie lees. Die helder sonlig bevestig dit: die oplossing lê juis daarin dat niemand soveel moeite sal doen om enigiemand, hoe ryk sy ook al is, in sulke moeilike omstandighede te ontvoer nie.
Buitendien is sy nie Ryna nie. En Cornelius de Necker sal dit gou genoeg agterkom, al dink hy dis Ryna wat hier in die berge is. Die dooiepunt wat so ’n situasie kan meebring, laat ’n ligte histerie onder haar ribbes loskom. Om agter te kom jy het die verkeerde meisie ontvoer, is nou een ding wat die lag beslis van enige ontvoerder se gesig sal laat verdwyn, selfs van iemand soos Lourens s’n. Dis skielik vir Ika verskriklik snaaks.
Maar niemand gaan ontvoer word nie, verseker sy haarself.
Haar gedagtes hou aan rondkring soos rimpels in ’n rotspoel, maar kom elke keer by dieselfde punt uit: hoe hard sy ook al soek na verklarings hoekom sy nie wil aanvaar dat Lourens ’n skelm is nie, kry sy nie een wat sy met gemak kan aanvaar nie. Sy wil ook nie verder probeer nie. Daar is net nie woorde of verduidelikings vir haar chaotiese emosies nie.
Laat dan maar gebeur wat moet.
“Weet jy, dis regtig ’n plesier om agter jou te stap,” praat die onderwerp van haar ongemaklike gedagtes reg agter haar.
Ika se rug ruk stokstyf. Die man het miskien nie duister motiewe nie, maar hoekom klink dit vir haar asof hy na haar afpraat? Hy het dit blykbaar sy missie gemaak om haar ver by haar geduld verby te treiter. Sy het nie hierdie uitdaging aanvaar om deur die mans in die geselskap gevlei en beskerm te word nie.
Sy is lus om om te swaai en hom ’n opstopper te gee, meer in reaksie op haar deurmekaar vermoedens en donker gedagtes as enigiets anders, besef sy. ’n Klap is onbeskaaf en vreeslik platvloers, redeneer sy met haarself. Maar ’n goed gemikte vuishou is iets heeltemal anders, sal hom wys dat sy haar man kan staan. En sy sal beslis van ’n hele hoop frustrasie ontslae raak! Normaalweg sal sy daardie vierkantige kakebeen nie maklik bykom nie, want hy troon bo haar uit. Die hou sal krag op pad boontoe verloor voor dit kan tref. Maar vandag sal die helling haar en die lang man op gelyke voet plaas, hom reg in haar trefkring bring.
“Moet my nie verkeerd verstaan nie. Dis nie bedoel as tipiese, chauvinistiese uitlating, gemik op jou … onmiskenbare fisieke bates nie.”
Sy snak na haar asem, swaai om en gaan hande in die sye doodstil voor hom staan. “Nou wat bedoel jy?”
Sy glimlag is breed, maar daar is tog iets in sy oë wat haar waarsku dat sy antwoord dodelik ernstig is. “Ek wil nie baklei nie. Ek stel net ’n feit: jy beweeg asof jou voete die ritme van ’n melodie volg wat net jy kan hoor. Perfekte harmonie en balans, asof jy musiek in jou are het. Is jy lief vir dans?” haal hy die wind weer uit haar seile.
Sy is lief vir dans, ja, maar sy antwoord hom nie, swaai net om en stap uit die veld geslaan verder. Dit was ’n vreemde en verstommend uitsonderlike kompliment. Haar voet haak natuurlik byna onmiddellik aan ’n graspol vas om te bewys presies hoe onsinnig sy waarneming in werklikheid is. Sy sou ook vollengte teen die grond geval het as hy nie sy hand uitgesteek het om te keer nie.
“Honou!” Hy hys haar aan haar rugsak regop totdat sy weer stewig staan. “Sy val selfs grasieus, nè, Bald?”
Hierdie keer sak die pret wat in sy oë lê, af tot in sy stem. Teen haar sin moet sy lag kry vir haarself. Haar vroeëre gedagte om hom kaalvuis by te loop word skielik ’n sigbare prentjie in haar kop. Sy stel haar die verstomde kyke voor wat dit sal uitlok en die lag loop onkeerbaar oor.
“Dis beter! Ek het begin dink jou sin vir humor het jou heeltemal in die steek gelaat. Min slaap is geneig om ’n mens se vreugde te steel.”
Die laaste uitlating is gedemp, sodat net sy dit kan hoor. Dit torring gemengde gevoelens in haar los: ’n klein plesier dat hy haar die vorige nag dopgehou het en tog weet dat sy nie kon slaap nie, ’n vredigheid dat hy nie agtergekom het dat sy in haar binneste ’n stryd met hom gestry het nie. Haar gemoed voel baie ligter toe hulle teen middagete die kruin van daardie dag se klim bereik en die gesig sien wat voor hulle oopgesprei lê.
“Daar lê die rand van die Drakensberg-eskarp, met KwaZulu-Natal net onder die afgrond.” Daar’s uiteindelik sekerheid in Bald se stem.
Geelgroen grasvoue lê soos gedrapeerde materiaal van hul voete af tot waar dit skielik by die skerper afgrond afbreek. Dit lyk asof die aarde daar oopgeskeur en toe ’n paar honderd meter weggesak het om ’n tweede terras laer af te vorm.
“Is ons nou uit Lesotho?” wil Deirdre weet.
“Ja, ek dink so. Ek het ’n deel van hierdie uitsig beslis al gesien. Ek kan nie sê presies waar ons is nie, maar ek dink ons is noordwes van die Sani-pas.”
“Ek ken ook hierdie uitsig,” las Lourens by. “Die vorige kere dat ek in die Berg was, het ons van onder af boontoe geklim, nooit van die Lesotho-kant af nie. Maar met daardie silhoeëtte kan ’n mens jou nie sommer misgis nie.”
Ika moet saamstem. Sy was nog nie voorheen in die Drakensberg nie, maar selfs vir haar is die uitsig bekend. Sy het waarskynlik foto’s daarvan op ’n kalender, in ’n koffietafelboek of op televisie gesien.
“Hoe het ons die grensdrade misgeloop en uit die land gekom sonder paspoorte? En hoekom sien ons die ander groepe nêrens nie?”
“Die grensdrade word nie oral ewe goed in stand gehou nie, veral nie in die onherbergsamer dele nie. Ons roete is beslis nie gekies omdat dit die maklikste manier is om by hierdie punt uit te kom nie.”
Lourens trek sy oë op ’n skrefie en bespiegel verder: “Wat die paspoorte betref: die organiseerders het al die deelnemers s’n, dis gelukkig húlle probleem. Ons sien nie die ander nie omdat jy hier maar een miertjie in ’n groep mierkolonies is. En dié miershope lê ingepak op die lang rugstring van die draak. Ek glo die ander is ook al by hul deel van die platorand, maar tweehonderd mense kan vir dae in hierdie berge rondklouter sonder om mekaar een keer raak te loop. Ons is nou maar ’n stuk of dertig op ses verskillende roetes – as almal nog byhou.”
“Draak se rugstring?” haak Deirdre se gedagte by een begrip vas.
“Die Drakensberg loop in ’n kurwe,” sê hy met die klem op die eerste deel van die naam. “Sy hoogste pieke lê hier, die laer dele soos ’n stert verder na daardie kant, die dunner nek diékant toe. Soos ’n dier uit die legendes, rustig slapend opgekrul.”
“En as die draak wakker word, gaan jy ons beskerm soos ’n ridder uit die verre verlede?” wil Deirdre koketterig weet.
“Dis die een dier wat nie oorwin kan word nie,” neem Lourens die ligte vraag ernstig op. “Jy kan hom bestudeer, sy swak plekke soek, hom aandurf. Maar niks en niemand kan ’n pad deur die Berg oopbaklei of ’n pad oopforseer nie. Op die ou end is dit die draak self wat die pad vir jou oopmaak. In die proses laat hy niemand onaangeraak nie, soos jy seker al agtergekom het.”
“Wel, ek hoop nie die ding word wakker en begin vuur blaas nie,” laat Deirdre flouerig hoor.
“Nie een van ons wil dit graag beleef nie,” stem Lourens saam. “Ek wil julle nie slegte moed inpraat nie, maar dit lyk vir my asof die dier besig is om wakker te word. Daardie wolkies in die weste wat soos veertjies lyk, voorspel niks goeds nie.”
“Wat bedoel jy?” wil Deirdre onthuts weet. “Wolke kan tog nie veldbrande veroorsaak nie.”
“Hy praat nie van veldbrande nie,” antwoord Bald droogweg. “Daai wolkies lyk vir my ook na ’n koue front.”
“Nou’s julle skielik weerkundiges ook,” praat Victor hulle dood. “Daardie wolke is gans te yl vir ’n front en dis nou al twee dae lekker warm. Julle praat pleinweg nonsens.”
Hy buk, skud sy rugsak terug op sy rug en begin aanstap.
“Almal weet dis selfs vir kenners moeilik om die weer hier in die berge akkuraat te voorspel,” herinner Bald hulle. “Victor het die regte idee. Kom ons skuif vinniger aan sodat ons vroeër by ons oornagplek kan kom. Dis tog ’n kompetisie dié.”
Ika twyfel of dit moontlik gaan wees. Hul roete vir elke dag is so ingepas dat hulle die oornagplekke net-net haal as hulle heeldag ’n stywe pas volhou. Vinniger gaan ook gevaarliker wees. Sy het iewers gelees dat ’n mens gemiddeld twintig kilometer in die dagligure kan inpas as jy net ’n gemaklike pas handhaaf. Danksy die tempo wat hulle van die begin af volhou, stap hulle waarskynlik elke dag dertig tot veertig kilometer. Sy glo nie dat hulle met veiligheid veel meer in ’n dag sal kan indruk nie. En as hulle nie vinniger kan nie, sal hulle eerder vroeër moet begin en later ophou … en om in swak lig te stap is hier in die berge glad nie ’n goeie plan nie.
As die roete net nie op plekke so onbegaanbaar was nie. Hulle het nog nie weer so ’n loodregte kranswal teëgekom dat hulle moes rotsklim nie, maar die opdraandes is soms hewig. ’n Mens sou dink dis maklik so teen die grasbulte uit eerder as oor rots, maar sy het al ’n paar keer op die gladde gras gegly en byna neergeslaan. As ’n mens eers begin gly, is dit ook moeilik om weer te stop.
Volgens Bald en Lourens was hulle van die begin af op die boonste plato, maar dis allesbehalwe plat. In plaas daarvan dat die gang makliker word, voel dit vir haar asof elke dag groter eise stel. Ná twaalf of veertien uur se uitputtende stap daagliks begryp sy beter hoekom hulle dit Eko-Survivor: Bergvesting noem.
Asof die draak regtig wakker is en dit vir hulle nog moeiliker wil maak, steek ’n sterk wind vroegmiddag op wat hul stap teen die grasriwwe af in ’n sweefstoktoertjie verander. Windvlae gryp Ika se hempspunte, wapper hulle pynlik teen haar, stroop die materiaal byna van haar arms af. Dit gooi die rugsak heen en weer, sodat sy moet uithaal om nie van balans gedwing te word nie. Maar dis die gehuil van die wind wat ’n heimwee en onrus in Ika wakker maak wat haar skoon ongedurig stem.
Lourens kom van een van sy verkenningstogte terug en val voor langs Deirdre in. Die wind gryp die woorde wat hulle praat en gooi dit oor die rif van die heuwel sodat sy stokdoof net afleidings kan maak uit hul handgebare.
Toe gaan hy staan en wag vir Bald, wat op die agterhoede stap. Die wind vee die donker hare van sy voorkop weg sodat niks die strak gesiglyne onder die donker baardskaduwees versag nie. Die lyne van neus na ken, van oor na kakebeen lyk opeens net so ru en ongetem soos die skurwe rotstande wat die rand van die plato beskerm.
Sy druk die teleurstelling dat hy eerder by Bald gaan stap stewig op die agtergrond. Niks het sedert die vorige aand verander nie, al het sy amper vrede gemaak met hom en met haarself. Hoekom sal hy buitendien langs haar inval? Hy is haar niks verskuldig nie en sy verwag ook niks van hom nie. As hy met daardie gesig hier reg langs haar stap, kan dit net haar gemoed omkrap.
Maar sy kom gou genoeg agter dat haar verbeelding oorneem waar haar oog nie kan sien nie. Al bly die teleurstelling halsstarrig knaag, staan hy al weer haar gedagtes vol sodat sy min van die uitsig waardeer.
“Kom jy reg so in die wind?” Sy stem is gedemp hier by haar oor en sy weet sy moet dit eintlik waardeer dat hy ten minste taktvol probeer wees oor sy besorgdheid. Maar haar swart gedagtes vra dadelik hoekom hy nou eers probeer vasstel hoe sy byhou. Vir al wat hy omgee, kon die wind haar netnou al geskep, oor die rand gevee en onder op die rotse verongeluk het. Die gedagte oorreed haar byna om hom ’n skuins antwoord te gee, maar sy sluk dit weg saam met ’n goeie teug koue lug.
“Jy moet net sê, dan hou ek jou aan jou rugsak regop. Dit behoort te keer dat die wind jou nie hier op die kruin omdop sodat jy afrol en tot onder in die Kleinberg bons nie.”
Dié prentjie klink so onvleiend dat sy nog na ’n antwoord hap toe hy haar hand vat en dit stewig vashou. Sy beur van hom af weg en probeer losruk, maar hy ignoreer die gebaar. Toe sy uiteindelik die situasie aanvaar, besef sy dat twee saam tog vaster teen die wind staan.
Opeens word sy oorweldigend bewus van die warm hand wat haar letterlik aan die aarde vasanker. Haar kop draai lighoofdig en haar voete dwaal vir die volgende paar tree onvas in die lug rond, asof sy op wolke loop.
Bokant hul koppe word klein, pofferige wolkies aangejaag na die yl veertjies op die horison. Digter kussinkies volg kort op die poffertjies se hakke, tot dit lyk of gepluiste katoenlae dig teen ’n heining vasgewaai het en daar aanhou opstapel.
“Ons moet vinniger aanstryk en probeer om van die hoër kruin af te kom. Daardie wolke lyk nie goed nie,” waarsku Bald. “Lourens, wil jy nie gaan kyk of jy iewers vir ons skuiling kan kry nie? As ’n donderstorm ons hier bo betrap, het ons moeilikheid. Op die hoë plato van die Drakensberg slaan die weerlig elke jaar ’n paar ’n mense dood.”
Hy het skaars klaar gepraat toe los Lourens haar hand. Haar palm het nog nie behoorlik afgekoel nie, toe is hy al ’n ent vooruit. Dit lyk nie eens asof hy vinnig loop nie. Sy gemaklike treë dra hom net verder van hulle af tot hy oor ’n grasbult wegraak.
Onderkant die plato dryf wolke vinnig oor die geel en groen grasvoue van die Kleinberg en sleep swart skaduwees agter hulle aan. Dit pak in die digter begroeide Hoëbergvalleie saam, klein, los matjies wat groei en met elke opkykslag nader aan mekaar vloei, totdat geen teken van die valleie sigbaar is nie.
Bald lei hulle om ’n rotsuitsteeksel wat die wind effens afsny. Die uitsig gryp Ika se asem weg sodat sy doodstil bly staan. Die son huiwer aan die rand van die wolktapyt by haar voete. Dit glinster goudblink op die opkrulrande van die vloeiende, wit golfies. Onsigbare lugstrome hou aan om die wolke om te roer sodat dit lyk asof die tapyt beweeg.
“Aladdin se towertapyt,” praat die sjokoladestem skielik weer by haar oor, asof hy nie die afgelope halfuur weg was nie. “Wil jy saamkom, dan gaan wys ek jou die sewe wonders van die wêreld?”
En asof die natuur wil bewys dat toordery moontlik is, staan daar ’n spookbeeld uit die wolke op, ’n donker skaduwee met ’n reënboogkleurige stralekrans om die buiterand. Haar verbeelding vertel haar die beeld is vroulik, en vaagweg bekend.
’n Oomblik nog staan die skadubeeld daar soos ’n skim – of is dit ’n voorspelling? Toe sak die son agter die wolke op die horison, verdwyn die spookbeeld en bly sy, uitasem en effens verlore, op die rand van die aarde staan.
Sy skud haar kop, asof dit van die spoke, en die verlorenheid, ontslae sal raak.
Toe sy omdraai, strompel sy in Lourens vas. Sy oë is donker en sonder ’n sweem van ’n glimlag.
“Dis ’n Brockenskim, iets wat soms hier in die Alpynse gordel gesien word,” sê hy so sag dat sy die woorde feitlik nie kan onderskei nie. “’n Reënboog van lig, veroorsaak deur opgebreekte sonstrale wat rondom jou skaduwee op daardie wolk geprojekteer is. Dis baie raar.”
Vir die tweede keer vandat sy hom ken, is sy gesig strak en ernstig, asof die verskynsel hom baie diep ontroer het.
“Kom, julle twee! Ons beter by Lourens se grot kom voor dit regtig begin reën,” roep Bald en breek die wonderoomblik.
Voor hulle kan beweeg, word die beroering in die wolke by hul voete hewiger.
“Kyk net daar!” roep Deirdre uit. “Daardie wolke lyk kompleet soos pikswart golwe wat oor die rand van die kranse breek.”
Die wolktapyt lig, lyk asof dit teen die berg uit beur, asof dit van plan is om die hele plato te verswelg. Dis ’n angswekkende gesig, glad nie meer Aladdin se towertapyt nie.
Voor enigeen kan reageer, flits weerlig helder. Ika ruk van skok. ’n Tweede en derde blits volg, met die woedende sweepslag van donderweer kort daarna. Verder aan blits dit weer en weer, die sweepslag en rammeling hierdie keer ’n bietjie verder. Toe is daar ’n galmende slag en ’n onheilspellende rammeling wat deur haar voetsole sidder. Sy staan vasgenael, ’n oeroue vrees in haar murg vasgevries.
“Wat was dit?”
“Ons moet wegkom onder die weerlig uit!” waarsku Lourens.
“Wat wás dit?” herhaal Ika versteen.
“Dit was ’n rotsstorting. Weerlig breek klip,” verklaar hy die oorsaak kripties. Toe begin reëndruppels neerplof – groot en swaar. Ika kom rukkerig in beweging.
“Het jy ’n reënbaadjie?”
“My parka is onder in my rugsak. Dis waterdig.”
Hy haal dit vir haar uit, help haar om dit aan te trek en sit haar rugsak weer op haar skouers terug. Almal help mekaar sodat niemand papnat word voor hulle hul waterdigte baadjies aanhet nie.
Gelukkig is daar nie nog weerlig nie. Maar die reën is so dig soos ’n gordyn wat oor ’n verhoog toegetrek word. Binne ’n paar minute is hulle van die wêreld afgesny. Lourens stap voor Ika uit, bly net-net sigbaar. Sy haal alles uit om by te bly, maar daar is lood in haar voete en sy kan net nie byhou nie.
“Maak gou, voor die grond deurnat is, anders sal ons tot in die holkrans gly.”
Lourens se woorde word byna waar toe Ika se voete onder haar padgee die oomblik toe hulle die smal rotspaadjie vat wat afdraand lei. Die rugsak ruk haar van balans sodat sy op haar sitvlak land en nie vooroor by die krans afstort nie. Sy gly ’n paar meter op haar rug en elmboë voor sy teen Lourens se voete tot stilstand kom.
“Dis een manier om vinnig onder te kom. Ek sal dit nie aanbeveel nie, maar as dit vir jou werk, wie’s ek om te baklei?”
Hy help haar op haar voete, swaai haar vinnig by hom verby en val toe langs haar in, sy een hand weer stewig om hare gevou. Die rotslysie is smal sodat sy styf teen hom loop. Ten spyte van die gietende reën, van hul dik baadjies, is sy brandend bewus van hom. Nie eens haar elmboë wat pynlik klop, kan haar gedagtes wegkry van hul arms wat hier teen haar ribbes ineengevleg is nie.
Die plek waarheen hy hulle lei, is aan die heel voorste rand van die plato, meer holkrans as grot, diep uitgekalwe uit die basaltkranse. Die oorhang is groot genoeg vir die vyf van hulle en sal hulle teen die reën kan beskerm. Maar daar’s niks wat die koue kan uithou nie.
“Ongelukkig is die naaste waterstroom byna tweehonderd meter van hier af. Dit vorm ’n rotspoel voor dit oor die krans stort.”
“Daar’s nie ’n manier hoe jy my vanaand in water kry nie!” ontplof Deirdre. “Ek het my bad vir die dag gehad.”
“Dis jou keuse, niemand dwing jou nie,” paai Bald. “Sorg dan ten minste dat jy droog kom.”
“Ons eerste prioriteit is om warm te bly. Moenie nou julle nat klere uittrek nie,” keer Lourens. “Hou dit onder die reënbaadjies aan, dit vorm nog ’n laag wat die koue kan uithou.”
Sy verduideliking maak sin. Ika weet dat die nat klere buitendien teen haar lyf sal droog word. Sy weet ook dat sy vanaand daardie koue bergstroom sal moet aandurf. Haar nerfaf elmboë moet skoon kom. Meer nog, daar is beslis blase op albei haar hakskene. Reënwater het teen haar bene afgeloop, haar sokkies deurweek en by die borand van haar stapstewel opgedam. Nat sokkies, stywe stewels en sag geweekte vel is nie ’n goeie stapkombinasie nie.
Haar brandende elmboë herinner haar aan die val.
“Ek sal moet kyk of ek nie die sendertjie stukkend geval het nie.”
“Wag, laat ek jou help,” bied Bald aan.
Hy haal die sendertjie van haar gordel af.
“Dit makeer niks. Hier is nie eens ’n skrapie te sien nie. Die battery het net geskuif.”
Ika sit tussen Bald en Lourens ingewig teen die rotswand verste van die opening. Deirdre sit aan Bald se ander kant, tussen hom en Victor. Die geraas maak geselskap moeilik, maar dis warm genoeg sodat loomheid saam met die rustigheid in Ika se gemoed kom lê. Geen gedagtes haak iewers vas nie. ’n Emosie sonder naam, ’n tevredenheid byna, is al waarvan sy bewus is.
Die eerste woeste vlaag reën val tog naderhand ligter en hou binne ’n uur heeltemal op.
“Ek gaan gou vir ons water skep. Kyk of julle vir ons ’n vuur aan die gang kan kry, al moet julle takke van daardie boskasie by die bek van die grot daarvoor gebruik.”
Lourens is uit voor iemand kan beswaar maak. Nie dat enigiemand blykbaar wil nie – almal is maar te dankbaar om droog en uit die pad van die water te wees.
Bald en Victor begin ’n vuur pak met hout wat hulle nog by hulle gehad het. Onder die struike by die oorhang is daar ’n paar droë takkies en blare. Die res is nog groen sodat die vuur rokerig opvlam. Deirdre frons ontevrede, maar staan tog nader om hitte te kry.
“Ek sal nie omgee om nou ’n hopie van daardie droë beesmis te hê wat ons op die boonste plato gehad het nie. Dit sou die vuur ten minste lank aan die smeul gehou het.”
“Dis jammer jy het nie vroeër daaraan gedink nie, dan kon ons daarvan saamgedra het. Ons het ook nie geweet ons sou so vinnig moes padgee nie,” bekla Victor hul lot.
Ika grinnik heimlik. Sy kan haar nie voorstel dat Victor gewillig droë miskoeke sou bymekaarmaak en saamdra nie, al tel hy elke dag teen laatmiddag hoe konsensieus brandgoed vir die aand se vuur op.
“Kom ons pak van hierdie los klippe om die vuur,” stel sy voor. “Hulle sal die hitte binne hou en kan vanaand weer hitte afgee wanneer die vuur uitgebrand is.”
Almal dra so ywerig groot klippe aan dat Ika besef hulle is net so bang vir hierdie nag se ysige koue soos sy. Want hoe hard sy ook al probeer om haar kakebeen te ontspan, bly haar tande op mekaar klap. Die front het nie net reën gebring nie – ’n ysige paar dae lê beslis vir hulle voor. Dis net jammer hulle is nog glad nie daarvoor ingerig nie.
Lourens kom terug met die kannetjie vol water en ’n bondel groterige takke onder sy ander arm.
“Brand die vuur al? Ek dood van lus vir ’n sterk koppie koffie.”
Dis nie moeilik om te sien dat hy die hele situasie verskriklik geniet nie. Hy lyk brandend lewendig, asof die koue glad nie ’n invloed op hom het nie, asof dit wat die natuur uitdeel, in elk geval ’n intrinsieke deel van sy samestelling uitmaak.
Hy gooi die keteltjie vol en balanseer dit op die klippe, wat dig om die vuur gepak is.
“Goeie idee. Miskien moet ons hier langs die vuur ’n voortjie grawe en die warm as en klippe later daarin krap. As ons dit net voor slaaptyd doen en met ’n dun lagie grond toegooi, kan ons die grondseil en die voetkante van die slaapsakke oor die warm grond trek. So sal die sakke nie aan die brand raak nie, en ons sal die hitte teen slaaptyd goed kan gebruik. Koue voete bevorder beslis nie slaap nie.”
Dis asof sy teenwoordigheid nuwe lewe in almal se uitgeputte ledemate blaas. Die klein ruimte voel selfs warmer sedert hy terug is. Sy ligte aanslag gee rigting aan die desperate gewerskaf om hul oornagplek ’n oorleefplek te maak.
Aandete is al op die vuur toe Ika moed bymekaarskraap om na die rotspoel toe te stap. Die wolke bokant haar kop is nog dig opgestapel en dis reeds sterk skemer. In die vallei onder die holkrans hang ’n wolktapyt, asof dit van die boonste laag losgeskeur het.
Sy is verbaas om te voel hoe ysig die buitelug in vergelyking met hul oop grot is. Die wind het wel gaan lê, maar dis so koud dat Ika nie kans sien vir ’n volle badsessie nie. Dit kos moed om selfs net haar parka uit te trek. Toe die water haar arms raak, besluit Ika summier dat dit ontsmetmiddel genoeg is. Haar elmboë en voete voel morsdood toe sy klaar gewas het.
Sy spoel gou haar sokkies skoon en wil net teruggaan grot toe toe Lourens uit die skemer nader tree. Hy hou iets na haar uit.
“Wat’s dit?”
“Iets wat my aan jou laat dink.”
Dis sewejaartjies wat met gare of vislyn in ’n stringetjie aanmekaargeryg is. Sy kan die kleure nie goed onderskei nie: ligter en donkerder skakerings van wit. Sy weet nie of sy gevlei of beledig moet voel nie.
“Hoekom laat hulle jou aan my dink? Omdat ek droog en stekelrig is?”
“Nóú is jy … droog en stekelrig, bedoel ek. Moenie so gou op jou perdjie wees nie, nooi. Jou humorsin is droog, ja. En soos jy nou net bewys het, is jy soms stekelrig ook. Maar jy herinner my eintlik aan hulle omdat hulle so besonder gehard is en op verrassende plekke groei,” glimlag hy. Sy mond word ernstig en dit lyk of hy nog iets wil sê, maar Bald se stem klink hard in die stilte op.
“Ons het begin dink julle het ’n ander groep raakgeloop en ons vir beter geselskap gelos,” skerts hy toe hy naby is. Victor kom agter hom verby en gaan sit op ’n rots langs die poel.
“Is jy uiteindelik klaar dat ons ook ’n beurt kan kry? Ek sien jy het hierdie keer liewer nie jou hare gewas nie,” skerts Bald en raak met ’n speelse vinger aan haar vlegsel.
“Ek stap saam met jou terug terwyl hierdie twee hulle aanvaarbaar maak vir beskaafde geselskap,” sê Lourens.
Sy rits haar parka versigtig bo-oor die sewejaartjies toe en praat nie teë nie. Daardie stemtoon sê reeds dat hy nie teëstand gaan duld nie. Hy vat haar hand, asof die gebaar ’n gevestigde gewoonte is.
Die geborgenheid van die aanraking van handpalm teen handpalm laat haar hart een, twee slae oorslaan voor dit op loop gaan. ’n Hand onder die elmboog is sorgsaam, ja, maar formeel, besef sy skielik. Sterk vingers wat deur joune vleg en jou hand toemaak tot jou handpalm veilig teen ’n growwer een lê … sy kan nie dink waarom sy nooit voorheen besef het hoe romanties dié gebaar is nie – en sy wonder of Lourens weet wat sy dink.
Haar koue vingers ontdooi tog stadig in sy greep. Terwyl hulle terugstap, kom die lewe ook terug in haar voete en elmboë tot hulle behoorlik brand. Met dié deel van haar brein wat nie deur Lourens se nabyheid tot stilstand gedwing is nie, besef Ika dat die ysige water waarskynlik haar bloedsomloop aan die gang gekry het, dat dit nié sy blote aanraking is wat haar hart, wat alles aan haar laat gloei nie.
Teen die tyd dat hulle by die holkrans buk, is sy skoon oorstuur.
Net binne die oorhang steek sy vas. Die binneruimte lyk knus en warm met die gloed van die vuur teen die agtermuur en dak, die rugsakke in ’n ry teen die struike by die opening. Ongelukkig raak sy ook oorweldigend bewus dat die blase op haar hakke soos twee kole brand.
“Sit hier en trek daardie stewels uit dat ek na jou voete kan kyk,” beveel hy. Haar mond gaap oop om te protesteer, maar hy praat verder voor sy kan. “Moenie hardkoppig wees nie. ’n Verwaarloosde waterblaas gaan jou hel gee en jy het jou voete nog ’n hele ruk lank broodnodig.”
Sy gehoorsaam stom, bly doodstil terwyl hy die buitekant van die blase met iets uit sy noodvoorraad ontsmet.
“Ons sal hulle moet dreineer,” besluit hy. Sy handpalm stut haar hak terwyl hy op sy hurke agteroor leun. Sy vingers is warm om haar enkel en sy kan aan geen woord dink om mee teë te praat nie.
“Moet ’n mens ’n blaas oopbreek? Die vel daaronder is mos rou en dit gaan maklik ontsteek as dit ook stukkend skuur,” protesteer Deirdre namens haar.
“Nie as ’n mens dit reg doen nie. Vertrou my, Ika,” sê hy sonder om eens in Deirdre se rigting te kyk.
Sy knik net. Hy maak ’n dun naald in die kole warm, vee dit met ontsmetmiddel skoon en ryg ’n stukkie gare deur die naald.
“Ek gaan die gare deur die blaas ryg: eenkant in en anderkant uit. Dan knoop ek die punte vas en los die gare daar,” verduidelik hy terwyl hy die gare in die ontsmetmiddel week. “Die water dreineer oornag al met die gare langs uit die blaas. Dit bly in posisie tot die vel onder die blaas sterk genoeg is en die ou vel vanself afdop. Verstaan jy?”
Sy knik gehipnotiseer, haar oë op sy vingers wat so bedrewe werk.
“Dis nou ’n ouvroustorie as ek al ooit een gehoor het,” lag Deirdre. “Wat weet jy van sulke dinge?”
“Genoeg.” Sy stemtoon is genoeg om Deirdre stil te maak.
Toe Lourens met die blase klaar is, smeer hy haar voete in met iets wat die vel laat tintel. Daarna trek hy ’n skoon paar wolsokkies versigtig oor haar voete. Toe Ika laatnag in haar slaapsak opgekrul lê, moet sy toegee dat hulle baie beter voel.
Sy is verwarder as ooit. Lourens verras haar elke dag met iets nuuts. Dit lyk of hy een tree tot in die middel van die groep gee, hulle baie subtiel organiseer en dan tree hy weer terug, tot buite die kring van begrip. Hy sorg vir kos, verken vooruit, kry sonder sukkel hul roete, vind skuilings op die onwaarskynlikste plekke, weet presies wat om in alle omstandighede te doen. En nou ken hy eerstehulp ook.
Lourens weet presies hoe om te oorleef, weet nie net in teorie hoe nie, maar het dit beslis al in die praktyk toegepas.
Dis diep in sy wese ingeburger.
Hulle lê almal styf soos sardiens in ’n blik teen mekaar: Victor in die middel, sy en Deirdre weerskante van hom, Bald en Lourens aan die buitekante. Al is die tweede grondseil by die oorhang oor die rugsakke getrek, hou dit nie die koue uit nie. Die laaste bietjie hitte van die uitgebrande vuur verdwyn gou en die lug om hulle koel vinnig af. Die warm klippe en as onder die dun laag grond help tog om hul voete warm te hou, kom sy agter, haar geringe bydrae tot hul oorlewing.
“Jou hare is gelukkig lank, jy behoort nie veel hitte deur jou kopvel te verloor nie,” praat Lourens by haar oor. “Maar trek liewer jou parka se kappie oor jou kop en probeer jou slaapsak hoër optrek.”
Al praat hy met haar, sien Ika dat die ander ook die raad volg. Sy besef weer eens dat die situasie regtig ernstig is – en dat almal dit weet. Eienaardig genoeg is sy nie bang nie.
Die geselskap droog geleidelik op. Tog raak sy nie aan die slaap nie. Lourens is stil, maar sy weet hy is wakker en gerusstellend naby. Sy luister na sy egalige asemhaling – diep en rustig. Kalmerend. Sy is toegeskulp in die kromming van sy skouers, van sy hele liggaam. Diep in haar wese, daar waar net instink werk, waar sy nie regtig wil delf nie, weet sy dat hy oor haar waghou.
Sy wéét dit net, asof sy gedagtes reguit uit sy kop na haar onderbewuste oorgeloop het.



Ses
Toe die ergste donker lig, kom Ika agter dat sy in die loop van die nag tog moes ingesluimer en omgedraai het. Victor lê nou agter haar en sy lê op haar beurt met haar oor en wang teen Lourens se rug. Sy is steeds afgeskerm, dié keer agter hom. Sy hartklop is reëlmatig, sy asemhaling diep, maar sy weet hy is reeds wakker – as hy ooit geslaap het. Agter haar klink die nou reeds bekende slaapgeluide van die ander op.
“Dit reën nog.” Lourens se gedempte woorde is eerder ’n gerusstellende rammeling onder haar oor as werklik hoorbare lettergrepe.
Sy wikkel haar kop tussen die voue van haar parka en slaapsak uit.
“Dis gelukkig nie deurlopende stortreën nie,” troos Lourens toe sy orent sit en byna dadelik begin bibber. Hy kom langs haar regop, asof hy net vir haar gewag het. “Dit kom in vlae, wissel van misreën tot deurdringende buie. Ek luister al ’n hele ruk daarna.”
Ika kan eers nie die verskil hoor nie, maar geleidelik dring die onderskeid tog deur. Lourens verduidelik nie, luister net saam met haar na die drup-drup van die afloop op die struike by die ingang. Toe hoor sy ’n veraf fluistering, asof oerjagters onder in die valleie hul prooi gewaar, nog later die dowwe voetestamp van die dans om die feesvuur, toe weer die vrolike gemurmel van die vroue om die kospotte. Dis geheimsinnig en geheel en al deel van die berg, hierdie fluisteringe en eggo’s, soos die verhaal van die pieke en valleie wat in dans en sang om kampvure oorvertel is.
En net daar besef sy dat sy tuis voel. Geheel en al. Waar is die geëmansipeerde vrou nou? Die een wat ’n eie loopbaan so begeer dat sy aan hierdie kompetisie kom deelneem het om ’n miljoen dollar te probeer losslaan?
Sy herken haar nuwe self byna nie. Waar is die vrou wat mense met ’n fyn aanvoeling leer opsom het? Wat met aangeleerde, gesofistikeerde tegnieke vir daardie mense beeld- en leefruimtes skep wat inpas by hul moderne wêreld? Wat het geword van haar wêreldwyse selfversekering wat haar stewig op haar voete gehou het, selfs toe ’n oënskynlik ernstige verhouding koers verloor en gestrand het?
Blykbaar het sy haarself nooit geken nie. Hoe kan sy haar nou voordoen as iemand wat ánder kan lees?
Een na die ander word die res van die groep wakker. Die ontevrede gekibbel, die krapperige frustrasie terwyl hulle wag vir die reën om op te klaar bring haar met ’n slag terug na die werklikheid.
“Ek dink ons moet so gou moontlik van die hoogtes af kom tot onder in die vallei en kontak soek met die buitewêreld.” Lourens staan voor by die oop kant van die holkrans en tuur met nougetrekte oë oor die mistroostigheid buite. “Laas nag se koue was niks. Ons kos is min en hier is erger koue, waarskynlik sneeu, op pad. Hierdie oop holkrans gaan feitlik geen beskutting gee as die wind weer opsteek en sneeu hier indryf nie.”
“Nonsens. Ons kan mos self voel dat die temperatuur die afgelope ruk begin klim het,” antwoord Victor.
“Juis,” kom die kriptiese antwoord sonder verdere verduideliking.
“En jy is mos daar om te jag en vir vleiskos te sorg,” vlei Deirdre hom, maar haar stem is skerper as gewoonlik.
“Dis nie die jagter wat gaan oorleef as dit sneeu nie, maar die een wat sy verstand gebruik. Oorlewing beteken om betyds om te draai as jy weet die natuur gaan teen jou wees. Dis dom om teen die elemente te baklei.”
Niemand reageer daarop nie. In antwoord sprei Bald die kaart op die grond oop met ’n verskonende kyk in Lourens se rigting. Lourens haal sy skouers filosofies op. Daar word gekoukus of hulle dit kan waag om die redelik droë holkrans vir die onweer buite te verruil. Die kaart wys dat hul roete vorentoe al op die rand van die plato loop tot by die plek waar hulle moet af na die laaste bymekaarkomplek. Maar die skets wys geen grotte, hutte of enige skuilings nie. Daar is net kontoere wat hulle ’n idee gee van die helling, niks meer nie. Hulle sal self vir die nagte onderdak moet kry, soos hulle nog heelpad gedoen het.
“As ons ’n normale staptempo volhou, behoort ons oormôre by die beheerpunt te kom,” bereken Bald.
“Ek sien ons moet wel teen die krans af, maar as ons hier afklim, beland ons in die verkeerde vallei.” Victor druk met sy vinger op die roete vorentoe en op Lourens se voorgestelde veranderings. “Ek gaan dit nie doen nie. Ons het te ver gevorder, te veel deurgemaak om nou bang te word. Julle kan maak soos julle wil.”
“Ons kan nie die groep verdeel nie,” keer Bald dadelik. “As ons nie by mekaar bly nie, het ons nie ’n kans nie. Wat is die ander moontlikhede?”
“Ons kan stap tot by die herdershut wat ons gister in die verte gesien het en daar wag vir die reën om op te klaar. As dit dan sneeu, is ons ten minste op relatief gelyke grond. Dis ook van daar af afdraande tot by daardie kraal onder in die vallei aan die Lesotho-kant.”
“O nee! Dis agtertoe,” besluit Deirdre. “As ons dan in die reën moet uit, kan ons netsowel die roete volg en hoop dat dit vinnig ooptrek.”
“Hierdie weer gaan slegter word voor dit beter word,” hou Lourens vol. Dis ’n eggo van wat hy vroeër in die kompetisie gesê het, en Ika ril bygelowig.
“As ons teruggaan, kan ons regtig ons kans om te wen finaal groet,” voorspel Deirdre dramaties.
“Nie noodwendig nie. Hierdie onweer hou die ander waarskynlik ook op. As ons dan nie afgaan om beskutting by ’n hotel of gastehuis te gaan soek nie, dink ek steeds dit sal beter wees om by ’n veiliger basis te kom, al beteken dit dan ’n paar meter terug. Al is die herdershut vervalle, het dit ten minste digter mure, ’n redelike dak, ’n kleiner deuropening wat ons makliker met ’n grondseil kan toespan. As dit begin sneeu …”
“Wie sê dit gaan sneeu? Raak tog realisties en hou op spoke opjaag. Dis September, man!” vererg Victor hom.
“Daardie wolke …”
“Waar het jy jou besondere insig gekry? Bly jy miskien hier iewers in die berge?”
Ika is verstom dat hy so gou vergeet dat Lourens nog elke keer reg was met sy voorspellings. Maar voor sy iets kan sê, trek Bald haar aandag en hy skud sy kop stadig.
Die spiere in Lourens se kakebeen trek styf. Sy oë word kliphard en sy weet hy het nie haar verdediging nodig nie. Ika vrees dat hy Victor gaan byloop, maar toe ontspan hy.
“Ek het die voortekens van sneeu al genoeg gesien om ’n goeie raaiskoot te kan waag, maar soos jy sê, ek kan nie doodseker wees nie …”
“Daar het jy dit. Deirdre is reg: die herdershut is ’n tree agtertoe. As ek dan in die onweer moet uit, stap ek liewer aan na die wenkant toe. As jy wil teruggaan, kan jy dit gerus doen,” val Victor Lourens in die rede.
Al sal Lourens dan alleen wees, sal hy ook oorleef. Dis meer as wat Ika van húlle klompie kan sê as hulle sonder hom moet regkom. Sy wag asemloos vir sy antwoord.
Lourens reageer nie en dit ontlont die klein oorlog. So vinnig soos dit opgebou het, so vinnig verdwyn dit. Dis Victor, eerder as Lourens, wat die tekens daarvan oorhou aan die ontevrede trek om sy mond. Soos ’n bedorwe kind wat nie dadelik sy sin gekry het nie, dink Ika verwonderd.
Sy onthou beklemd hoe selfversekerd sy elke lid van die groep daardie eerste dag opgesom het.
Deirdre het vir haar gelyk soos ’n vrou wat enige fisieke keuringsproses maklik sal slaag. En sy sou miskien ook, maar blykbaar begin die druk krake in haar gemoedstoestand maak. Dat haar negatiewe emosies besig is om haar fisieke krag te tap word al hoe duideliker.
Victor en sy karate-katas was na haar mening effens chauvinisties, pynlik mededingend, maar inherent skadeloos. Nou begin sy wonder of hy nie met sy dwarstrekkery die heel meeste skade gaan aanrig nie.
Bald is die enigste een oor wie sy meestal reg was. Hy is die gelykmatige een, die vredemaker, steeds die een by wie sy die gemaklikste is – al is Lourens die een wat haar hart vinniger laat klop.
Oor Lourens was sy heeltemal verkeerd. Die hý wat hier op die berg op die voorgrond getree het, is allesbehalwe ’n gepamperlangde jappie. Hy het die gesofistikeerde man soos ’n jas uitgetrek, die oënskynlik sorgelose een wat net omgee vir sy eie plesier heeltemal afgekud. Miskien verskerp sy “aanval” juis wanneer gevaar nie afgeskud kan word nie, maar aan die grense van ’n mens se bewussyn hang. Dis asof hy juis dan wil seker maak dat hy alles uit die lewe – ook uit die situasie en die prooi – haal voor dit te laat is.
Hier in die berge is dit inherent deel van hom as man, nie van hom as stadsmens nie. Hy is so tuis in die veld, in moeilike omstandighede met uitdagings, asof hy daarvoor gebore is. Hoe moeiliker dinge raak hoe makliker hanteer hy dit. En hoe vaardiger is sy hantering van die mense wat die situasie en leefruimte met hom deel, of dit nou die mans óf die vroue is.
Sy is weer eens oorweldigend bewus daarvan dat hy heeltemal in sy element is.
As sy haar so misreken het met die lede van haar eie groep, was sy bepaald verkeerd oor baie ander dinge ook. Sy wonder skielik hoeveel van Victor se ontevredenheid toegeskryf kan word aan die gemak waarmee Lourens die roete en elke teëspoed kafdraf. Dan bedink sy haar: Victor is tog ’n volwasse man van diep in die twintig.
Die ander het intussen besluit om demokraties te wees. Deirdre en Victor wil vorentoe, die ander twee wil terug. Dit gee Ika die beslissende stem. Sy huiwer. As Bald die lyfwag is, word sy besluit dalk beïnvloed deur wat vir Ryna die beste sal wees. Hy moet sorg dat sy veilig by die huis kom. Dan is dit eintlik haar plig as Ryna se plaasvervanger om die skaal anderkant toe te laat kantel.
“Hulle is reg, julle twee,” praat sy verskonend met Bald en probeer Lourens se skielik uitdrukkinglose gesig miskyk. “Eerder ’n tree vorentoe as een terug. Ek dink buitendien die roete is so uitgelê dat daar minstens een skuiling vir elke normale loopdag is, dis wat ons tot dusver gekry het. En Des-hulle weet tog wat ons besluit het en waar ons op die oomblik is, reg? Hulle het helikopters wat almal van die berg af kan oppik as die weer regtig ’n krisis raak.”
Lourens lyk ’n oomblik asof hy wil kapsie maak. Deirdre skuif selfbewus haar mikrofoon, waarvan sy blykbaar vergeet het, reg. Dit lyk selfs of Victor skielik wonder wat hy alles in die hitte van die oomblik kwytgeraak het.
“Nou ja, laat ons dan aanskuif. Hoe vinniger ons by ’n volgende skuilplek kom hoe beter.”
Die vinnige oorgawe laat Ika skielik twyfel of sy die regte ding gedoen het. Wat regtig vorentoe lê, weet niemand nie. Maar die Berg is tog bekend vir sy holkranse en Sangrotte, en as dit nie anders kan nie, is daar oral rotsskeure. Iewers sal hulle wel kan skuil, troos sy haar.
Toe hulle kort daarna pad vat, stap Ika kop omlaag om die fyn reën uit haar oë te hou. Al het Lourens niks gesê nie, al tree hy doodgewoon op, is die atmosfeer vir haar voelbaar anders. Miskien verbeel sy haar, bestaan die verskil net in haar kop omdat sy skuldig voel, maar dis of Lourens afwesig is. Nie omdat hy, soos Victor, dikmond is nie, eerder asof sy gedagtes besig is met iets heeltemal anders as wat sy lyf besig is om te doen.
Asof hy nie regtig meer deel van die groep is nie.
Maar alles wat sy op die kruin raaksien, herinner haar aan hom en wat hy haar in die loop van net ’n paar dae baie terloops geleer het – vars spore van kleinwild in die klam grond tussen rotse: die kussinkies van ’n dassie, die skaars, ronde hoefspoortjies van ’n klipspringer. Yskristalle aan graspolle waar die vorige dag se reën oornag gevries het – ovaalvormige traandruppels, ronde pêreljies, langwerpige ysnaalde. Laaggroeiende bergstruike: blinkblaar-wag-’n-bietjie, noem-noem, rosyntjiebos. Party met ysdruppels, ander met droë vruggies wat ná die vorige reënseisoen oorleef het.
Lourens pluk almal in die verbygaan leeg, tel so ver hy gaan droë takke op. Sy kop hou nooit op om oorlewing te dink nie.
Toe sien sy die sewejaartjies: in klipskeure, tussen graspolle, onder lae bossies, asof niks hul groei kan keer nie. Geel, liggroen, pienk, wit, pers, familie van die stringetjie wat nou in ’n sysakkie van haar rugsak toegerits lê. Haar hart skop. Daar is niks, heeltemal niks tussen haar en Lourens nie. Tog, dit voel of sy die bietjie wat daar wel was, met een haal weggevee het. Dit sal glad nie kans kry om te groei nie.
Sy sien die eerste dwarrelende vlokkies vir wit veertjies aan. Een land op ’n pers sewejaartjie, verdwyn byna dadelik. Eers toe die derde een smelt, besef sy wat dit is. Sy kyk op, sien die opvolgers uit die grys lug neerkom. Niemand maak daaroor ’n opmerking nie, asof almal hoop dat die fyn vlokkies gaan aanhou smelt, gaan ophou val, gaan verdwyn.
Lourens, wat weer voor stap, rek sonder woorde sy treë. Niemand protesteer nie, haal net alles uit om by te bly, asof hulle woordeloos om verskoning vra.
Maar die sneeu val vinniger en digter, tot ’n wit tapyt onder hul voete begin kraak. Dit stel lokvalle wat jou stewel onder jou laat uitgly, gooi ’n verwarrende tjalie oor ’n klipskeur sodat ’n mens met die skielike diep trap vooroor val. En nog stap Lourens vinniger.
Bald help waar hy kan. Ika kla nie, maar haar hart klop benoud omdat Lourens steeds nie ’n woord sê nie. Het hy genoeg van hulle gehad? Gaan hy hulle eenvoudig afskud en sy eie pad na veiligheid volg? Hy is die enigste een wat tot dusver vleis en veldkos voorsien het, die enigste een wat hulle in die sneeu kan help oorleef, dit glo sy vas. Maar gee hy ná vanoggend genoeg om om te bly?
Dan troos sy haar: as hy hulle daar wou los, kon hy dit lankal gedoen het. Met sy klimvermoë kon hy al in die onderste vallei gewees het, waarskynlik al by een van die berghutte of vakansielodges voor ’n warm kaggelvuur sit en ontspan het.
Die eerste windvlaag laat ’n paar vlokkies van die grond af opwarrel, ’n beeldskone, wit tregter. Maar binne minute verander dit van ’n speelse warrelwind na ’n volskaalse sneeustorm.
Hulle word in ’n oogwenk toegevou in ’n spierwit, yskoue winterkombers, baie digter as die eerste dag se sagte mis. Sy is oneindig verlig toe Lourens, soos daardie vorige keer, skielik uit die wit gordyn voor haar staan.
Hierdie keer is die ander gou by, is tou dadelik byderhand, weet elkeen wat om te doen. Sonder dat hy ’n woord hoef te sê word die lengtes haastig geknoop, aangegee, val hulle in die bekende volgorde agter hom in.
Dis verskriklik koud, kouer as wat Ika nog ooit in haar lewe gekry het. Die wind gryp haar asem, druk dit terug in haar keel, steek yskoue vingers tot binne-in haar longe. Dit dwing by some, op nate, by die kleinste opening in klere in, vee oor vel en koel af so ver dit gaan.
Baie gou kan sy nie meer haar voete voel nie, selfs nie die blase wat ’n rukkie gelede weer begin brand het nie. Selfs in die handskoene is haar vingerpunte dom en gevoelloos. Haar bewegings raak rukkerig, haar ewewig dreig om haar in die steek te laat. Sy probeer hard om haar treë te koördineer, maar dis asof daar ’n kortsluiting is in die bedrading tussen voet en brein, tussen vinger en senuwee.
Dit duur ’n rukkie voor sy agterkom dat sy haar vashou op die tou verloor het. Net nog ’n fiasko in ’n reeds rampspoedige dag, besluit sy. Sy gaan staan, is vaagweg verbaas dat sy heen en weer slinger soos iemand wat beheer verloor het. Sy is te uitgeput om te dink, om plan te probeer maak.
Hoe lank sy daar alleen gestaan het met net die huilende wind as geselskap, weet sy nie. ’n Sekonde? ’n Ewigheid? Toe vat ’n hand haar stewig om die pols vas.
“Kom, ek het vir ons skuiling gekry.”
Sy stem is al wat nog in haar leefwêreld warm is, al klink dit asof hy op sy tande kners. Sy weet nie watter begeerte op daardie oomblik by haar die sterkste is nie: om met haar vuiste teen sy ribbes te timmer omdat hy haar so lank daar gelos het, of om haar arms om hom te gooi omdat hy haar wel kom haal het.
Hy buk, sy gesig digby hare. Sy gesig is ernstig, die strak lyne langs sy mond selfs onder die swart baard sigbaar. Toe los hy haar pols en sit sy hande weerskante van haar gesig.
“Het jy gedink ek sal jou net so in wind en weer los, nooi?” Sy stem is speels, maar daar is niks pret in die donker oë nie. Selfs deur sy handskoene kan sy die hitte van sy handpalms teen haar yskoue wange voel. “Jy ken my nog maar sleg, weet jy?”
Sy besef eers dat trane oor haar wange loop toe hulle warm spore na haar neklyn trap. Hy beweeg sy duime, vryf die nattigheid met sy handskoene weg. Toe sug hy en trek haar tot styf teen sy ribbes.
“Hoe sal ek nou so iets kan doen, h’m?” dreun dit onder haar oor. Sy is nie seker of hy met haar praat of met homself nie, maar sy gee nie om nie. Hy is hier en dis al wat saak maak.
“Kom, ons moet uit hierdie wind kom.” Sy beweeg steeds nie. Hy hou haar ’n entjie van hom weg, soek iets in haar gesig. Die spiere werk in sy kakebeen voor hy weer praat. “Ek sal jou baie graag wil dra, maar dan moet jy eers jou rugsak afhaal en ek weet nie of ek die ding weer in hierdie storm sal kry nie. Kan jy loop as ek jou help?”
Sy knik. Natuurlik kan sy loop, veral noudat sy weet sy is veilig. Maar dis verbasend moeilik om haarself regop te hou, om een voet voor die ander neer te sit sonder om te struikel. Sy konsentreer hard, is dankbaar vir sy arm wat haar stut, sy hand wat elke misstap voorsien en keer. Dit word ’n anker waaraan sy desperaat vashou.
Nie eens die skuiling waarheen hy haar lei, is regtig warm nie. Tog kan Ika die verskil voel die oomblik toe sy uit die wind is.
Die ander sit reeds daar. Dis ’n rotsskeur, sien sy. Een wat lyk of dit iewers in die oertyd tussen twee reuse rotse oopgeruk is. Die bokant is deur los klippe toegeval, die ingang weggesteek agter plat struike wat soos wit spoke buite waghou. Die wind het reeds hul spore by die smal spleetingang weggevee, stapel sneeu op teen die gras en klip by die bek, op die struike weerskante.
Lourens sou nie haar rugsak gekry het as hy daarvoor moes teruggaan nie. Hoe hy haar opgespoor het, sal net hy en die Voorsienigheid weet.
Sy begin onkeerbaar bibber toe sy op die klam blarevloer langs Bald neersak. Almal sit dig teen mekaar, met bene ongemaklik opgetrek, rug teen een rotswand, tone teen die oorkant gestut. Lourens sit hulle twee se rugsakke by die ander langs die ingang neer voor hy tussen haar en die rugsakke gaan sit. Hy sprei die grondseil oor die sakke, haal toe iets blinks uit ’n sysakkie van sy rugsak. Die dun foelielaag drapeer hy oor hul koppe en skouers.
“Space blanket! Hoekom het jy dit nie gisteraand al uitgehaal nie?”
“Dit was nog nie nodig nie.”
Kort en klaar. Maar dit vertel Ika duideliker as enigiets dat hy dink die situasie is ernstig. Dit laat haar moed tot in haar stewels sak waar dit saam met haar bevrore tone yskoud word. Hy kombers hulle toe met meer as die oorlewingskombers. Hy deel sy voorsorg en kennis, al kon hy dit en die ruimtekombers vir homself gehou het.
“Hou die ruimtekombers vir eers oor julle koppe tot die lug hier binne warmer is,” kry Bald ook sy asem terug. “Ons kan nie hier vuur maak nie.”
Daar kom tog ’n oomblik dat elke asemteug nie meer ’n wasemwolk onder die silwerige voue maak nie. Ika se gesig begin terselfdertyd prikkel en steek. Sy lig haar hande om haar wange te vryf en hoop dat gevoel vinniger daarheen sal terugkom.
“Moenie,” keer Lourens en vat haar hande. “Moenie die boedsomloop aanjaag nie, anders sprei daardie koue net na die res van jou liggaam.” Hy hou haar vingers teen sy lippe tot sy die warm asem dwarsdeur haar handskoene kan voel. Daarna druk hy sy warm handpalms teen haar wange. Al is daar niks sensueels in sy stem, geen verskuilde boodskap in sy nabyheid nie, gloei haar hele liggaam skielik.
Alles wat hy doen, is doelgerig en sonder bybedoeling, maar haar bevrore lyf en hart reageer onwillekeurig, asof hy dit spesiaal vir haar uitdeel, dink sy wrang. Nou is nog net haar tone koud, maar sy kan hulle ten minste weer voel. En met elke vesel in haar lyf, koud of nie, is sy bewus van die man hier langs haar.
Dieselfde geld hom blykbaar nie. Toe die wind buite effens bedaar, kom hy op sy voete.
“Bald, kom ons gaan kyk of hier nie iewers ’n groter skuiling is nie. Ons moet vuur maak en iets warms in ons liggame kry.”
Toe hulle uit is, voel dit dadelik vir Ika kouer in hul klein skuilplekkie. Twee is beter as een, herinner sy haarself. As hulle wil oorleef terwyl hulle hier op die berg vasgesneeu is, moet twee op ’n slag uitgaan, moet elkeen sy deel doen.
Dit voel na ’n leeftyd voor sy hul stemme weer buite hoor.
Bald lei hulle na die groter grot waar hulle vasgekeer sit terwyl die sneeu drie dae lank sonder onderbreking val. Yskristalle hang naderhand soos ’n fyn kantgordyn aan die voorste opening waar die water se afloop of die kondensasie uit die grot vries voor dit grond kan raak. Soms gaan die wind lê, meestal loei dit om die rotspunte wat voor hul skuilplek regop staan. Maar altyddeur val die wit vlokkies uit die swartgrys hemel.
Dis moeilik om ’n vuur in die nuwe skuiling aan die gang te hou, want soos ’n onversadigbare monster vreet dit brandgoed. Dit word ’n voltydse taak om die dier met brandhout te voer. Hout is skaars en onsigbaar onder die dik sneeukombers, papnat as hulle dit wel in die hande kry. Alles wat kan brand, word aangedra: takkies, blare, droë bees- en bokmis, selfs sooie wat dig deurvleg is met gras- en struikwortels.
Lourens en Bald weier dat Ika en Deirdre in die vallende sneeu uitgaan om brandgoed te help soek, selfs saam met een van die mans.
“Hoekom het hulle ons nog nie hier kom haal nie?” wil Deirdre vroeg die derde oggend weet. “Gaan hulle wag tot ons heeltemal gevries en onkapabel is?”
Moedeloosheid slaan in haar stem deur. Bald en Victor het pas by die opening gebuk met ’n skamele oes vir die vuur wat net-net rooi gloei.
“Nee wat, dis nog nie so erg nie.”
“Wat bedoel jy, nie erg nie, Lourens? Al wat ons het om te eet is erg verdunde sop, allerhande bessie- en blaargoed wat jy aandra en onnoembare kruipende goed wat jy wie weet waar uitgrawe. Des-hulle móét weet waar ons is. Bald se beskrywing van hierdie grot en hoe dit hier buite lyk, was duidelik genoeg en hulle weet mos waarlangs ons roete geloop het. Die klein afwyking tot by die grot behoort hulle nie so van stryk te bring nie.”
“Al weet hulle waar ons is, al weet hulle ook nou dat jy wil tou opgooi, kan helikopters nie in hierdie weer opstyg nie, Deirdre. Hulle moet wag tot dit opklaar …”
“Wat van ’n soekgeselskap op die grond? Ek weet hulle het reddingspanne hier in die berge. Hoekom soek hulle ons nog nie te voet nie?”
“Gee kans! Dis ’n oorlewingskompetisie. Hoe weet hulle ons wil gered word? Ons het nog nie hulp gevra nie. En miskien kry die span wat vasbyt tot die einde van die sneeustorm, die groot spanprys.”
Nie eens dié moontlikheid is genoeg om Deirdre te troos nie.
“Wel, ná hierdie bespreking weet hulle ek wil nóú hier gehaal word!”
“Kan een van julle miskien onthou wanneer laas ons wel die helikopter gehoor het?” besef Ika skielik dat die lug bokant hul koppe besonder stil is. Hulle hoor die helikopters glad nie so dikwels as wat sy gemeen het hulle sou nie, maar nou is dit regtig doodstil. Sy was so vasgevang in haar eie gedagtewêreld dat sy eerder dankbaar as bekommerd was oor die vredigheid.
“Nie sedert dit begin sneeu het nie,” antwoord Bald dadelik. Die frons op sy gesig weerspieël haar onrus.
“En voor die sneeu het dit gereën, onthou,” herinner Victor hulle.
“Dit het eers oopgetrek,” antwoord Deirdre, nou byna histeries. “Is ons ooit nog op die regte roete? Ons het miskien so ver afgedwaal dat hulle ons verloor het.”
Toe sy boonop net daarna agterkom dat haar mikrofoon se batterye pap is, is dit een te veel. Almal gaan ongemerk hul mikrofone na. Almal s’n is pap. Ika wonder of die ekstra koue daarvoor verantwoordelik is, en of die organiseerders hulle misreken het met hoe lank die batterye sal hou. Haar eie angs hou sy stewig in bedwang, maar dit kos paai en pamperlang en flankeer van Lourens voor Deirdre uiteindelik kalmer is.
“Kom julle, erken dit maar: dinge raak nou eers interessant,” probeer Bald ook help. “Ons het beskutting, ons het ’n vuur, al is dit nie ’n baie grote nie. Ons het nog elke dag iets gehad om te eet. Ons het mekaar. Dink net daaraan: waarskynlik maak hierdie terugslag ons die werklike voorlopers, want nou eers gaan dit regtig om oorlewing. Al wat ons moet doen, is om die beste hiervan te maak.”
Victor lyk asof hy iets suurs daarop wil sê, maar hy bedink hom toe Lourens hom ’n kwaai kyk gee, asof hy hom waarsku om nie al hul harde werk ongedaan te maak nie.
“Aandete is ’n spesiale, eksotiese gereg,” kondig Bald aan toe Lourens laatmiddag die pan oor die kole trek. Toe hy reuse-, swart miere uit ’n sakkie daarin uitskud en begin rooster, snak Deirdre na asem.
“O nee, hier sit ek my voet neer! Ek sal dit nie eet nie!” besluit sy.
’n Flessie sjerrie word ongeërg uit Lourens se noodvoorraad gehaal en ’n skeutjie word by die brousel geroer, asof sy nie ’n woord gesê het nie. Die geur wat opstyg, is glad nie onaardig nie, besluit Ika. Lourens skep die mengsel met groot fanfare in die bekers wat langs die vuur gereed staan.
“Ek dog jy is so wêreldwys,” treiter hy. “Het jy nie geweet dis die jongste gier in Hollywood nie? Geroosterde peri-peri-knypermiere, spesiaal uit die Suid-Amerikaanse reënwoude ingevoer. ’n Mens kry dit by elke geselligheid, in enige voorste restaurant. Die verskaffers kan nie bybly om hulle te voorsien nie. Dis glo ’n eksotiese aphrodisiac. Proe net ’n bietjie, die Suid-Afrikaanse variasie hoef glad nie terug te staan nie.”
Hy leun oor na haar toe, ’n bietjie daarvan op die voorpunt van sy lepel. Sy geflikflooi help tog om Deirdre sover te kry om te eet.
“Hoekom doen jy dit?” wil Ika gedemp by hom weet toe hy oorkant haar kom sit om sy porsie te eet, asof dit smullekker is.
“Wat?” wil hy verbaas weet.
“Hoekom doen jy nog moeite om vir ons kos te probeer kry? Ons het onssélf in hierdie onmoontlike situasie beland omdat ons nie na jou geluister het nie. Dit kan buitendien nie veel langer aanhou sneeu nie … ons is tog in Suid-Afrika en dis al lente. Dit behoort nou enige oomblik te begin ooptrek. Des-hulle sal dan vir ons op die uitkyk wees, as hulle nie reeds begin soek het nie. Intussen sal ons sekerlik nie doodgaan van die honger nie. Hoekom sorg jy nog vir ons?”
“Miskien sal ons nie van honger doodgaan nie, maar van blootstelling wel. Dit kan ophou sneeu, ja, selfs warmer word. Maar blootstelling het nie net te doen met koue nie,” verduidelik hy met ’n onderlangse kyk na Deirdre en Victor. “Uitputting kan saam met ’n gebrek aan kos in slegte weer net soveel skade doen as die sneeu en koue. As jy jou natuurlik reeds oorgegee het aan jou lot, is jou kanse nul,” waarsku hy met ’n onderlangse knik in Deirdre se rigting.
Al sê hy dit nie, weet sy ook dat ’n soekgeselskap hulle nie in draagbare bergaf kan dra nie – nie almal van hulle nie. Hulle sal op eie houtjie moet af as die helikopter hulle nie in die slegte weer kan kom oppik nie.
Skuldgevoel omdat sy medeverantwoordelik sal wees daarvoor dat volslae vreemdelinge hul lewe moet waag om hulle te kom soek, druk skielik swaar op haar gemoed.



Sewe
Hulle hoor die helikopters daardie middag toe die wolke bokant hul grot effens ligter word. Al breek die son nie deur nie, al kan hulle nie die helikopters sien nie, is dit genoeg om die gemoedere te lawe, om nuwe energie in trae lywe te laat roer.
“Pak met klippe ’n groot SOS in die sneeu hier bo op die plato,” stel Deirdre voor. “As die wolke wegtrek, al is dit net vir ’n kort rukkie, dan weet hulle ten minste waar om na ons te begin soek. Toe, waarvoor wag julle nog?”
Ika wil nog vra of so iets ooit in die swak lig gesien sal word, maar bedink haar. Dis ten minste ’n positiewe voorstel, en Lourens en Bald protesteer nie.
“Terwyl hulle daarmee besig is, kan ons brandhout gaan soek,” stel sy voor.
“Hoekom? Dit gaan nou enige oomblik ooptrek, dan sal die helikopters die SOS sien en ons kom haal,” maak Deirdre beswaar.
“Enigiets kan verkeerd loop. Miskien het een van die ander groepe groter probleme,” verduidelik sy haastig. “Miskien is iemand beseer, of het siek geword. Of miskien trek dit eenvoudig weer toe voor almal opgepik is.”
“Ag nee, ek glo nie so iets sal nou meer gebeur nie. Dit hou nooit hier in Suid-Afrika so lank aan met sneeu nie, veral nie so laat in die jaar nie,” troos Victor haastig toe hy sien hoe opstand op Deirdre se gesig begin blom. “Wag jy hier tot ek en Ika terugkom, dan kan jy vir Bald-hulle sê waar ons is.”
“Goed, ek hou dan maar die vuur aan die gang met die brandhout wat hier is,” bied sy floutjies aan.
“Ons gaan in die rigting van daardie rotstand brandhout soek. Dis nogal vreemd dat Bald en Lourens ons nog nie daar laat soek het nie.”
Ika kan baie gou verstaan hoekom hulle daardie deel tot dusver vermy het. Die sneeu lê besonder dik sodat sy feitlik dadelik tot by haar knieë wegsak. Dis verbasend moeilik om deur die sagte sneeu te worstel. Haar langbroek is in ’n japtrap klam en yskoud teen haar vel.
Onder die sprokiesagtige, wit laag is die grond ekstra ongelyk, met groot en klein klippe wat net wag om ’n mens te pootjie.
“Ek het niks vir Deirdre gesê nie, maar ons het daardie eerste dag al ’n SOS uitgepak. Sy voel dalk beter as sy ook iets kan bydra, al is dit net om ’n voorstel te maak,” lig Victor haar in.
Dis die eerste vaagweg simpatieke opmerking wat hy maak. Dit val Ika op dat selfs dit ’n chauvinistiese ondertoon het, asof hy glo dat die vroue gepaai moet word. Hy sukkel vooruit, maar sy kan sien dat hy ook met moeite deur die sneeu worstel. Dis seker net sy hardkoppige streep wat hom teen die skuinste laat voortploeter. Om nou om te draai sal beteken dat hy moet erken die ander was reg om nie ’n enkel- of beenbreuk op hierdie deel te waag nie, besluit sy.
Die sneeu is plek-plek so diep dat sy tot by haar heupe wegsak. Dan is dele weer styf gekompakteer sodat sy bo-op kan stap, wat hol weerklink wanneer sy daarop trap. Sy is binne ’n paar minute tot die dood toe moeg van die ongelyk stappery.
Op die agtergrond dreun ’n helikopter en laat haar besef dat dit glad nie doodsake is as hulle nie hout kry nie. Daar is mense wat na hulle soek. Net ’n uur of twee dan is hulle van hierdie berg af, soos Deirdre almal so hard probeer oortuig het. By ’n rotsskeur, waar struike aan die bokant onder die sneeu uitbeur, buk sy af en voel onder die sneeu rond vir takkies.
Haar handskoene maak haar hande dom sodat sy meer klippe as brandhout optel. Sy trek hulle ongeduldig van haar vingers af en hang hulle oor die droë takke sodat die voerings terselfdertyd effens winddroog kan word. Sy buk weer af en soek met koue vingers verder.
“Waar is jy?” roep Victor. Sy kom regop. “Het jy die helikopter gesien?”
“Nee! Waar?”
“Die wolke het net ’n oomblik hier reg bokant ons koppe oopgemaak – net toe die chopper oorvlieg. Ek hoop Bald-hulle het klaar die sneeu van die SOS afgevee. Miskien het die soekspan dit gesien. Ons moet dadelik teruggaan, want hulle sal vir daardie kol mik as hulle wil land.”
“Is jy seker hulle sou dit kon sien? Hulle moes baie hoog gevlieg het, die dreuning was so sag dat ek dit nie eens gehoor het nie.”
Maar hy luister nie na haar nie en begin met lang treë afstand tussen hulle sit in die rigting waarvandaan hulle gekom het. Die wind lig die sagte sneeu van die wit oppervlak op en dwarrel dit om sy verdwynende figuur. Haar handskoene is nie meer waar sy hulle gehang het nie en sy buk af om daarna te soek. Haar hande is yskoud en die vingerpunte voel dik en dood.
“Haai, wag vir my!”
Maar toe sy opkyk, is Victor skoonveld. Sy is nog nie bekommerd nie. Dit sal maklik wees om sy sleepspoor te volg.
Sy buk weer af, voel onder die sneeu rond, maar die handskoene is net so weg soos Victor.
Sy gee moed op en begin Victor se spoor deur die diep sneeu volg. Die wind waai sterker, lig die sneeu hoër. Dit versag die buitelyne wat wel sigbaar is. Sy gaan staan weer, al sny die wind tot op haar vel. Die hele wêreld is ’n sprokie. As dit nie vir die wind was nie, sou sy die stilte kon hoor, sy is seker daarvan.
Die helikopter se skroefslag dreun meteens knalhelder, asof dit onverwags om ’n hoek gekom het en besonder laag vlieg. Dis onbegryplik dat sy dit steeds nie kan sien nie. Sy kan die diep dreuning dan selfs deur die sole van haar stapstewels voel. Die reddingspan moes sekerlik hul sein gesien het en is daarheen op pad.
Sy kyk op, soek die swart skaduwee in die lug bokant haar. Maar die wolkbank is dig, hou die redders onsigbaar.
Sy begin hardloop, maar dis moeilik. Sy kan glad nie reguit hardloop of regop bly nie. Sodra sy een voet oplig, wil die sneeu dit onder haar uitvee. Wanneer die voet weer die aarde raak, is die sneeu gans te onstabiel om haar te ondersteun. Dit voel behoorlik asof die hele berg in beroering is.
Toe besef sy dis presies wat aangaan. Terselfdertyd weet sy hoekom Lourens-hulle nooit teen hierdie hang hout gesoek het nie: die helling is hier baie skuins, die sneeu is onstabiel. Teen sulke hange gly die lading sneeu sonder veel aanmoediging af – en die dreuning van die helikopter was aanmoediging genoeg.
Die sneeu om haar beweeg vinniger. Sy trap op ’n los klip, voel hoe ’n skerp pyn deur haar enkel skiet. Toe sy val, sak sy diep in die sagte sneeu weg. Onder haar kaal handpalms steek los gruis. Groter klippe rol oor haar hande. Moet sy saam met die sneeu beweeg, bo probeer bly sodat sy nie versmoor nie?
Maar sy soek paniekerig vashouplek. Sy probeer haar vingers in die klam grond ingrawe, maar dis kliphard. Gevries, heel moontlik. Haar vingerpunte is morsdood, sy kan nie voel of haar naels losskeur of net bolangs oor die grond gly nie.
Terwyl sy toe oë rondsoek na vastigheid, besef sy: hierdie hang was nog altyd onstabiel, dis hoekom daar soveel los gruis en klip onder die sneeu weggesteek lê.
Alles gebeur in stadige aksie, so voel dit vir haar. Hoe vinnig die sneeu teen die hang afgly, kan sy nie raai nie. Die helling kan nie meer as dertig grade wees nie, of is dit? Hoe steiler die helling hoe vinniger sal die sneeu en klip daar afstort, dis tog net logies.
Maar as dit regtig so steil was, sou die sneeu nie daar vasgeskop en opgebou het nie, vertel een deel van haar verstand haar. By ’n steiler hang gly die sneeu gouer af, sou dit nie so hoog opgebou het dat die geringste lawaai dit in beweging kon bring nie.
Die aarde onder haar hou tog uiteindelik op beweeg. Daar is sneeu in haar neus, water in haar mond en longe toe sy na asem snak. Sy stik, baklei haar arms uit die sneeu los, vee met vingers wat nie kan voel nie oor haar neus en mond, druk die stywe sneeulaag voor haar gesig weg en maak haar oë oop.
Dis nie donker nie. Verligting spoel deur haar. Dis ’n reuse-, wit kokon waarin sy vasgespin is, een wat lig laat deurkom. En as lig kan deurkom, is daar tog ’n kans dat suurstof sal deurkom – of is dit in die ruimte tussen die nuwe lae sneeu vasgevang?
Sy dwing een arm met al haar krag boontoe. Miskien is sy nie so diep toegeval nie, kan sy deur die oppervlak boontoe breek en vir Lourens-hulle ’n aanduiding gee van waar sy is. Maar die buitewêreld is beslis meer as ’n armlengte bokant haar kop. En sy sit vas, vas, vas.
Die gedagte aan Lourens se woedende oë laat haar harder veg om ’n pad deur die sneeu te probeer baklei, vorentoe, boontoe. Na enige kant toe, solank sy net nie hier bly nie.
Maar dis ook pynlik en soveel uitputtender. Klippe sny haar palms, kneus haar knieë. Toe besef sy die sneeu om haar beweeg weer. Sy hou vreesbevange op spartel, bly muisstil sit. Sy het eenvoudig nie meer krag vir baklei nie, is te bang om weer te roer, om regop te kom, ingeval dit die hele vrag sneeu weer in beweging bring.
Om hier onder die sneeu te wees het een voordeel, troos sy haar. Nou kan die wind ten minste nie meer die koue tot op haar vel dwing nie. Dis byna ’n verligting.
Moet sy ’n groter asemruimte oopdruk? Miskien so opkrul dat daar ’n oop ruimte tussen haar knieë en gesig is?
Toe word ’n groter vrees yskoud in haar wakker: in watter rigting lê die afgrond? En hoe ver is sy daarvandaan? ’n Meter? ’n Handbreedte? Of ’n millimeter? En as sy oorval, hoe hoog is dit van daar tot by die eerste terras van die vallei? Sal die sneeu haar val kussing?
Dan maar liewer doodstil wag eerder as om meters ver tot in die onderste vallei te tuimel. Sy het haar tog voorberei op oorlewing in koue bergomstandighede, het gelees oor allerhande rampe wat ’n mens op ’n berg kan oorkom. Sy het selfs geglimlag oor die onmoontlikheid van party, die onwaarskynlikheid dat so iets hulle sal tref.
Maar nou het dit.
Sy onthou dat daar wel iets oor sneeustortings was: ’n artikel oor sneeurampe in Europese omstandighede, waar ou, diep sneeu teen skerp hellings afstort met noodlottige gevolge. Sy probeer die oorlewingswenke onthou. Moenie energie op onnodige beweging mors nie – jy gaan elke krieseltjie nodig hê om teen die koue te baklei as jy dalk ’n rukkie daar gaan wees. Maar hoe sit ’n mens stil as elke sel in jou liggaam rukkerig aan die bewe is?
In dieselfde artikel het hulle beskryf hoe moeilik dit vir ’n soekspan is om uit die lug te onderskei tussen soliede rots en skaduwee, tussen bewegende figure en stilstaande bome, tussen donker struike waarop sneeu nie vaspak nie en boodskappe wat in klip uitgestippel is. Swart en wit, lig en skaduwee. Oorlewingsklere is nie swart nie, onthou sy bang.
Dis waarskynlik hoekom die helikopter nie die klip-SOS raaksien nie: hoe onderskei ’n mens in swak lig, en van daardie hoogte af, letters tussen al die ander losstaande rotse, donker skeure, struike, skaduwee?
Sy voel hoe paniek in haar begin opbou. En om dit nog verwarrender te maak loop daar waarskynlik van daardie letters af ’n netwerk voetspore na hul grot toe.
Vrae pak dig en haastig in haar kop saam. Hoekom onthou sy juis nou al hierdie inligting wat sy vroeër sekerlik baie beter sou kon gebruik het? Kan dit wees dat sy soos ’n drenkeling allerhande helder terugflitse beleef?
Dit bring haar by nog ’n gedagte wat sy al ’n ruk lank probeer ignoreer: hoekom het hulle haar nog nie kom soek nie? Sy en Victor was tog nie so ver van die grot af nie? Of het Lourens-hulle ver in die teenoorgestelde rigting hout gesoek en moet Victor en Deirdre vir hulle wag?
Maar hulle twee kan mos saam na haar kom soek, al is die ander nog nie terug nie. Dis bitter koud hier in die sneeu.
Kan nie wees nie, betig sy haarself. Eskimo’s bou iglo’s met blokke sneeu. Dis ’n effektiewe isoleermiddel.
Die gedagte laat haar warmer voel. En saam met die hitte kom die lomerigheid. Die vorige aand se min slaap het ’n vreemde tyd uitgesoek om haar in te haal, besluit sy. Sy gaap twee, drie keer ná mekaar. Laat sak haar kop op haar knieë – lig hom weer haastig toe die skerp pyn haar tref.
Maar net soos die koue, verdwyn ook die pyn geleidelik uit haar knieë, uit haar hande, uit haar enkel, totdat sy glad nie meer voel nie. Ook dit is goed so. Nou sal sy onbepaald kan wag tot Lourens haar kry.
Maar miskien is dit beter as hy haar nie kry nie. Daar is heeltemal te veel raaisels, meer opdraandes as waarvoor sy nou krag het. Allerhande onverklaarbare dinge en goed wat sy self nie wil verduidelik nie, ander waarvoor sy liewer nie verklarings wil hê nie.
“Wakker word! Ika, maak oop jou oë, jy kan nie nou slaap nie!”
Die stem kom van ver af, deur ’n hele bol watte, maar sy ken die stem. Dis dieselfde stem wat nou die aand gepraat het van die versteende dinosourusspore hier op die berg. Of was dit draakspore? Dis die blonde reus, die een wat soos ’n beer lyk. ’n Teddiebeer, nie ’n gevaarlike grizzly nie.
Sy probeer die dringende stem uitsny, want dis te veel moeite om haar oë oop te maak. Maar die man weier om stil te bly. Bald, sit sy ’n naam by die gesig. Hy klink hees en bekommerd, asof die draak losgekom het.
“Kom, nooi, moenie dwars wees nie. Jy weet jy kan nie nou slaap nie!”
’n Nuwe stem. Daarmee saam klop ’n hand liggies teen haar wang. Dis nie Bald nie. Nie die hand óf die stem nie. Die jeti, miskien? Maar hierdie stem is nie wit nie, dis donker, en die verskriklike sneeuman sal spierwit wees, besluit sy deurmekaar. Sjokoladestem, onthou sy. Dis Lourens s’n – die hand én die stem.
Hoekom sy gewens het hy moet haar kry, weet sy ook nie. Die soet is weg uit die sjokolade – sy stem is skerper as gewoonlik. Bitter sjokolade, besluit sy vaag. Steeds ’n regte droomstem, een wat enige meisie in ’n fantasiewêreld in kan hipnotiseer.
Hoekom moet hy alles bederf deur dinge kwyt te raak wat bestem is om haar rug reguit te maak in protes? En dit juis nou wanneer sy nie daarvoor krag het nie. Hoekom moet sy juis nou wakker word?
Hy kan tog aanhou praat, besluit sy. As sy luister na die klank en vergeet van die betekenis, is die stem kalmerend en hipnoties en sal dit haar gou weer van alles laat vergeet. Maar met die geklop kan hy regtig maar ophou. Hoekom moet sy nou wakker word? Sy sukkel juis so om te slaap. En as sy nou slaap, kan sy vergeet van al die raaisels en goed wat nie wil rym nie.
Beter nog, as sy in droomland is, kan sy nie voel nie. Nie haar knieë, of haar hande, of haar enkel nie. Kan sy verder droom van ’n donker man met ’n stem waaraan ’n mens jou kan vergryp. Hy’s irriterend, ja. ’n Uitdaging, beslis. Maar nie iemand wat ’n mens kan ignoreer nie.
Die geklap hou aan, nou teen haar ander wang. Gans te naby haar oor sodat sy die stem in haar droom nie mooi kan hoor nie. Sy wil haar teësit, maar daar kom nie ’n geluid uit nie. Krag om haar hand te lig en die hinderlike geklap weg te vee het sy eenvoudig nie.
Sy dwing haar oë oop, maar daar is fout met die fokus. Skimbeelde buk oor haar. Groot skaduwees speel teen die dak en donker mure. Dis tóg Bigfoot, besluit sy skrikkerig. Of ’n draak …
Sy het nie self in die grot gekom nie, dit weet sy. Daarvoor was haar enkel te seer. Dalk het die jeti haar ingedra. Sy kan vaagweg onthou dat sterk arms haar uit die sneeu opgetel het. Maar die verskriklike sneeuman is in die Himalaja, en hulle is nie – of is hulle?
Nee, hulle is hier in die berg van die draak, onthou sy verlig.
“Sy is ten minste nou wakker. Ons moet haar droog en warm kry, anders …”
Sy is half verontwaardig toe die stemme haar weer terugdwing uit hierdie vae, rustige wêreld. Bald se stem klink beslis, asof hy nou genoeg gehad het van die nonsens. Maar hy maak nie sy sin klaar nie, asof hy haar hoor sê dat sy nie koud kry nie.
Want sy krý nie koud nie. Lankal nie meer nie. Terwyl sy nog geloop het, was dit snerpend, want die wind kon haar bykom. Miskien het die digte, nat sneeu haar tog warmer gemaak. Veral toe sy nie meer haar hande of haar knieë kon voel nie. Nou kry sy nie meer koud nie.
“En hoe gaan ons dit regkry? Niemand het meer ’n ekstra stel droë klere nie en hierdie verpotte vuurtjie gee nie genoeg hitte om ’n muggie op te warm nie.”
“Hoekom het sy buite in die sneeu gaan afdwaal? Almal van ons weet ons moet bymekaarbly …” Deirdre hou skielik op met praat, asof iemand haar stilgemaak het.
Ika wil haar herinner dat sy en Victor vuurmaakgoed gaan soek het, en dat Deirdre dit goed weet. Twee saam, nie sy alleen nie. Victor het haar nog gesê in watter koers hulle gaan soek.
Maar waar is die helikopter?
En waar ís Victor? Hy is die een wat eintlik alles moet verduidelik. Nou is sy stem nie eens deel van die deurmekaar gebabbel nie.
“Dit help nie om nou daaroor te redekawel nie. Kry haar uit daardie nat klere. Waar’s haar slaapsak? Ons moet haar so gou moontlik daarin kry. Sy sal nie sonder hulp kan warm word nie, ons sal moet help. As sy te lank so koud bly, kan dit gevaarlik raak en ons weet nie wanneer die helikopter ons gaan kry nie.”
Toe hulle haar stewels uittrek, is die pyn so erg dat sy ’n oomblik haar greep op die werklikheid verloor. Sy weet dat iemand haar klere begin afstroop, maar sy kan nie meer gepla wees nie. Dis eenvoudig te veel moeite om selfs verleë te voel.
“Dis koud hier in die grot, Bald. Jy weet net so goed soos ek dat die slaapsak alleen nie genoeg gaan wees nie.”
“Wat wil jy nou eintlik hê moet ons doen, Lourens?” snip Deirdre voor Bald kan antwoord. “Hier is nie warmwatersakke nie, as dit is wat jy bedoel. Of verwag jy miskien dat ’n Sint Bernardhond enige oomblik met ’n brandewynvaatjie om sy nek hier gaan opdaag?”
Dis ’n oomblik stil, asof Lourens haar een van sy deurdringende kyke gegee het.
“Direkte liggaamshitte is al wat nou gaan werk. Trek uit, Deirdre, dan klim jy by haar in die slaapsak.”
“Sonder klere? Jy’s lekker laf, sy is ’n blok ys! Aikôna, maat. Hierdie uitstappie is beslis nie Rescue 911 nie, dis Survivor! Oorlewing van die sterkere, elkeen vir homself. En wat gaan dit jou help as jy op die ou end sit met twee mense wat yskoud is?”
“Nie al jou klere nie!” Lourens se stem klink vreemd, desperaat byna. “Vel teen vel sal seker die effektiefste wees, maar al hou jy jou warm onderste laag klere aan, sal dit al klaar baie help. Jou liggaamshitte sal deur die dun lae na hare sprei …”
“Vergeet daarvan! Sy is mos nou uit die sneeu uit en in ’n slaapsak. Sy sal self warm word.” Deirdre is baie beslis. Ika wil amper met haar saamstem, maar kan nie regtig gepla wees nie.
“Sy is te koud, sy sal nie vanself warm word nie!” Dis ’n rukkie stil. “Julle mors net kosbare tyd! Bald, help my gou om met die rugsakke ’n raam bokant die slaapsakke vir die grondseil te span. Dit en die oorlewingskombers sal miskien help om ekstra hitte om die slaapsakke vas te vang.”
Daar is ’n geskuif, ritse wat oop- of toegetrek word, ander geluide wat sy nie kan plaas nie. Dit skeel haar min. Sy is nie eens seker of sy dankbaar of spyt is dat hy die plan om iemand saam met haar in die slaapsak toe te rits laat vaar het nie.
Toe tel sterk arms haar op, dra haar, sit haar weer neer. Materiaal girts teen haar vel.
“Moet ek …”
“Sodra my lyf te koud word, kan jy oorneem.”
Toe gaan twee gespierde arms van agter om haar, trek haar tot teen ’n warm liggaam. Sy weet dis Lourens, al hou sy haar oë styf toe.
“Kom, meisiekind, ek het jou die verleentheid probeer spaar, maar nou ja …”
Waar haar vel teen syne raak, voel hy so warm dat dit haar byna brand: sy knieë teen die waai van haar bene, sy arms wat van agter oor hare vou, voor haar bors kruis tot sy handpalms haar skouerknoppe toemaak. Selfs met haar dun katoen-T-hemp tussen hulle skroei sy bors teen haar rug. Maar dis asof dit die koue binne-in haar, daar waar sy gedink het sy nie meer koue kon voel nie, wakker maak.
’n Rilling trek deur haar sodat haar tande onkeerbaar op mekaar begin klap.
“Kook water sodat ons vir haar iets warms kan gee om te drink, asseblief, Deirdre? Miskien van daardie kruisbessietee van Lourens. Ons moet haar van binne ook opwarm,” klink Bald se stem dofweg op. Het hy miskien haar tande hoor klap? Dis so ’n ononderbroke geratel dat sy byna niks anders meer kan hoor nie.
Sy wil ook protesteer, want daardie tee is nie regtig lekker nie, maar sy kan nie die krag daarvoor bymekaarkry nie. Iemand anders sal dit maar moet drink, want sy sal dit nooit afgesluk kry nie – nie terwyl haar lyf so ruk en bewe nie.
“Lig haar ’n bietjie op, Lourens, dat sy kan drink.”
Sy is verbaas dat die water so vinnig gekook het. Of miskien het sy weer in haar droomwêreld verdwaal geraak. Sy skud haar kop, druk die beker met die agterkant van haar hand weg. Maar iemand vat haar agter die kop en hou die rand stewig teen haar lippe sodat sy móét sluk. Sy probeer nie eens die beker self vashou nie – sy kan dit nie waag nie. Sy’s die ene bewerasie, alles sal uitmors. Die tee is flou en nie kokend warm op haar tong nie, maar dit trap tog ’n warm pad tot binne-in haar maag.
“Is sy al warmer?”
“Nie sodat ek dit kan voel nie, nee. Gee kans, dis ’n lang proses, juis veiliger as dit nie te vinnig gebeur nie. Sy is ten minste nie meer blootgestel nie en kan nie nog kouer word nie.”
Sy kan nie verstaan hoe Lourens by daardie berekening uitkom nie, want sy voel beslis nou baie kouer as net nadat hy haar wakker geskud het. Sy het nie besef ’n mens kán so ongelooflik koud kry met ’n warm menseliggaam teen jou nie.
Tog kom sy woorde met soveel oortuiging, asof hy doodseker van sy saak is. Dit bring sy eie gerusstelling. Lourens weet wat om te doen, sal sorg dat sy nie vries nie, besluit sy.
Vir die eerste keer vandat dit begin sneeu het, voel sy regtig veilig. En vreemd getroos. Sy hou baie van Bald, maar iewers in haar kop hoop sy dat dit nie vir Lourens nodig sal wees om plekke met hom te ruil nie.
Of sy weer slaap, weet sy nie, want die kort en lank van tyd gaan by haar verby.
“Ek sal nog tee maak. Miskien moet jy haar tog maar warm probeer vryf. As ons haar binnetemperatuur met die tee kan opstoot, sal dit nie soveel saak maak as jy die bloedsomloop na die vel aanjaag nie. Ek pak klippe hier op die rand van die ruimtekombers sodat die warmer lug nie kan uitkom nie.”
Sy sluk in ’n stadium nog van die kruidagtige tee. Toe trek Lourens iets oor haar kop. Moontlik die slaapsak se voue.
“Ek sal jou nie versmoor nie.” Sy stem is hees by haar oor, maar die toon is skertsend. Die slaapsak is dan seker oor sy kop ook. “Twee asems in hierdie klein ruimte sal die lug help warm maak. Maar probeer tog ontspan! As jy so bewe, gebruik jy te veel energie. Jy’t elke druppel daarvan nodig om die koue uit jou lyf te kry. Of is dit jou aweregse plan om my in eie munt terug te betaal? Dink jy ek sal jou minder probleme gee as jy my so koud moontlik laat kry?”
Hy draai haar behendig om, asof sy ’n kind is. Asof hy moeg is om haar vas te hou. Voor sy mooi besef wat aangaan, druk sy haar gesig in sy nek.
“Sit jou arms hier onder my hemp.”
Wat sy plan ook al is, maak skielik nie meer saak nie. Sy byt op haar tande, gehoorsaam sonder om haar teë te sit. Sy druk haar toegevuisde hande onder sy hemp in. Hy trek haar tot styf teen hom, trek haar arms verder om sy lyf. Sy asem roer die hare op haar kroontjie, by haar oor.
“Jy kan maar jou hande oopmaak, dan sal jou vingers gouer warm word,” skerts hy.
“Te koud teen jou,” protesteer sy werktuiglik, al is dit nie die grootste rede hoekom sy haar hande toegevou hou nie.
Hy dring nie daarop aan nie, begin haar net met lang, egalige hale warm vryf. Eers oor haar boarms – op en af, vinnig, onpersoonlik. Toe oor die T-hemp wat styf om haar rug en ribbes span, haar bobene, terug na haar arms.
Sy vingers is nie sensueel nie. Glad nie. Hy vryf hard, die growwe binnekant van sy vingers seer op haar vel. En sy word tog geleidelik warm, al moet sy vel teen hare hitte verloor, want hy bewe nou byna net soveel soos sy.
Saam met die warmte kom die lewe terug – en pyn. Haar spiere trek ineen in die soort pynlike krampe wat sy laas as kind gehad het. Ook die geklop in haar enkel, wat ’n ruk byna weg was, is skerp terug. Sy byt op haar tande en probeer doelbewus ontspan, op iets anders konsentreer.
Maar al ander gedagte waaraan haar kop vashaak, is die nabyheid van hierdie groot man wat skielik letterlik en figuurlik haar lewe volmaak. Sy het juis hier beland omdat sy heeltemal in beheer van haar omstandighede wou wees. Onafhanklik van mans, selfstandig, net op haarself en haar eie vermoëns aangewese. En nou lyk dit asof sy presies die teenoorgestelde gaan regkry. Al die klein kwessies het skielik saamgesmelt en gemuteer, en dreig nou om een reuse-, allesoorheersende probleem te word. Een wat boonop dreig om pynlik te raak. En al brand haar handpalms en knieë nou soos vuur, is daar in normale omstandighede ten minste salf vir daardie soort fisieke pyn. ’n Nerfaf hart is ’n heeltemal ander saak.
Maar dié is nie normale omstandighede nie.
Sy druk haar handpalms agter Lourens se rug teen mekaar om te kyk of dit nie die branderigheid sal verlig nie. Maar dit help glad nie. Sy moes per ongeluk aan sy vel geraak het, want sy voel die rilling wat deur hom trek, hoor hoe hy sy asem hard intrek, haar onwillekeurig nader trek, asof hy so probeer om van haar yskoue hande weg te skram. Sy kan hom ook nie kwalik neem nie. Al brand haar palms soos vuur, is haar vingers selfs vir háár skokkend koud waar hulle aan vel raak wat reeds warm begin word het.
“Kom, hier is nog ’n bietjie tee.” Bald trek weer die slaapsak van haar gesig af weg. Hy stut haar kop, hou die beker vir haar vas terwyl sy drink. “Jy is so wit soos ’n spook, Ika. Kry jy nog so koud?”
“Nee, ek voel nou baie beter.” Haar kakebeen is nog styf, maar sy kan darem praat sonder dat haar tande op mekaar klap. “As ek nou weer my droë klere aantrek …”
“Het jy nog droë klere?” wil Lourens by haar oor weet.
“Ek dink so.” Sy twyfel skielik. Sy was netnou nog doodseker, maar nou …
“Gee asseblief my warm klere ook aan, Bald?” Lourens skuif by haar verby uit die slaapsak en trek dit weer tot teen haar ken toe, sy vingers warm teen haar nek. So alleen in die slaapsak is dit kouer as wat sy verwag het. “Ek bring nou jou klere vir jou.”
Die ander gesels buite die voue van die skuiling terwyl sy in die slaapsak aantrek, maar haar tande klap weer op mekaar sodat sy nie mooi hoor wat gesê word nie. Haar vingerpunte is dom en seer, sukkel met die knope van haar flenniehemp. Dit klink asof Deirdre verskil van iets wat Bald voorstel, maar sy gee nie regtig om nie.
Die rits van haar windjekker is makliker as die knope. Uiteindelik is sy klaar en kan sy die blink voue van haar afgooi. Sy snak verbaas toe die koue buitelug haar gesig en longe tref. Dit was baie warmer in die saamgeflanste skuiling as in die res van die skemerdonker grot. Nou voel dit asof die dag saam met die lewegewende hitte uit haar greep weggegly het.
Lourens buk by haar.
“Klim sommer klere en al terug in die slaapsak. Jy is nog nie warm genoeg om hier buite te sit nie. Hier is weer vir jou iets om te drink. Vat aan sodat ek die skuiling kan regtrek. Jy wil nie al my werk ongedaan maak nie, wil jy? Of verkies jy dat ek weer saam met jou kom inkruip?”
Die terglus in sy stem laat trane in haar oë brand. Sy pluk die slaapsak bo-oor haar klere, trek die ritselende materiaal in plek sodat sy weer in haar eie wêreld afgesonder is, weg van daardie deurdringende oë.
Hy kan ’n leeftyd lank saam met haar in ’n slaapsak lê, vel teen vel – sonder dat dit hom een snars sal affekteer. Hy kan haar van sy liggaamshitte gee, dan uitklim en daaroor skerts asof dit iets alledaags is. Hy sal wegstap van hierdie plek af wanneer hulle eendag huis toe gaan en sal waarskynlik nooit weer aan haar, of aan hierdie voorval, dink nie – tensy dit is om te wonder hoe sy haar in so ’n situasie laat beland het.
“Waar’s die ander?” dwing sy haar gedagtes weg uit daardie onproduktiewe rigting.
Hy trek die blink oorlewingskombers weg om met haar te praat. “Hulle het nog vuurmaakgoed gaan soek voor dit donker word of die mis toemaak.”
Wat sou geword het van die hout wat sy en Victor opgetel het? wonder sy verward. Het hy dit net daar gelos?
“Vat nou hierdie drinkgoed,” dring hy oorredend aan. “Dis beter as die flou tee wat Bald jou heeltyd injaag, en die warm beker sal daardie ysige hande van jou opwarm.”
“Wat is dit?”
“’n Energiedrankie. Deel van my noodvoorraad. Ek dink dié situasie kan gereken word as ’n noodtoestand, stem jy nie saam nie? Jy beter dit opdrink voor die ander terugkom. Ek gaan dit nie op hulle mors nie.” Hy bly ’n oomblik stil, maar sy kyk nie na hom nie, hou net die slaapsak stywer teen haar nek vas. “Ika?”
Hy sit die beker op die grotvloer neer, trek die skuiling weg en kom langs haar sit. Hy vat die voue versigtig uit haar hande, trek die een deel van die slaapsak hoog teen haar agterkop op, maar stoot die rits by haar keel ’n entjie af.
“Laat ek jou hande sien.”
Sy skud haar kop en kyk weg. “Ika, gee my jou hande. Asseblief, nooi?” Hy trek haar hande tussen haar knieë uit, dwing die twee palms van mekaar af en hou hulle oopgevou in syne. Toe trek hy sy asem stadig in.
Hy bly so lank stil dat sy onseker opkyk, bang vir die ongeduld, of ergernis, wat sy gaan sien. Maar sy gesig is skoongevee van enige uitdrukking. Daar is net ’n spiertjie wat hoog in sy wang spring en ’n witterige kring om sy mond, asof hy op sy tande byt.
“Dit lyk erger as wat dit is,” verdedig sy werktuiglik. “Dis regtig nie so seer nie.”
“H’m,” laat hy sonder kommentaar hoor. Maar hy is klaar besig om haar broekspype op te rol tot bokant haar knieë. Haar kniekoppe lyk nie naastenby so sleg soos haar hande nie – die broek is beslis so sterk as wat die verkoopsvrou by die buitelewewinkel gespog het. “Waar is dit nog seer? En moenie vir my jok nie, Ika. Al moet ek hierdie keer elke draad klere self van jou lyf aftrek, sal ek self kyk as jy my nie sê nie.”
“Wat help dit tog, Lourens? Jy kan niks daaraan doen nie.”
“Wat laat jou dink ek kan nie? Tensy jy iets gebreek het. Het jy?”
“Nie naastenby nie. Ek het net skeef getrap. My enkel sal vanself regkom, dit vat net ’n bietjie tyd.”
“Dis eenvoudig genoeg, en jy is waarskynlik reg. Dit vat net ’n bietjie tyd,” maak hy kleingeld daarvan dat sy ’n ruk lank nie haar deel van die werk sal kan doen nie.
Nadat hy haar gehelp het om die energiedrankie te drink verdwyn hy en kom terug met sy noodhulpkissie en ’n vlak bakkie lou water.
“Dit gaan brand,” waarsku hy toe hy haar bebloede handpalms met ontsmetmiddel begin skoonmaak. “Vertel my presies wat gebeur het dat jy alleen buite was.”
Dit help tog om op iets anders te konsentreer, besef sy toe sy eers begin praat. Die pyn is nie so erg nie en sy kan haar gedagtes wegdwing van sy donker kop wat hier by haar oor haar hande buig.
“Ek en Victor het gaan brandgoed soek. Hy het vir Deirdre gesê ons soek in die rigting van daardie rotstand. Jy weet self hier is niks meer naby die grot nie,” verdedig sy hul roete toe hy vinnig opkyk. “Ons het miskien verder geloop as wat ons van plan was. Dis moeilik om in die sneeu te weet. Toe kom die helikopter oor en veroorsaak die sneeustorting …”
“Hoekom het Victor jou nie gehelp nie? Was hy dan so ver van jou af toe die sneeustorting begin het?”
“Die sneeustorting is tussen ons deur, die grond daarna onstabiel …” Sy huiwer, besluit om nie te sê Victor is vooruit nie. “Is Victor dan nog nie terug nie? Ek het hom nie gehoor nie.”
“Hy’s terug,” kom die antwoord ietwat kortaf. “Dis hoe ons geweet het jy is alleen daar iewers in die sneeu. Hy het help soek, daarna was hy ’n rukkie onkapabel. Ons het hom in sy slaapsak toegerits terwyl ons jou probeer bykry het. As hy weet wat goed is vir hom bly hy liewer nog ’n ruk uit my pad.”
Hy is klaar met haar hande en het reeds die kous van haar seer enkel afgetrek. Die enkel lê blou en dik geswel in sy warm handpalm. ’n Rilling trek deur haar hele liggaam. Die ysige koue is hierdie keer glad nie die rede daarvoor nie. Sy sit doodstil, vasgevang in hierdie nuwe emosie wat sy handpalms om haar enkel en voetbrug in haar wakker maak.
“As dit nie vir jou handskoene was nie, het ons jou seker nooit betyds gekry nie,” laat hy doodbedaard en terloops hoor. “Dit was ’n goeie plan om hulle uit te trek en as baken te los.”
Daar sluip iets in sy stem in wat haar laat opkyk in sy oë. Hulle praat ’n taal wat min verband hou met die kalmte van sy woorde. Haar hart begin met swaar slae hamer. Sy is nie gebore in staat om te sê sy het haar handskoene per ongeluk verloor nie.
Hoe kan hy so kalm daar sit terwyl sy oë dinge sê wat haar wêreld skud? Terwyl dit vir haar voel asof hy haar hele lewe in sy twee hande hou? En hy besit boonop die vermoë om die wêreld op haar om te keer. Wat die ergste is, is dat sy self daardie vermoë vir hom gegee het, al was dit onwetend.
Hy hou haar blik vir nog ’n paar tellings. Toe teug hy die lug diep en rukkerig in, asof hy te lank nie asemgehaal het nie.
“Hierdie verrinneweerde handpalms kan weer heel en gesond word, maar as ons jou ’n uur later eers gekry het …” Sy stem is rasperig. Toe skud hy sy kop, asof hy iets ontken. “Wie sou nou ooit kon droom dat die onverstoorbare Ika tot sulke uiterstes sou gaan om ’n man saam met haar in ’n slaapsak te kry,” val sy volgende woorde dwars in die wonderoomblik en laat dit aan skerwe spat.
Sy stem is weer glad, die ou, bekende kyk is terug in sy oë. Maar daar is iets aan sy houding … Sy ruk haar voet ergerlik uit sy hande, al weet sy daar is nie regtig maklike wegkomkans nie.
“Dit sal die dag wees!”
“Was dit so erg? Ek het dan die idee gekry dat ons nogal gemaklik saam daar inpas. Lekker ook – doodplatonies gesien, natuurlik.” Die hande wat haar enkel weer vasvat, toe begin insmeer en stewig verbind, werk onpersoonlik. Tog bly sy verskriklik bewus van elke klein aanraking.
Toe kyk hy haar reguit in die oë.
“Hoekom was Victor so ver van jou af toe die sneeustorting jou skep?”
“Hoekom hamer jy so daarop? Ek het jou mos al vertel wat gebeur het.”
Hy trek die kous versigtig terug oor haar enkel. Sy hande bly ’n hartklop lank warm op haar kuit voor hy die broekspyp tot onder afrol, die slaapsak tot teen haar ken trek en dit toerits.
“Het hy jou probeer oorreed dat hy die regte een is om voor te stem wanneer dit by die miljoendollar-prysgeld kom? Het hy in die proses ’n bietjie te oorweldigend geraak en wou jy van hom af wegkom? Is dit hoekom julle so ver van mekaar af was? Of het hy vir die sneeustorting weggehardloop en jou net daar gelos?”
Toe sy nie antwoord nie, kyk hy haar reguit in die oë en vat haar hande waar die slaapsak bo oopgaap. Die rou geskaafde palms is nou skoon en droog.
“As ek buite saam met jou was, sou ek nie toegelaat het dat veel meer as ’n sneeuvlokkie tussen ons deurval nie, wat nog van die helfte van ’n berghang!” Sy woorde is lig, asof hy haar daaraan wil herinner dat alles wat hy doen, deel is van ’n spel.
Hy buk vooroor en druk sy lippe eers teen haar een pols, toe teen die ander, net bokant die skaafplekke en snye. Sy mond keep diep, asof die rou vel ’n herinnering iewers losgemaak het. Hy lig haar vingerpunte een vir een tot teen sy lippe. Stadig, terwyl hy heeltyd vir haar kyk met daardie donker oë waarin die groen vlekkies byna soos fosfor gloei.
Die laaste stukkie ys wat nog aan haar binnekant vasgeklou het, smelt op die plek. Hy is sowaar ’n bedrewe verleier, besef sy, maar daar is geen weerstand in haar nie. Hy buk verder vorentoe en praat met sy lippe teen haar mondhoek, woorde wat sy nie hoor nie, net beleef.
Haar hart dreun in haar ore en haar asem is skoonveld. Sy kry geen woord uit nie.
“H’m,” asem hy teen haar kakebeenlyn. Sy is glad nie seker of dit ’n vraag of ’n sug van genoegdoening is nie. En dit maak ook nie meer saak nie, want sy lippe roer in haar nek reg onder haar oor.
Sy kan die kreun wat uit haar binnekant loskom nie keer nie. Dit voel of elke been in haar liggaam opgelos het. Haar kop knak vanself agtertoe, asof sy hom willens en wetens nooi om sy lippe teen die kuiltjie by die basis van haar keel te sit – wat hy ook doen.
Haar hande vind self die pad na sy skouers om stewige vashouplek te soek, want sy val – ver en aanhoudend en onkeerbaar. Stort soos ’n klomp los sneeu oor een van die kranse aan die rand van hul afgekampte, klein wêreld.
Sy hande is warm teen haar kopvel, in en onder haar hare. Hy steun haar versigtig totdat sy plat op haar rug lê, kussing haar agterkop terwyl hy die slaapsak tot teen haar kraag toetrek. Toe kry sy mond hare uiteindelik: speels, ondersoekend, ’n openlike verkenning van elke millimeter van haar lippe.
Al roer sy een duim by haar slaap, bly sy vingers in haar hare verstrengel. Die verlammendste gevoel oorval haar. Daar is hoeveel dik lae dons en materiaal tussen hulle, maar dit voel kompleet asof hy weer saam met haar in die slaapsak is met net twee dun lae katoen tussen hulle.
Terwyl sy handpalms haar agterkop versigtig stut en sy duim stadig oor haar wang streel, speel haar geheue ’n speletjie van sy eie, herinner haar aan sy hande wat oral op haar beweeg, haar warm vryf. Maar die herinnering trek haar ’n streep, want daardie hande is hierdie keer nie meer onpersoonlik nie, hulle is geheel en al sensueel.
“Wie is jy nou eintlik, h’m? Die beheerste prinses wat enigiets sal doen om hierdie kompetisie te wen? Wat kalmpies haar eie lewe in gevaar stel ter wille van ’n hele boel geld? Die natuurmens wat hier in die berge inpas soos ’n sewejaartjie? Of is jy miskien net ’n spookbeeld, soos daardie Brockenskim wat ons nou die dag op die wolke gesien het? Gaan die ware jy ook verdwyn die oomblik dat ons hier van die berg af padgee?”
Sy kan nie antwoord nie, kan net voel. Daar is nie een kolletjie aan haar lyf wat meer koud en dood en gevoelloos is nie. Sy is van kop tot toon brandend warm en lewendig. Elke senuwee is bewus van hom, geheel en al ingestel op die hipnotiese beweging van sy lippe op hare. Sy is blind en doof vir enigiets anders.
Sonder dat hy hoef te vra erken sy dit, al is dit sonder woorde en net aan haarself: hy kan maar enigiets doen, sy sal beslis nie weghardloop nie. Al was hy in die tronk, kan dit haar regtig min skeel.
“Ika …” Sy wil nie nou verder dink nie, wil nie eens luister nie, wil net wees en voel. En nogmaals voel. Hy trek sy asem skerp in, leun terug.
“Ika, daar is iets wat jy moet weet, wat ek jou moet …”
Toe los hy haar skielik heeltemal, skuif weg en kom regop. Die ander se stemme klink by die grotingang op. Kom nader. Victor is ook hy, maar hy klink bedees, al sê hy nie veel nie.
“Toe, hoe lyk ons pasiënt?”
“Baie beter,” laat Lourens doodbedaard hoor, asof hy nie ’n oomblik gelede saam met haar in ’n ander wêreld was nie. Maar miskien wás hy nie saam met haar in dieselfde fantasie vasgevang nie.
Hy gee een tree in hul rigting en stap so uit haar droom.
Koue kruip terug oor haar vel, loop in ’n rilling teen haar ruggraat af. Onder die dik lae materiaal staan elke haartjie op haar lyf regop toe die werklikheid haar tref en agterdog in haar wakker word.
Deelnemers aan hierdie kompetisie moet juis kan voorgee en manipuleer. Dis Lourens se presiese woorde. Niks kan op gesigwaarde vertrou word nie, want niks is soos dit op die oog af lyk nie. Hulle is veronderstel om in die eerste plek saam te werk om te oorleef. Maar hulle moet ook sonder gewete doen wat nodig is om lojaliteit te koop, om ’n stem te werf. Dis mos maar waarom dit gaan: om die een te wees wat wen, nie net deur almal verdra te word nie. Die een wat finaal oorleef omdat almal vir hom stem.
Want daar is ’n miljoen dollar op die spel.
Is dit waarheen sy geprewelde vrae van netnou gemik het? Wil hy eintlik weet hoe desperaat sy werklik vir die geld is? Haar so manipuleer dat sy hom glo wanneer hy vleiend sê sy pas in die berge, asof sy hier geplant was?
Hy lyk nie soos iemand wat armoedig leef nie. Sy weet hoeveel dit kos om ’n bepaalde lewenstyl te handhaaf, en sy klere en toerusting is nie goedkoop nie. Hoe iemand met ’n misdaadrekord ’n werk kry wat goed genoeg betaal om op sy vlak by te hou kan sy glad nie dink nie. Beyers en Vennote sal hom beslis nie in diens neem nie, ook nie enige van die ander korporatiewe reuse waarmee sy tot dusver te doen gekry het nie.
As iemand desperaat moet wees vir die prysgeld, is dit sekerlik hy.
Al wou sy aan die begin hoe graag die geld gehad het, maak dit nie meer vir haar saak nie. Sy weet sy het klaar verloor, want sy het die belangrikste reël vergeet: elkeen vir homself en vergeet van die res, behalwe waar hulle tot jou voordeel kan wees. Sy wil nie meer die geld hê nie, nie as sy dit só in die hande moet kry nie.
As sy vir iemand moet stem as oorlewer by uitstek, kan sy haarself beslis nie nomineer nie. Lourens is die ooglopende wenner. Hy het haar stem sonder dat hy eens hoef te vra. Dis tog hy wat haar lewe gered het, wat hulle almal tot hier lewend gehou het, probeer sy haar besluit regverdig.
Maar sy weet baie goed dat dit om meer as dít gaan.



Agt
Asof die natuur saamspan om hierdie avontuur so lank moontlik uit te rek maak die wolke weer dig toe. Hulle hoor nie weer helikopters nie, ’n seker teken dat die wolke bokant hulle nie net ’n dun misbank is nie. Teen die middag val ysreën uit die loodgrys lug. Weertoestande het waarskynlik hier bo en onder in die vallei so versleg dat dit die soekers op die grond hou.
Nuwe ysnaalde vorm draketande by die ingang van hul skuilplek, ’n dreigende waarskuwing.
Die feit dat uitkoms vir ’n kort rukkie so naby was dat ’n mens dit kon hoor voor dit deur die weer weggeraap is, stem almal moedeloos. Om haar nog skuldiger te laat voel wil niemand Ika toelaat om met enigiets te help nie.
“Jy bly net hier binne, verkieslik binne-in jou slaapsak,” besluit Bald.
Toe sy mik om te protesteer skud Lourens beslis sy kop.
“’n Mens kry maklik op hierdie hoogte longontsteking, veral ná ’n ondervinding soos joune.”
Sy kyk is deurdringend voor sy oë van hare wegskram. Vir die eerste keer kry Ika die gevoel dat hy regtig bekommerd is. Sy soek na ander tekens, sien dat die lyne wat ’n mens wel op sy gesig kan sien, dieper as gewoonlik lê, dat selfs sy gewone, ontspanne houding styf en ontoegeeflik is.
“Ag, nee wat, dink jy daar is enigiets wat nog verkeerd kan loop? Ons het tog seker ons deel aan rampe dubbel en dwars gehad …” kla Deirdre moedeloos.
Ika bly liewer doodstil. Sy voel reeds skuldig genoeg oor haar aandeel in die ellendes. Dis onmoontlik vir die groep om sonder klimapparaat teen die kranse af te klim na die onderste vallei, maar Lesotho is ’n haalbare opsie. Tog weet sy: al kon die groep van hier af uitstap na die naaste kraal in Lesotho, sal Lourens nooit toelaat dat sy dit aanpak nie.
“Het jy nog nooit gehoor van Murphy se wet nie? As enigiets kan verkeerd loop, dan sál dit. Ek is nie bereid om kanse te waag nie. Skaaf- en snyplekke kan ek nog hanteer, blootstelling ook, maar longontsteking is iets heeltemal anders,” bring Lourens se antwoord op Deirdre se versugting haar terug na die hede.
“As jy so sê,” gee Deirdre halfhartig toe.
“Dis presies wat ek sê. Dit het tot dusver baie goed met ons gegaan, as ’n mens die onweer buite rekening laat. Ika is ons eerste ongeval en sy kon dit nie regtig gehelp het nie. Die gevolge van die sneeustorting kon baie erger gewees het. Ons weet die helikopters soek na ons. Al wat ons moet doen, is oorleef tot die wolke wegtrek sodat hulle ons SOS kan sien – en dis presies wat ons gaan doen. Sodra dit ooptrek en die helikopters laag genoeg kan vlieg, sál hulle ons kry. Ika, jy bly net hier by Deirdre in die grot terwyl ons iets gaan soek om te eet. Ek is nie bereid om meer enige kanse met jou gesondheid te waag nie.”
Ika is verbaas toe Deirdre naby haar kom sit toe die mans weg is. Deirdre probeer om haar moedeloosheid weg te steek, maar kry dit nie baie goed reg nie.
“Ek wens hulle wil opskud en ons nou hier kom haal. Ek weet nie hoe lank ek nog sal kan uithou nie, veral nie noudat ek weet Lourens is vir die eerste keer regtig bekommerd nie.” Sy sluk en byt haar onderlip vas. “Ek is jammer oor vanoggend … toe ek nie wou help om jou warm te kry nie, bedoel ek. Ek het nie besef hoe erg dit is nie.”
“Ek sou waarskynlik ook daarop aangedring het dat ’n man die koue trotseer. Almal weet tog dat hulle nie so maklik koud kry soos ’n vrou nie,” paai Ika.
“Maar nogtans …”
“Vergeet daarvan. Ek het.”
“Ek weet van een mens wat dit nie sommer sal vergeet nie. Lourens moet baie vir jou omgee. Ek dag hy gaan Victor doodslaan toe hy sonder jou hier aankom. As dit nie vir Bald was nie, weet ek nie of hy Victor nie sommer sou bygekom het nie.”
“Ag, jy het jou seker maar verbeel.”
“Miskien. Maar een ding is nie verbeelding nie … Lourens is die enigste rede hoekom ons nog almal leef. Ek voel verskriklik sleg dat ons nie na hom geluister het en liewer ondertoe probeer klim het toe ons nog kon nie. Nou begin ek twyfel of ons ooit van hierdie berg gaan afkom. Dit sal seker ons verdiende loon wees.”
“Moenie nou pessimisties raak nie. Jy is dan die een wat van die begin af positief was, wat heeltyd so goed hou,” verdraai Ika die waarheid so ’n bietjie.
“Ek het so gedink, ja. Ek het gedink dit kan selfs pret wees. Ek is fiks, ek weet ek sou die Hoëberg, hierdie hele uitdaging in ander omstandighede goed kon hanteer.” Sy beduie moedeloos met haar hande. “Ek het net nooit besef hoe dit ’n mens vang as jy nie genoeg eet nie. Op ’n leë maag lyk alles anders.”
“Jy is reg. Sodra jy weer iets in jou liggaam het, voel jy sommer weer beter, jy sal sien.”
“Ek glo nie, nie terwyl ons nog hier op die Berg is nie. Dit voel of ek nooit weer warm gaan word nie. Ek kan my glad nie indink hoe jy ná vanoggend moet voel nie. En jy hanteer steeds hierdie hele gemors beter as ek.”
Daarop het Ika nie ’n vinnige antwoord gereed nie.
“Aan die begin het ek gedink ons groep se kompetisie lê tussen my, Victor en miskien Bald, met Lourens as ’n buiteperd. Met jou blonde hare en deftige klere het jy vir my gelyk soos ’n tipiese ryk modepoppie wat nie regtig die geld nodig het nie en daarom nie gemotiveerd sal wees om uit te hou as dit regtig begin sleg gaan nie. Lourens, weer, was vir my ’n tipiese, sjarmante stadsmeneer wat met vleiery ’n paar stemme gewerf sou kry. Bald is ’n allemansvriend wat nie hard vir sy eie regte sal baklei nie.”
“En nou dink jy nie dieselfde oor een van ons nie?”
“Net Bald is nog soos ek hom voorgestel het, jy en Lourens beslis nie. Tot my verbasing moes ek agterkom jy is allesbehalwe ’n modepop en het jy baie meer vasbyt in jou as ek. As ek nie so seker is dat Lourens verdien om te wen nie, sou ek beslis vir jou gestem het.”
Victor kom sit later die middag by haar en sy geselskap het byna dieselfde trant.
“Ek is baie jammer dat ek jou vanoggend alleen gelos en so vinnig vooruit gestap het.” Hy lyk openlik ongemaklik. “Ek was bang die helikopter land en sien ons nie …”
“Dis heeltemal verstaanbaar …”
“Nie volgens Lourens nie. Toe ek alleen terugkom, het ek gedink hy gaan my oor die krans gooi. Ek moes hulle dadelik gaan wys waar jy weggeraak het, anders hét hy dalk.”
Hy vee nadenkend oor sy kakebeen. “Hy moet baie vir jou omgee. Nadat ons jou uitgegrawe het, wou hy nie toelaat dat ek of Bald hom help om jou grot toe te dra nie. En toe ons hier kom, het hy jou neergesit en my met die grootste gemak plat geslaan.”
Hy klink verbaas, asof hy nie gedink het so iets is moontlik nie. “Hy sou my seker ook net daar op die grotvloer gelos het om yskoud te word sodat ek kon voel wat jy moet deurmaak. Gelukkig was Bald genadiger, al was hy ook maar omgekrap oor wat gebeur het.”
Ika se kop draai soos sy probeer om die nuus te verwerk.
“Ek hoop net Lourens het ’n plan om ons hier af te kry, want dit lyk asof die weer die soekery weer eens gaan kelder. As jy boonop siek word as gevolg van jou ondervinding …” Die laaste woorde kom gedemp en amper moedeloos.
Dis al byna heeltemal donker toe Lourens en Bald met hul karige vrag hout terugkom. Toe Deirdre die bergadder sien wat Lourens by die vuur vir ete begin voorberei, ril sy openlik.
“Ek dag slange kruip weg as dit koud is,” waag sy ’n mening.
“Hierdie een was in ’n diep rotsskeur onder takke en blare opgekrul. As hy nie so slaperig was nie, het hy Lourens seker gepik toe hy daar na brandhout gesoek het,” verduidelik Bald geduldig. Lourens sê niks, maar sy kakebeen is styf.
Niemand slaap ná ete nie, lê net styf teen mekaar in die slaapsakke opgekrul. Daar is tog gerusstelling en troos in die nabyheid en hitte van ander, besef Ika weer. Sy staar na die flou speling van lig teen die grot se dak.
“Sodra dit lig word, gaan ek by die naaste kraal probeer kom,” kondig Lourens in die stilte aan. “Daar sal kos en warm komberse wees, beslis ook van die geharde basothoponies. Ek kan ’n paar leen en hierheen terugbring sodat ons Ika by mediese hulp kan kry.”
Daar is geen reaksie nie.
“Ek moes dit gedoen het toe die sneeu daardie tweede dag aanhou val het.” Selfverwyt slaan deur in Lourens se stem.
“Daar was ’n sneeustorm!” protesteer Deirdre.
“Nie die hele dag nie. Ek sou kon deurkom. Maar dis nou te laat om daaroor te tob.”
“Wat laat jou dink jy kan vinniger deur die dik sneeu tot by die kraal en terug kom as wat die helikopter ons luglangs kan opspoor en na ’n hospitaal toe kan vat?” wil Victor weet.
“Nie déúr die sneeu nie, óór die sneeu. Ek sal met die rugsakrame en een grondseil een of ander vorm van slee of toboggan kan prakseer. Die sneeu lê nou dik genoeg om so iets te gebruik.” Hy sit regop. “So sal ek baie vinniger vorder as ’n soekgeselskap wat uit die vallei teen die krans moet op en ons ondertoe moet help. Dit lyk asof die lugsoektog vir eers gestaak moes word.”
Dis ’n rukkie stil, asof almal hoopvol luister vir die dreuning van ’n helikopter. Lourens begin by die lig van die vuur sy rugsak stuk-stuk uitmekaarhaal tot net die basisraamwerk oor is.
“Ek weet hoe om in die sneeu te oorleef,” troos hy toe hy die ander se kommer sien.
Hulle hou hom dop terwyl hy werk. Bald kry naderhand sy rugsak en haal dit ook uitmekaar. Victor sit hand by toe hy sien hoe die slee vorm begin kry. Vir Ika lyk die voltooide produk maak wankelrig, maar sy bêre haar kommer diep weg. Sy het geen reg om Lourens te probeer terughou nie. As hy sê hy kan dit doen, dan kan hy.
“Probeer nou slaap. Môre gaan ’n lang dag wees,” raai hy haar aan toe hy uiteindelik weer in sy slaapsak is.
Maar hy self slaap nie. Ika hoor sy rustige asemhaling hier by haar, en is glad nie verbaas toe hy later nader buk nie.
“Ika, verstaan jy dat ek moet gaan? Ek kan nie langer stilsit en niks doen nie, nie as dit ’n saak van lewe en dood word nie. Ek moes seker net ná vanoggend se ongeluk gegaan het, maar ek wou eers seker maak jy gaan regkom. Dit was ook noodsaaklik dat julle genoeg vuurmaakhout en kos het vir die ruk totdat ek met hulp en vervoer opdaag.”
Sy hand kom lê warm teen haar wang. “As dit enigsins anders kon, sou ek jou nie onder my oë laat uitgaan het nie, glo my, asseblief?”
Haar hart slaan ’n slag oor, gaan toe op loop. Hy trek haar tot teen sy bors in ’n vertroostende eerder as passievolle gebaar. Sy hart klop rustig en kalmerend onder haar oor, maar nog slaap sy nie.
Dis ’n afskeid, weet Ika. Nie vir ’n paar uur of ’n dag nie, maar vir ewig. Want dis ’n afskeid van die Berg en die grot met al sy afgesonderde insidente en intens persoonlike belewenisse. Niks kan ooit weer presies dieselfde wees nie. ’n Diep heimwee kom in haar los. Sy is daarom nie eens verbaas toe sy in die grys skemering voor dagbreek die dreuning van ’n helikopter hoor nie.
Sy staan ’n uur later doodkalm onder die skemerlig wat reeds weer toetrek en kyk in algehele onbegrip na die chaos van flitsende kameras, skarrelende reddingspanne en saaklike, mediese helpers op die landingsblad van die lugmagbasis. Die yswit sprokietoneel wat net ’n kort rukkie gelede nog in die helikopter se lig onder hulle oopgesprei was, is vervang deur ’n bont vertrapping van mense.
Die verskriklike kabaal van joernaliste wat nader dring om ’n persoonlike onderhoud met die lede van hul span te kry laat haar vermoed dat al die ander groepe ook op die Berg vasgesneeu het. Sy kan nie dink hoekom anders daar soveel belangstelling in die storie sou wees nie.
Langs haar babbel Ryna aanmekaar, sinne wat net vaagweg registreer.
“Sê my tog wat hier aangaan, Ryna,” dwing sy haar vriendin se deurmekaar woorde in meer verstaanbare kanale.
“Weet julle dan niks van die ontvoeringsdebakel nie?”
“Ontvoeringsdebakel? Hoe moet ek iets daarvan weet as ek vir dae van die buitewêreld afgesny was, Ryna?” herinner sy haar.
“Omdat jy, of liewer Ryna de Necker se plaasvervanger, in die middelpunt van die ding gestaan het.”
Sy gee Ryna net ’n kyk wat haar haastig laat verduidelik.
“Man, een van die kameramanne wat saam met julle was, het jou, of liewer, het Ryna de Necker as deelnemer herken. Hy, dis nou Ron, het dadelik die potensiaal gesien. Hy’t ’n handlanger in een van die helikoptervlieëniers gekry. Ek sal nooit weer die internet en e-pos gebruik sonder om die nadele van die moderne tegnologie te verwens nie.”
Verder kom sy nie met haar deurmekaar vertelling nie. Die joernaliste dwing tussenin en dring aan op ’n verklaring.
Ika staan effens tru, verder uit die gedrang. Oor die aasvoëls se koppe vind haar oë Lourens s’n en wat sy daar lees, laat haar yskoud word. Kouer as toe hy haar onder die sneeu uitgehaal het. Dis duidelik dat hy haar en Ryna al geruime tyd dophou, dat hy die opvallende ooreenkoms tussen hulle raakgesien en sy eie afleidings gemaak het. Sy gesig is grimmig, sy glimlag wrang.
“Dames en here, dis ’n tipiese verhaal van misverstand en slim wat sy eie baas vang,” verduidelik Ryna met smaak aan die joernaliste en flitsende kameras. “Die man het gesien hoe hy maklik kan geld maak: vra ’n losprys vir die miljoenêrsdogter, en dit sonder om haar regtig te ontvoer. Teen die tyd dat my pa kon agterkom dat ek eintlik doodveilig is, net op ’n verkeerde roete, sou die ontvoerder lankal landuit gewees het met die losprysgeld.”
’n Vloedgolf vrae breek oor hul koppe. Dit voel skielik vir Ika asof alles haar gaan verswelg as sy nie dadelik wegkom nie.
“Dit was nogal ’n briljant eenvoudige plan, al moes hy dit op die ingewing van die oomblik aanmekaarsit,” tree Cornelius de Necker tussenbei om ’n logieser uiteensetting te gee. “Soos my dogter gesê het, het dié Ron Ika hier vir my dogter aangesien. Hy’t besluit om my onder die indruk te bring dat sy ontvoer is en dan ’n losprys te eis, wat hy ook gedoen het.”
“Meneer De Necker, hoe het hy gedink gaan hy daarmee wegkom?”
“Gee kans, ek kom daarby. As julle ná my verduideliking nog vrae het, sal ek dit met graagte beantwoord.”
Dit lyk vir Ika of hy die bohaai geniet.
“Omdat hy geweet het ek sou navraag doen by die organiseerders sodra ek hoor my dogter is ontvoer, het hy vooruitbeplan. Hy het op die boot genoeg tyd gehad om hul roetekaart oor te teken en te verander. Dit moes sorg dat hulle ’n verkeerde koers inslaan sodat die organiseerder later met hulle kontak sou verloor. Op die helikopter dokter hy hul vonkelwyn. Terwyl hulle verdoof was, het hy die kaarte omgeruil en die sendertjies vir die mikrofone gesaboteer om die batterye vinnig te laat afloop.”
“Hy was so ver van die stad af. Hoe op aarde het hy gedink kan hy alles gedoen kry? So iets verg tog ure se beplanning en koördinering tussen al die betrokkenes,” spreek een van die joernaliste sy ongeloof uit.
“Onthou, die man het die kompetisie se hele infrastruktuur en hoogs gesofistikeerde tegnologie tot sy beskikking gehad. Hy sou alles elektronies doen: die digitale foto van ’n verdoofde Ryna en die ander deelnemers in die helikopter word via die internet aan my gestuur. Die lospryseis volg terwyl ek nog probeer herstel van die skok. Hy wou hê die bankoorbetalings moes elektronies gedoen word. Hy sou dit kontroleer. Die feit dat hy met die kompetisie se rekenaars en internetadres werk, sou hom boonop lank genoeg anonimiteit gee sodat hy ná die oorbetaling landuit kon kom. Hy het daarop staatgemaak dat ek navraag sou doen en dat die organiseerders my sou sê hulle het kontak met Ryna se groep verloor. Die plan was so eenvoudig dat dit maklik sou kon slaag. Boonop het alles in sy guns verloop, ook die slegte weer wat die helikopters, die laaste skakel met Ryna-hulle se span, op die grond gehou het.”
Ika se oë soek dadelik na Lourens, sien dat niks hiervan regtig vir hom ’n verrassing is nie. Asof dit net ’n duideliker verklaring is van iets wat hy lankal begin vermoed het.
“Wat het dan gebeur? Hoe het sy planne skeefgeloop?”
“Dieselfde tegnologie waarmee hy my so gemanipuleer het, het hom op die ou end gepootjie. Toe ek die foto van my dogter kry, was ek nie dadelik rasend van bekommernis nie. Ek het ’n lyfwag met haar saamgestuur en het dus geweet dat Ryna op die ou end tog veilig sou wees.
“Groot was my skok toe ek ’n vergroting van die foto sien en besef dis nie Ryna wat in die helikopter sit nie, maar ’n plaasvervanger. Dit was nog erger toe ek besef die lyfwag pas ewe getrou die verkeerde meisie op! Ek was doodseker dat Ryna wel ontvoer is, maar deur iemand anders wat hierdie Ron voorgespring het. Om ’n lang storie kort te maak: met kontakte op die regte plekke was dit nie moeilik om Ryna in die Seychelle op te spoor nie.”
“The best laid plans, nè,” vat Ryna die vertelling netjies uit haar pa se hande. “My pa het self kom kyk of ek veilig is. Dis toe ons terugkom in die land dat ons agterkom die sneeu in Lesotho en op die Hoëberg het als omgekrap. Ek was doodbekommerd oor my vriendin.”
Ryna trek Ika nader en gee haar arm ’n drukkie. “Ek het dadelik soveel stof opgeskop dat die organiseerders my pa se helikopters toegelaat het om aan die soektog deel te neem. Dit het natuurlik nie gehelp dat hulle tot op daardie oomblik langs die verkeerde roete gesoek het nie, langs die roete wat Ika se span veronderstel was om te volg nie.
“Gelukkig is Ron intussen vasgetrek en het hy vertel waar hulle eintlik is, om sy eie bas te probeer red. Al het hulle daarna geweet waar om te soek, het die slegte weer dit steeds moeilik gemaak om hul presiese posisie vas te stel. Op die ou end moes my pa spesiale infrarooi tegnologie laat installeer wat op liggaamshitte kon reageer.”
“Dis dan hoe hulle ons in die swak vroegoggendlig gekry het?” praat Ika uiteindelik.
Haar stem klink vir haar vreemd: koud en sonder emosie. Sy kyk met ’n gevoel van doodsheid na die toneel totdat elke legkaartstuk in plek val. Toe tref die waarheid haar: Lourens was toe tog die lyfwag, misdaadrekord of nie.
Hy is betaal om Ryna op te pas. Alles wat hy gedoen het, was net daarop gemik. Alles. En al het Cornelius de Necker hom ’n aardige bedrag vir sy oppastaak betaal, is dit tog net menslik dat hy moes besef dat hy maklik ’n baie groter prys kon losslaan. Hy is aantreklik, sjarmant en weet hoe om ’n vrou spesiaal te laat voel. As hy hom daarop sou toespits, as hy Ryna sover kon kry om tot hom aangetrokke te raak … ’n Skerp brandpyn tref haar binnekant. ’n Miljoenêr se erfgenaam is nie te versmaai nie.
En sy het dit vir hom so maklik gemaak. Sy’t haar hart vir hom gegee sonder dat hy regtig hard probeer het. Die groot probleem is nou net dat sy die verkeerde meisie was.
Dit voel skielik asof een van die Hoëbergblitse haar wêreld tref, asof dit die aarde oopskeur, klip breek, alles in puin laat aftuimel die niks in. Weg is die doodsheid. Sy moet diep en versigtig na asem teug om die pyn onder haar ribbes te probeer verlig.
“Ek wil huis toe gaan,” kry sy dit dof uit.
Lourens kyk haar skerp aan, maar Cornelius de Necker trek hom eenkant toe en praat ernstig met hom. Ryna gee haar net een kyk, toe lei sy haar na waar die mediese spanne regstaan. Lourens beweeg rukkerig, lyk ’n oomblik asof hy Cornelius de Necker se hand van sy arm gaan afskud.
Sy draai weg van die bedrywigheid en sensasie. Stap weg van ’n pynlike ondervinding.
Maar eintlik draai sy haar rug na hom.



Nege
Ná twee weke is die pyn in haar binnekant nog glad nie beter nie. Inteendeel. Ika kyk afgetrokke na die groot oopplanvertrek. Dis hare wat sy met sorg en liefde vir haarself ingerig het, maar sy voel nou ontuis en verlore. Sy mis steeds die beknoptheid van die oorhanggrot en die nabyheid van die ander met ’n felheid wat haar skok.
Sy het geweet sy sou na Lourens verlang, het haar daarop voorberei, haar emosies probeer afsluit. Dit het nie gewerk nie, al het sy teruggekom na haar blyplek om haar wonde hier te lek. Sy ken hom tog minder as twee weke, het sy haar probeer troos, nie lank genoeg om iemand wérklik te leer ken nie. Dis beslis ook nie lank genoeg om ’n leeftyd se liefde en vertroue op te bou nie, veral nie as daar op valsheid en misverstand gebou is nie.
Sy het die drade van haar bestaan met toegespitste aandag begin optel, met haar lewe probeer aangaan. Sy het daardie eerste dag al besluit om Adriaan Herzelman se aanbod te aanvaar. Sy sal op ’n deeltydse grondslag by sy maatskappy in die Kaap uithelp terwyl sy haar eie onderneming daar op die been kry. Vandaar het alles vlot verloop: hy het aangebied om die finansiering vir haar te doen in ruil vir ’n paar aandele vir sy vrou, Mirra, en het vir haar ’n koper vir haar studiowoonstel gekry.
En dit was alles so maklik. Sy kan nou glad nie dink hoekom die miljoen dollar so aanloklik gelyk het nie. Mirra se aansteeklike entoesiasme maak haar ’n bruisende reklameveldtog op twee voete. Ika se dienste as persoonlikheids- en beeldkonsultant is vol bespreek vir die drie weke wat sy nog hier in Gauteng sal wees voor sy Kaapstad toe vertrek.
Aan die uiteinde van die kompetisie dink sy glad nie, asof dit haar nie raak nie. Des Olivier het haar wel gebel om ’n afspraak vir ’n persoonlike onderhoud te maak. Sy wou eers weier, maar blykbaar is daar met almal in hul span video-onderhoude gevoer om elkeen se weergawe van die tydjie in die berge te kry. Sy moes instem, want sy wou nie die ander benadeel deur te weier nie.
Maar sy het dit in die onderhoud duidelik gemaak dat sy werklik nie vir die miljoen in aanmerking wil kom nie omdat sy op so ’n skewe manier in die span beland het. Des het dit net weggelag. Nie eens sy openlik bewonderende aanslag met die onderhoud kon haar regruk nie. Dit bly vir haar voel asof die kragtoevoer na haar binnekant heeltemal afgesny is.
Die voordeurklok weerklink hol deur die vertrek en haar hart ruk in haar keel. Maar dit sal nie Lourens wees nie. Toe sy die deur oopmaak, is dit Ryna wat by haar verbystoot voor sy haar kan innooi.
“Hoekom sien ’n mens jou nooit, vriendin? Probeer jy my afskud soos jy jou lyfwag afgeskud het?”
“Dit was jóú lyfwag,” korrigeer sy haar. “En ek is regtig jammer, Ryna, maar ek was die afgelope tyd baie besig.” Sy gee haar vriendin ’n drukkie.
“Dis nou snert as ek al ooit snert gehoor het. ’n Mens kan hierdie stille lyding ook net só ver voer, dan is dit ver genoeg,” vaar Ryna ietwat onverstaanbaar uit. ”Jy sit hier soos die kasteelspook in jou toring, Lourens weier vir twee dae om my te glo dat jy hom nie wil sien nie, toe gee hy moed op en verdwyn. Wat makeer julle? Jy vertel my nou dadelik hoekom jy weier dat ek jou adres vir hom gee.”
Ika wil haar eers vererg vir Ryna se baasspelerigheid, maar bedink haar. Miskien sal haar vriendin tog verstaan.
“Omdat ek weet dinge tussen ons kan nie uitwerk nie, Ryna. Hy het my wel op die Berg leer ken, maar dis Ryna de Necker met wie hy eintlik … vriende wou wees.”
“Nonsens,” mor Ryna. “Dis jóú wat hy leer ken het. En moenie my probeer bluf nie, daar het iets meer as blote vriendskap op daai berg gebeur, al swyg jy nou so hardkoppig.”
“Nou goed, ek erken dit. Lourens is ’n sjarmante man, bedagsaam en fyn ingestel op die dinge wat vir ’n vrou saak maak. En die omstandighede was … hoe kan ek dit verduidelik? Om elke, intense minuut van die dag so saamgegooi te wees … dis net verstaanbaar dat ek meer gehoor het as wat hy wou sê, meer in sy optrede gelees het as wat hy werklik bedoel het.”
Ryna se oë blink geïnteresseerd. “Wie sê jy het verkeerd verstaan? Wie sê hy het nie elke, liewe ding bedoel nie?” wil sy weet.
“Ek weet dit net. Dis tog logies, Ryna. Hy pas my op, bly elke minuut van die dag naby my. Enige mens sou op ’n manier emosioneel betrokke raak. Noem dit omgekeerde Stockholm-sindroom as jy wil. As hy hom boonop toegelaat het om betrokke te raak omdat hy gedink het ek is Ryna de Necker … Dit kan tog nooit hou nie, Ryn. Ek verbreek liewer nou alle kontak. Ek sien nie kans om my aan nog groter pyn bloot te stel nie. Wat maak ek as hy ná ’n paar maande besef dit was bloot gedwonge nabyheid in intense omstandighede wat sy belangstelling wakker gemaak het?”
Liewer die bande nou self afsny, al voel dit asof sy ’n lewende ledemaat afgesny het.
“Intussen vergaan jy van ellende? Hoe kan jy seker wees dat dit op ’n breekspul sal uitloop?” Hierdie keer is die bakleierigheid weg uit Ryna. Die simpatie betrap Ika onkant en trane brand in haar oë.
“Groet sal hy, Ryna. Daarvan is ek oortuig. Hy het dit self bewys deur so maklik moed op te gee en huis toe te gaan. As hy regtig wou, kon hy my opgespoor het, dink jy nie ook so nie? Ek is seker daarvan. Hy is vindingryk genoeg om enigiemand op te spoor as hy regtig wil.”
Ryna gooi haar arms om Ika se skouers.
“Ek is doodseker hy weet teen hierdie tyd presies waar jy bly. Maar dink tog, mens, jy sny hom los voor hy enigiets kan verduidelik, want jy wil ’n skoon breuk maak wat maklik sal genees. Jy weier om sy oproepe te beantwoord, weier om jou adres vir hom te gee.”
Ika knik.
“Wat kan hy anders doen as huis toe gaan? Hy is nie ’n grotman wat jou deur sal stormloop en jou aan die hare sal aansleep na sy blyplek toe nie! Hy is ’n moderne gentleman wat weet dat ’n vrou ’n vrye keuse het, en haar daarvoor respekteer. Hy dink waarskynlik jy voel ’n nederige lyfwag is benede jou.”
“Jy weet tog ek is nie so nie, Ryna!”
“Ek weet, ja, maar weet hy dit? En ek het nog nuus vir jou: jou skoon breuk genees nie so maklik soos jy dink nie, want jy lyk vir my maar sleg, jong. Baie slegter as toe jy twee weke terug van die Berg af gekom het,” merk Ryna ondiplomaties op.
Sy wil nog verduidelik van die slaaploosheid, maar Ryna vee die verskoning met ’n gebiedende gebaar weg.
“Dis tog ou nuus daardie. Jy was nog nooit ’n wonderlike slaper nie. Ek het nogal gedink ’n sagte bed sal juis slaap bevoordeel ná jou klipharde slaapplek in daai grot. Maar sê my eers, hoe het dit toe gegaan met Des Olivier se video-onderhoud? Wou hy kyk na ons ou skoolfoto’s om te sien waar ons streke begin het?”
“Ek weet nou nog nie hoekom hulle ons span nie liewer gediskwalifiseer het soos hulle eers besluit het nie.” Sy sê liewer nie dat sy haar as deelnemer onttrek het nie. Ryna sal haar tog net probeer terugpraat in die ding in.
“Nog nooit!” protesteer Ryna voor sy verder kan kla. “Die wending gaan die program juis soveel realistieser maak. Ek kan verstaan dat die borge entoesiasties is. Ek is bly dat julle weer deel is, want dis tog húlle kameraman wat julle mikrofone afgeskakel het. Dink net hoeveel geloofwaardiger gaan die survivor-aspek wees omdat dit op die ou end om wérklike oorlewing gegaan het.”
“Jy dink miskien so, maar ek weet nie hoe die program kan werk as ons span se aandeel met terugblik-klankopnames en video-insette gewys gaan word nie.”
“Natuurlik sal dit werk. Elkeen van julle vertel julle weergawe van wat gebeur het, dan wys hulle videomateriaal en nabyskote van al die plekke waar julle avontuur hom werklik afgespeel het. Ek hoor Lourens het hulle gaan wys presies waar julle was.”
Iets moes op haar gesig gewys het, want Ryna kyk haar skerp aan.
“Ika, nou gaan jy eers vir ons koffie maak. Dan gaan ek jou elke liewe detail vertel van my en Kurt se vakansie, of ten minste die stukkie voor my pa my daar kom wegsleep het. En as ek klaar is, gaan jy ’n slag mooi dink oor wat jy van die lewe wil hê. Al het Lourens jou net ’n proeseltjie gegee van die soort klappertandopwinding waarvan ek voor die kompetisie gepraat het, mag jy dit nie wegsmyt asof dit niks is nie.”
Toe Ryna later opstaan om te loop, is Ika nog net so in die war soos voor sy gekom het.
“Is jy reg vir die finale televisie-opname vir Eko-Survivor: Bergvesting?” wil Ryna nuuskierig weet.
“Nie regtig nie. Ons het tog nie ’n kans nie, hoekom moet ek gaan?” probeer sy voorbrand maak vir die moontlikheid dat sy nie eens vir die stemsessie gaan opdaag nie.
“Natuurlik het julle ’n goeie kans. Die ander spanne het ook maar gesukkel. ’n Kombinasie van honger, sneeu en die koue het hulle blykbaar een na die ander gedwing om tou op te gooi. Party was wel nader aan die eindpunt as ander, maar julle het die langste vasgebyt – al het julle kameraman se skelmstreke julle gedwing.”
“Ryna, hoe op aarde weet jy dit alles? Ek was betrokke en ék weet dit nie eens nie?”
“Jy vergeet, ek het allerhande kontakte, vriendin. Kontakte hoog op. Kontakte wat my vertel nie jy of Lourens behoort hierdie finale opname mis te loop nie.” Sy grinnik selftevrede. “Dalk moet jy die finale opname gebruik om met Lourens te praat, as jy daarvoor gaan tyd kry. Ek loop dit vir niks mis nie. Ek het klaar vir my en Kurt sitplek in die ateljeegehoor gekry.”
Watter deel van die verrigtinge sy nie wil misloop nie, kan Ika nie aflei nie.
Toe Ryna weg is, leun Ika gedaan teen die deur. Dit was ongelooflik uitputtend om haar vriendin te oortuig dat sy alles in bedwang het. Dat sy doodtevrede is, al is sy nog nie dolgelukkig nie.
En wie het sy nou eintlik oortuig? Nie vir Ryna nie – en beslis nie haarself nie. Want sy is nie gelukkig nie, nie eens tevrede nie. Sy is verskriklik ongelukkig.
Sy moet uiteindelik aan haarself erken dat sy net by Lourens regtig gelukkig sal kan wees, in enige omstandighede. Sonder hom sal sy wel oorleef, maar sy sal beslis net bestaan, nie lewe nie.
Sê nou Ryna is reg. Sê nou Lourens voel regtig meer vir haar as die toegeneentheid wat ’n lyfwag ontwikkel vir die mens wat hy moet oppas? Sê nou Ryna se rykdom het nooit regtig vir Lourens saak gemaak nie? En dan is daar ’n ander moontlikheid wat veel erger is: sê nou hy glo sy sien op hom neer omdat hy in die tronk was, omdat hy ’n lyfwag is? As sy hom nie sien en verduidelik nie, het sy haar kans op geluk met haar eie hande weggegooi.
Toe sy twee dae later op Kaapstad Internasionale Lughawe land, is sy steeds nie seker of sy die regte ding doen nie. Sy het Lourens se adres op ’n kaartjie in haar handsak, maar sy hoef nie daarna te kyk nie. Dis in haar geheue ingebrand sedert ’n verbaasde Cornelius de Necker dit vir haar oor die telefoon gelees het.
Sy huur ’n motor, gooi haar oornagsak op die agterste sitplek en ry van die lughawe af in die rigting van Swellendam. Sy weet glad nie waarop sy haarself moet voorberei nie: ’n woedende Lourens wat haar die deur wys omdat hy beledig voel deur dit waarvan sy hom verdink het? ’n Sjarmante man wat haar innooi en beskaaf, maar onpersoonlik, behandel? ’n Hartstogtelike man wat die deur oopgooi, haar in sy arms toevou en geen verduideliking van haar vra nie?
Maar sy sal moet verduidelik. En bowenal om verskoning vra, al weet sy glad nie waar sy moet begin en hoe sy dit moet aanpak nie.
Haar kop is dolleeg. Daar is nie een toneel wat sy haar kan voorstel nie, nie een voorbeeld van woord en weerwoord wat sy soos ’n draaiboek aanmekaar kan sit nie. Niks waarvolgens sy die konfrontasie tussen hulle volgens beskaafde riglyne kan beplan sodat sy nie met ’n mond vol tande daar sal staan wanneer hy die deur oopmaak nie.
Ás hy die deur ooit vir haar sal oopmaak.
Die klompie huise is ’n entjie buite die dorp aan die voet van ’n reeks ruwe berge. Toe sy uiteindelik voor die klipgebou stilhou, kyk sy onseker na die nommer teen die deur. Dis tog die adres wat Cornelius de Necker haar gegee het. Sy het dit nie verkeerd onthou nie, sien sy toe sy die kaartjie uit haar handsak haal.
Dis ’n ou gebou, volgens die embleem langs die deur ’n historiese gedenkwaardigheid. Maar dit lyk nie na ’n woonplek nie, nie met die dik ystertralies in die groot koepelvensters nie.
Sy lui die blink gepoleerde koperklok teen die swaar houtdeur, hoor hoe ’n ander klok dieper in die gebou eggo.
Toe swaai die deur oop en hy staan in die opening. Lank, skraal. In jeans, met ’n spierwit hemp. Ika se mond word kurkdroog en haar bene voel lam. Sy steek haar hand uit en stut haar teen die kosyn.
“Toe kom Mohammed tog na die berg toe,” verdraai hy sy metafore om by die situasie te pas. “Of is dit eerder ’n geval van konfronteer die draak voor hy woedend genoeg is om by jou blyplek in te storm, vuur te blaas en die hele plek in vlamme te laat opgaan?”
Hy lyk en klink presies soos daardie eerste dag: verskriklik aantreklik, gesofistikeerd, sjarmant. Al daardie geykte, beskrywende woorde wat ’n mens voor die woord “man” kan inryg om te verduidelik presies hoe onweerstaanbaar hy is – almal in die oortreffende trap.
Sy weet as sy die kosyn nou los, sal sy net daar voor sy voete in ’n bondel inmekaarsak.
“Ek weet jy moes jou redes gehad het hoekom jy my nie in jou blyplek wou toelaat nie. ’n Mens kan dit seker ook verstaan: jy het seker iemand wat in spanning gewag het tot jy uit die berge teruggekom het. Boonop meen jy ek is betaal om Ryna op te pas, daarom dink jy seker alles wat ek vir jou gedoen het, val in die kontrak van betaalde oppasser. Góéd betaalde oppasser.”
Sy kan hom nie antwoord nie. Noudat hy praat, kan sy sien dat hy tog anders lyk as toe sy hom laas gesien het. Behalwe dat hy glad geskeer is, is daar iets in sy oë, ’n kwetsbaarheid by sy mondhoek, ’n bleekheid onder sy sonbrand.
Net toe sy begin dink hy gaan haar daar op die drumpel laat staan terwyl sy verduidelik, staan hy terug en nooi haar met ’n galante gebaar in.
“Welkom in my nederige blyplek, prinses.”
“Ek is nie prinses nie. En die geld het niks daarmee te doen gehad nie. Wel, indirek het Ryna se geld seker tog ’n rol gespeel,” begin sy sonder plan en heeltemal deurmekaar. “Ek het gedink haar geld sal vir enige man onweerstaanbaar wees. Ek is jammer. Ek het jou beter geken as dit.”
Ondanks haar deurmekaar verduideliking lyk dit asof hy presies begryp wat sy bedoel. Sy oë word sag en ’n spiertjie begin by sy mondhoek spring. Toe vat hy haar elmboog in ’n stewige greep. Dalk weet hy ook presies hoe bewerig haar knieë voel. Hy het nog altyd geweet wat in haar kop en in haar lyf aangaan voor sy dit self kon verstaan.
Dis hemel én hel om so naby hom te wees. Sy sak dankbaar in ’n diep leunstoel neer, is net dofweg bewus van die vertrek agter hom.
“Ek maak eers vir ons iets om te eet voor jy omval. Hoekom lyk dit of jy niks voedsaams ingekry het sedert jy terug is in die beskawing nie? Wat makeer die mans in jou vriendekring dat hulle so sleg vir jou sorg?”
Sy is nie gebore in staat om te protesteer dat sy eintlik vir haarself kan sorg nie. Die ligte stemtoon skeer oor die oppervlak, maar dit laat die hoendervleis oral op haar vel uitslaan. Hy vee met sy voorvinger oor haar wangbeen, raak aan haar sleutelbeen waar dit by die kraag van haar hemp uitsteek. Sy hap na lug, kry sy vars kruiereuk, is dankbaar toe hy uitstap en haar net daar los om haar ewewig terug te kry.
Haar oë dwaal deur die vertrek, soek na tekens van Lourens. En sy kry dit oral: swaar swarthoutbalke teen die hoë plafon, yster- en koperbeslag teen deure en dik klipmure, ’n yslike klipkaggel met ’n knetterende vuur. Dis presies soos sy haar voorgestel het Lourens se blyplek binne sal lyk. Toe sien sy dit: die vensters het outydse houtrame met dik, swart ystertralies – stewig, soos dié van ’n tronk. Toe sy eers weet waarvoor om op te let, kry sy ander bewyse ook. Lourens se blyplek ís ’n tronk. Wel een uit die vorige eeu, gerestoureer en aangepas om ’n gerieflike blyplek te wees. Maar nogtans ’n tronk.
En skielik weet sy hoekom Lourens met soveel humor, en sonder om ’n oog te knip, kon erken dat hy al in ’n tronk geslaap het.
“Nou ken jy my geheim, nooi,” praat hy skielik agter haar. Hy sit ’n skinkbord op ’n swaar houttafel neer. “Of liewer, nog een van my geheime. ’n Ander een is dat ’n lyfwag nie veronderstel is om aangetrokke tot sy kliënt te voel nie. Dit belemmer glo ’n mens se konsentrasie en fokus en objektiwiteit as ’n mens té betrokke raak.”
Hy hou ’n beker koffie na haar uit. Toe haar vingers teen syne vee, ruk haar hande so dat die koffie op haar langbroek stort. Soos daar in die grot, hurk hy voor haar en vou sy hande om hare tot die beker ophou bewe.
“Ek was voorbereid daarop om ’n bedorwe rykmansdogter op te pas, ’n prinses wat dit nie langer as twee dae op enige berg sou uithou nie, wat nog op die Hoëberg van die draak. ’n Kort, maklike opdrag. Toe kry ek ’n pragtige bergnooi wat in die omgewing gepas het asof sy maar altyd daar was. Een wat heeltemal onbewus was van haar vermoë om mans se harte, en myne in besonder, te laat omkeer. Dis toe glad nie meer so maklik om onbetrokke te bly nie. Ek het baie gou geweet dat sy selfs ’n draak sou kon tem. Ek het hard daarteen baklei, maar dit het nie gewerk nie, nooi.”
Hy glimlag wrang. “Toe ek daardie Brockenskim op die wolke sien, het ek besluit dis ’n teken: jy is die een wat vir my bestem is.” Sy stem is skielik hees. “Ek het jou liefgekry, maar kon dit nie vir jou sê voor jy presies geweet het wie ek is nie. Jy was steeds ’n miljoenêr se dogter, en ek haar lyfwag, onthou. Die kanse was baie goed dat so ’n situasie vir jou sosiaal onaanvaarbaar sou wees, al het jou hart jou miskien ’n ander storie vertel.”
Hy kom regop en staan van haar af weg.
“Maar ek is nie so nie!” antwoord sy.
Hy gaan sit op die bank oorkant haar, asof hy haar nie gehoor het nie. Ten spyte van die afstand tussen hulle, kan sy die elektrisiteit voel wat in die lug tussen hulle lewe. Weet sy dat hulle eintlik so naby aan mekaar is dat nie eens ’n sneeuvlokkie tussen hulle sou kon deurval nie.
Sy bring die koffie werktuiglik na haar lippe, deels omdat sy die hitte en krag daarvan nodig het om die bewerasie in haar binnekant te probeer kalmeer, deels omdat sy hoop dit sal nugterheid bring. Want nugter is sy beslis nie meer nie. Die wêreld draai so vinnig om haar dat dit voel asof sy gaan afval.
“Hoe moes ek geweet het daardie skimbeeld is net dit: ’n skim wat sou verdwyn die oomblik toe ons van die berg af is. Al moes ek dit seker verwag het, was dit nogal ’n skok dat jy nie eens bereid was om dit wat tussen ons was, ’n halwe kans te gee nie.”
“Maar jy is heeltemal verkeerd,” keer sy desperaat. Sy sit regop, die koffie in haar hande heeltemal vergete.
“Is ek? Jy moet erken ek het rede gehad om so te dink. Toe ek hoor dat jy nie regtig Ryna de Necker is nie, weier jy om my te sien. Ek het probeer om jou redes te verstaan, maar dit was moeilik. En terug hier by my huis het dit regtig gevoel of ek tronkstraf gekry het – lewenslank. Selfs ’n paar dae sonder jou was heeltemal te lank vir my.”
“Maar ek is nou hier om te probeer regmaak,” antwoord sy. Al die krag gee pad uit haar gewrig sodat die swaar beker skuins kantel. “Om dankie te sê dat jy my lewe gered het. En veral om te verduidelik, om te sê ek is jammer dat ek jou gewantrou het, jammer dat ek nie na jou wou luister nie.”
Sy praat al hoe vinniger. Hy buk net kalm vorentoe, vat die beker uit haar hand en sit dit terug op die skinkbord.
“Jammer dat ek jou verkeerd opgesom het. Ek moes geweet het jy het meer integriteit as dit. Ek is regtig jammer, jy moet my asseblief glo,” eindig sy desperaat.
Hy moet presies weet wat nou in haar kop aangaan, sodat hy kan verstaan. Hierdie keer moet hulle van die begin af heeltemal eerlik met mekaar wees, al gebeur wat ook al.
“Jy weet jy hoef my nie te bedank nie. Ek het dit net soveel ter wille van myself gedoen as vir jou. Maar as jy regtig so jammer is, hoekom sit jy dan nog so ver van my af?” Sy stem is sag en verrassend teer.
Sy is so verbaas dat sy eers twyfel of sy reg gehoor het. Sy bly vasgenael sit. Sy het verwag dat hy haar langer sal laat stoom, sal wag tot sy behoorlik boete gedoen het. Maar sy glimlag is die bekende, oorrompelende een, sy stem die ene sjokolade en room. Sy hand maak ’n klein, veelseggende gebaar van uitnodiging.
Toe sy onseker langs hom gaan sit, trek hy haar dadelik met ’n diep sug in die kromming van sy arm in, dig teen sy ribbes, sodat sy sy hart deur sy hemp kan voel hamer. Sy lyf is warm en bekend hier teen haar wang en skouer.
“Ai, het jy enige idee hoeveel ek na jou verlang het?” Hy vat haar hand en druk sy lippe teen haar palm. Toe praat hy by haar oor, druk sy gesig in haar hare en vat haar agterkop met sy ander hand vas. “Maar dit was die moeite werd om so lank hiervoor te wag.”
Sy lippe is koel teen hare, presies soos sy dit onthou, soos sy daarvan gedroom het – en baie, baie welkom. ’n Leeftyd later ontspan hy sy greep en kyk in haar oë, asof hy nog ’n antwoord daar soek. Toe knik hy tevrede. Sy skop haar skoene uit en trek haar voete onder haar in voor sy weer teen hom leun.
“Ek dink nie jy moet weer vrouekliënte aanvaar nie,” besluit sy half ernstig. “Ek sal te jaloers wees. Wees lyfwag vir mans of kinders, ja, maar nie weer vroue nie, veral nie jonges nie.”
“Dis jammer, want ek het pas ’n uitstekende aanbod gekry: permanente lyfwag vir ’n pragtige, jong vrou. Sal dit jou regtig pla?”
“Wie se lyfwag? Ryna s’n?” wil sy weet.
“Nee, nooi. Ryna is mooi, maar nie so mooi nie. Dis haar beste vriendin, ene juffrou Freylinck, wat oppas nodig het.”
Sy draai haar gesig in sy nek in, loop met haar lippe ’n pad tot by sy oor waar sy hom vertel presies hoe baie sy van dié nuwe aanstelling van hom hou. Sy reaksie maak woorde ’n hele ruk onnodig.
“Het jy regtig geglo ek het ’n nuwe pos aanvaar? Ek is dan nie eens ’n professionele lyfwag nie, Ika. Of het Ryna jou nie vertel nie?”
“Wat vertel nie?”
“My pa en Cornelius de Necker is sakekennisse. Dis hoekom hy my gevra het om lyfwag te speel.”
“Jy is nie regtig ’n lyfwag nie? Nou hoekom het jy dit so goed reggekry? Wie en wat is jy nou eintlik, Lourens? Ek weet nie eens wat jou van is nie!” onthou sy in dié laat stadium ’n belangrike detail. Sy sit effens van hom af weg sodat sy sy gesig kan sien.
“Ek is Lourens Marken, adviseur in my pa se beleggingsmaatskappy, Marken en Seuns. Hoekom ek ingewillig het om lyfwag te speel is eintlik ’n storie met ’n lang aanloop. Ek was nog altyd die tipiese rebel, het selfs ná skool weggeloop Londen toe. Geldnood en avontuurlus het my by die Britse spesiale magte laat aansluit, iets wat gou al die rebelsheid uit my gehaal het.”
“Dis waar jy leer oorleef het? Waar jy sneeu leer ken het?”
Sy druk haar lippe teen sy nek om hom te wys hoe bly sy is dat hy daardie vaardighede aangeleer het. ’n Rilling trek deur hom en sy arm trek haar weer stywer teen hom vas.
“Toe ek ná drie jaar teruggekom het huis toe om te kom studeer, het ek gou agtergekom die avontuurlus het vasgesteek. Ek raak steeds soms verveeld met die gedwonge roetine. My pa ken die tekens. Dis hy wat my van Cornelius de Necker se lyfwagdilemma vertel het. Ek het aangebied om hom te help. Soos ek reeds gesê het: ek het gedink dis binne ’n dag of wat oor en verby.” Hy kyk af in haar oë. “Ek het my natuurlik as deelnemer onttrek.”
“Jy’t jou ook onttrek? Ek wou dan juis vir jou gaan stem het!”
“Ek kan tog nie as deelnemer bly nie, nooi. Dis Cornelius de Necker se geld en invloed wat my plek in die span gekoop het. Buitendien sou dit onregverdig wees: ek is opgelei om te oorleef. Ek gaan wel na die finale opnames, maar net vir die stemgeleentheid. Ek moet darem ons span help wen en vir Bald gaan stem, as jy jou regtig onttrek het. Nou weet jy alles van my.”
“Nog nie naastenby alles nie …”
“Al wat jy nog moet weet, is dat ek nie nodig het om ’n miljoen te wen nie, want ek het ’n baie groter prys losgeslaan.” Hy soen haar met soveel teerheid dat sy glad nie daaraan kan twyfel dat sy die prys is en dat hy haar beter as goud sal oppas nie.
“Weet jy nou genoeg van my af om met my te trou? Om my tronk met my te kom deel? Ek beweeg nou wel nie op dieselfde vlak as Cornelius de Necker nie, maar ek sal beter vir jou kan sorg as om kruisbessietee, hoëveldse nagmuise en reusemiere vir jou voor te sit.”
Maar Ika weet dat selfs dié vreemde ete in ’n kaal grot teen ’n berghang vir haar genoeg sal wees, solank sy dit met hom kan deel.
Dis tog waar alles begin het.

